
Prefaţă la prima ediţie 


E atât de puţin obişnuită tratarea ştiinţifică a faptelor sociale, 
încît anumite afirmaţii din această carte riscă să-l surprindă pe 
cititor. Cu toate acestea, dacă există o ştiinţă a societăţilor, ar fi 
de aşteptat ca aceasta să nu fie o simplă parafrază a prejudecăţilor 
tradiţionale, ci să ne facă să vedem lucrurile altfel decît cum le 
apar ele oamenilor obişnuiţi ; căci obiectul oricărei ştiinţe este să 
facă descoperiri şi orice descoperire zdruncină mai mult sau mai 
puţin opiniile primite de-a gata. Cel puţin atunci cînd, în sociolo- 
gie, nu i se mai acordă simțului comun o autoritate pe care nu o 
mai are demult în celelalte ştiinţe - şi nu vedem de unde ar putea 
ea veni din altă parte —, trebuie ca savantul să rămînă ferm pe 
poziţie şi să nu se lase defel intimidat de rezultatele cercetărilor 
sale, dacă acestea au fost realizate metodic. Dacă a căuta cu 
dinadinsul paradoxuri este mîndria sofistului, a fugi de ele, atunci 
cînd sînt impuse de fapte, constituie dovada laşităţii sau a lipsei 
de încredere în ştiinţă. 

Din nefericire, e mult mai simplu să admiţi această regulă în 
principiu şi la modul teoretic decît să o aplici cu consecvență. 
Sîntem încă mult prea obişnuiţi să rezolvăm toate aceste probleme 
după sugestiile simțului comun pentru a-l putea ţine la distanţă de 
dezbaterile sociologice. Atunci cînd ne credem eliberaţi de el, ne 
impune modul său de judecată fără ca măcar să ne dăm seama. 
Numai printr-o experienţă îndelungată şi specifică putem preveni 
asemenea slăbiciuni. lată, aşadar, ce îl rugăm pe binevoitorul 
cititor să nu piardă din vedere : să nu uite că modurile de gîndire 
cu care este obişnuit sînt mai degrabă dăunătoare decît favorabile 
studiului ştiinţific al fenomenelor sociale, deci să se pună în 
gardă în faţa primelor sale impresii. Dacă se lasă dus de acestea 

fără rezistenţă, riscă să ne judece fără să ne fi înţeles. Astfel, ar 
putea să ne acuze de dorinţa de justificare a crimei sub pretextul 
considerării acesteia ca un fapt social normal. Şi totuşi obiecţia 
ar fi puerilă. Căci, în orice societate, dacă este normal să existe 
crime, atunci nu este mai puţin normal ca ele să fie pedepsite. 
Instituirea unui sistem represiv este un fapt tot atît de universal ca 
şi existenţa criminalităţii şi, de asemenea, tot atît de indispensabil 
sănătăţii colective. Ca să nu mai existe crime, ar fi necesară o 
nivelare a conştiinţelor individuale care, din motive pe care le voi 
expune mai tîrziu, nu este nici posibilă, nici dezirabilă ; iar ca să 
nu mai existe represiune, ar fi necesară absenţa omogenităţii 
morale, incompatibilă cu existenţa unei societăţi. Numai că, 
plecînd de la faptul că orice crimă este detestată şi detestabilă, 
simţul comun trage greşit concluzia că aceasta ar trebui să dispară 
definitiv. Dat fiind simplismul său cunoscut, el nu concepe că un 
lucru dezgustător poate fi în acelaşi timp util, şi totuşi să nu fie 
nimic contradictoriu aici. Nu există şi în organism funcţii dezgustă- 
toare, al căror joc regulat este necesar sănătăţii individuale ? Nu 
detestăm noi suferinţa ? Şi totuşi, o fiinţă care nu ar cunoaşte-o 
ar fi un monstru. Caracterul normal al unui lucru şi sentimentul 
de respingere pe care acesta îl inspiră pot coexista. Dacă durerea 
este un fapt normal, este cu condiţia de a nu fi iubită ; dacă crima 
este normală, este cu condiţia de a fi urîtă!. Deci metoda noastră 


1. Dar, vom fi contrazişi, dacă sănătatea conţine şi elemente detestabile, 
cum să o prezentăm - aşa cum vom face în continuare - drept obiectiv 
imediat al conduitei ? Nu e nici o contradicţie aici. Se întîmplă mereu 
ca un lucru, deşi e dăunător prin unele consecinţe, să fie, datorită 
altora, util sau chiar necesar vieţii. Or, dacă efectele malefice pe care 
acesta le are sînt permanent neutralizate printr-o influenţă contrară, 
el poate servi fără să dăuneze, rămînînd totuşi detestabil, căci nu 
încetează să fie un potenţial pericol ce nu poate fi împiedicat decît 
prin acţiunea unor forţe antagoniste. Spre exemplu, crima ; răul pe care 
ea îl face societăţii este anulat de pedeapsă, dacă aceasta funcţionează 
normal. Prin urmare, fără a produce răul pe care-l implică, crima 
întreţine cu condiţiile fundamentale ale vieţii sociale raporturi pozitive, 

nu are nimic revoluţionar. Într-un anumit sens, ea este chiar 
conservatoare în esenţă, deoarece consideră faptele sociale ca 
lucruri a căror natură, oricît de suplă şi maleabilă ar fi, nu este 
totuşi modificabilă după dorinţă. Cît este de periculoasă doctrina 
care nu vede în faptele sociale decît produsul combinațiilor 
mentale, pe care un simplu artificiu dialectic îl poate într-o clipă 
întoarce cu susul în jos! 

De asemenea, pentru că ne-am obişnuit să ne reprezentăm 
viaţa socială ca o dezvoltare logică de concepte ideale, o metodă 
care pune în dependenţă evoluţia colectivă de condiţii obiective, 
definite în spaţiu, va fi considerată grosieră şi nu este exclus să 
fim etichetaţi drept materialişti. Cu toate acestea, credem că am 
putea fi mai degrabă consideraţi exact contrariul, căci nu-i aşa că 
esenţa spiritualismului constă în ideea că fenomenele psihice nu 
pot fi derivate imediat din fenomene organice ? Or, metoda noastră 
este oarecum aplicarea acestui principiu la faptele sociale. Aşa 
cum spiritualiştii separă regnul psihologic de cel biologic, noi îl 
separăm pe primul de regnul social; de asemenea, refuzăm să 
explicăm ceva mai complex prin ceva mai simplu. Dar, de fapt, 
nici una, nici cealaltă dintre etichete nu ni se potriveşte exact ; 
singura pe care o acceptăm este aceea de raționalist. Într-adevăr, 
principalul nostru obiectiv este să extindem raționalismul ştiinţific 
la conduita umană, să arătăm că, raportîndu-ne la trecut, ea este 
reductibilă la relaţii de cauză şi efect pe care o operaţiune, de 
asemenea raţională, o poate transforma ulterior în reguli de 
acţiune pentru viitor. Ceea ce unii au numit pozitivism, în ce ne 
priveşte, nu este decît o consecinţă a acestui raţionalism?. Nu 
putem fi tentaţi să depăşim faptele, fie pentru a da socoteală, fie 
pentru a le dirija cursul, decît în măsura în care le considerăm 


pe care le vom studia mai departe. Numai că, întrucît crima este 
făcută inofensivă fără voia sa, dacă putem spune astfel, sentimentele 
de aversiune al căror obiect este rămîn întemeiate. 

2. Adică nu trebuie confundat cu metafizica pozitivistă a lui Comte şi 
a domnului Spencer. 

iraționale. Dacă ele sînt în întregime inteligibile, atunci ele sînt 
suficiente atât ştiinţei, cît şi practicii : ştiinţei, căci nu mai ai nici 
un motiv să cauţi alte raţiuni în afara lor ; practicii, căci valoarea 
lor utilă este una dintre aceste raţiuni. Ni se pare deci că, mai 
ales în aceste timpuri de renaştere a misticismului, o asemenea 
întreprindere poate şi trebuie să fie primită fără nelinişti, ba 
chiar cu simpatie de toţi aceia care, deşi delimitîndu-se de 
anumite puncte de vedere ale noastre, ne împărtăşesc credinţa în 
viitorul raţiunii. 


Prefaţă la a doua ediţie 


Atunci cînd a apărut prima ediţie a acestei cărţi, s-au stârnit 
controverse destul de vii. Ideile curente, deconcertate, s-au opus 
cu o asemenea energie la început, încît, un timp, ne-a fost aproape 
imposibil să ne facem înţeleşi. Chiar în punctele în care ne-am 
pronunţat cît se poate de explicit, ni s-au atribuit fără argumente 
puncte de vedere care erau departe de cele exprimate de noi; s-a 
crezut că respingîndu-le pe acestea vom fi şi noi respinşi. Atunci 
cînd am declarat, în mai multe rînduri, că conştiinţa, atît cea 
individuală cît şi cea socială, nu este considerată de noi în sens 
substanţial, ci doar ca un ansamblu - mai mult sau mai puţin 
sistematizat — de fenomene sui generis, ni s-a pus eticheta de 
realism şi ontologism. Atunci cînd am atras atenţia şi am repetat 
în fel şi chip că viaţa socială este făcută în întregime din repre- 
zentări, am fost acuzaţi că eliminăm elementul mental din sociologie. 
S-a ajuns chiar, pentru a fi combătuţi, pînă la restaurarea unor 
procedee de discuţie pe care le credeam dispărute definitiv. Ni 
s-au imputat opinii pe care nu le susţinusem, sub pretextul că ar 
fi „conforme cu principiile exprimate”. "Totuşi, experienţa divulgase 
toate pericolele acestor procedee care, permiţînd construcţia arbi- 
trară a sistemelor aflate în discuţie, facilitează victoria în orice 
circumstanţă. 

Credem că nu exagerăm afirmînd că, de atunci încoace, rezistenţa 
întîmpinată a slăbit încetul cu încetul. Fără îndoială, mai există 
încă afirmaţii contestate. Dar n-ar trebui nici să ne mirăm, nici să 
ne plîngem de acele contestări salutare ; este limpede că formulele 
noastre sînt destinate a fi reformate în viitor. Rezumat al unei 
practici personale şi prin forţa împrejurărilor restrînse, ele vor 

trebui mod necesar să evolueze pe măsura acumulării unor 
cunoştinţe mai vaste şi mai aprofundate asupra realităţii sociale. 
De altfel, în ce priveşte metoda, rămînem tot timpul pe un teritoriu 
provizoriu, căci metodele se schimbă pe măsură ce ştiinţa evo- 
luează. Dar nu e mai puţin adevărat că, de-a lungul acestor ultimi 
ani, în ciuda tuturor opoziţiilor, cauza sociologiei obiective, 
specifice şi metodice a cîştigat teren neîncetat. Întemeierea revistei 
„LAnn6e sociologique” a contribuit din plin la acest rezultat. 
Deoarece găzduieşte toate domeniile ştiinţei, „L’année” a reuşit, 
mai mult decît orice carte dedicată acestui subiect, să dea măsura 
a ceea ce sociologia trebuie şi poate să devină. S-a putut vedea 
astfel că nu era condamnată să rămînă o ramură a filosofiei 
generale şi că, pe de altă parte, putea intra în detaliile faptelor 
fără a degenera în erudiție pură. De aceea, n-am putea mulţumi 
îndeajuns înflăcărării şi devotamentului colaboratorilor noştri ; 
numai datorită lor s-a putut face — şi ea ar putea fi continuată — 
această demonstraţie. 


Cu toate acestea, oricît de reale ar fi progresele, e clar că nu 
sînt risipite în întregime vechile neînţelegeri şi confuzii. Iată de 
ce am vrea să profităm de această a doua ediţie pentru a adăuga 
unele explicaţii, pentru a răspunde cîtorva critici şi pentru a 
aduce precizări noi în anumite chestiuni. 


I 


Afirmația că faptele sociale trebuie tratate ca lucruri - 
afirmaţie care constituie fundamentul metodei noastre — este aceea 
care a provocat cele mai multe reacţii. Asimilarea realităţilor 
lumii sociale cu cele ale lumii exterioare a fost considerată 
paradoxală şi scandaloasă. Dar aceasta înseamnă să te înşeli 
asupra sensului şi consecinţelor acestei asimilări, al cărei obiect 
nu este reducerea formelor superioare de viaţă la forme infe- 
rioare, ci, dimpotrivă, revendicarea unui grad de realitate pentru 
cele dintîi cel puţin egal cu cel pe care toată lumea îl recunoaşte 

celor din urmă. Într-adevăr, noi nu pretindem că faptele sociale 
sînt lucruri materiale, ci că sînt lucruri de acelaşi rang cu lucrurile 
materiale, deşi în alt mod. 


Dar ce este cu adevărat un lucru? Lucrul se opune ideii, aşa 
cum ceea ce este cunoscut din afară se opune celor cunoscute 
dinăuntru. Lucru este orice obiect al cunoaşterii care nu este în 
mod natural pătruns prin inteligenţă, orice despre care noi nu ne 
putem face o noţiune adecvată printr-un simplu procedeu de 
analiză mintală, tot ceea ce spiritul nu poate ajunge să cunoască 
decît cu condiţia de a ieşi din sine însuşi, pe calea observaţiei şi 
a experimentului, trecînd progresiv de la trăsăturile cele mai 
exterioare şi imediat accesibile la cele mai puţin vizibile şi mai 
profunde. A trata faptele de un anumit rang ca lucruri, nu înseamnă 
a le clasa în cutare sau cutare categorie a realului, ci înseamnă a 
avea faţă de acestea o anumită atitudine mintală. Înseamnă să 
abordezi studiul lor pornind de la principiul că nu ştii absolut 
nimic despre ele şi că proprietăţile lor caracteristice, precum şi 
cauzele necunoscute de care depind, nu pot fi descoperite nici 
prin cea mai riguroasă introspecţie. 


Cu termenii definiţi astfel, afirmaţia noastră, departe de a fi 
un paradox, ar putea trece drept un truism, dacă nu ar fi atît de 
ignorată în continuare în ştiinţele care se ocupă de om, mai ales 
în sociologie. Într-adevăr, s-ar putea spune în acest sens că orice 
obiect al ştiinţei este un lucru, poate cu excepţia obiectelor 
matematice - pe care le construim plecînd de la cel mai simplu 
pînă la cel mai complex, deoarece în privinţa lor este de ajuns, 
pentru a le cunoaşte, să privim în interiorul nostru şi să analizăm 
procesul mintal din care au rezultat. Dar atunci cînd e vorba de 
fapte propriu-zise pe care încercăm să le tratăm ştiinţific, ele sînt 
în mod necesar pentru noi nişte necunoscute, lucruri ignorate, 
căci reprezentările pe care ni le-am făcut de-a lungul vieţii, fără 
metodă şi spirit critic, sînt lipsite de valoare ştiinţifică şi trebuie 


20 REGULILE METODEI SOCIOLOGICE 


ţinute la distanţă. Chiar faptele psihologiei individuale prezintă 
această caracteristică şi trebuie considerate ca atare. Într-adevăr, 
cu toate că ele ne sînt interioare prin definiţie, cunoaşterea pe 
care o avem despre ele nu ne arată nici natura lor internă, nici 
originea lor. Ni le face cunoscute pînă la un anumit punct, dar 
numai aşa cum senzațiile ne aduc la cunoştinţă căldura sau 
lumina, sunetul sau electricitatea ; această cunoaştere nu ne dă 
decît impresii confuze, trecătoare, subiective, nu şi noţiuni clare 
şi distincte, concepte explicative. Şi exact din această rațiune a 
luat naştere în secolul nostru o psihologie obiectivă, a cărei 
regulă fundamentală este studierea din afară a faptelor mintale, 
adică privindu-le ca lucruri. Ceea ce constituie un motiv foarte 
serios pentru a proceda la fel şi cu faptele sociale, căci conştiinţa 
nu ar putea fi mai competentă în a le cunoaşte pe acestea din 
urmă, decît este pentru a-şi cunoaşte propria sa viaţă!. Ni se va 
obiecta că, deoarece faptele sociale sînt opera noastră, nu trebuie 
decît să ne cunoaştem pe noi înşine pentru a şti ce am pus acolo 
şi cum le-am format. Dar, mai întîi, să constatăm că cea mai 
mare parte a instituţiilor sociale ne-a fost lăsată moştenire de 
generaţiile anterioare ; noi nu am participat deloc la formarea lor 
şi, drept urmare, nu adresînd întrebarea nouă înşine vom descoperi 
cauzele care au dus la naşterea lor. Mai mult, chiar atunci cînd 
am participat la formarea lor, abia dacă întrevedem, în maniera 
cea mai confuză şi adesea cea mai inexactă, motivele adevărate 
care ne-au determinat să acţionăm şi natura întreprinderii noastre. 
Chiar şi atunci cînd e vorba doar de demersurile noastre parti- 
culare, ştim foarte puţin despre raţiunile relativ simple care ne-au 
făcut să acţionăm: ne credem dezinteresaţi atunci cînd ne 
manifestăm egoist, credem că dăm drumul urii deşi cedăm iubirii, 


1. Este evident că, pentru a admite această afirmaţie, nu este necesar să 
susţinem că viaţa socială este făcută numai din reprezentări ; este 
suficient să spunem că reprezentările, individuale sau colective, nu 
pot fi studiate ştiinţific decît cu condiţia de a fi studiate obiectiv. 


PREFAŢĂ LA A DOUA EDIŢIE 21 


că ascultăm de rațiune deşi sîntem sclavii prejudecăţilor iraționale 
etc. Cum am putea atunci discerne cu claritate cauzele, cu adevărat 
complexe, din care se nasc demersurile colective? Mai ales că 
fiecare participă la ele într-o proporţie infimă şi că avem o 
mulţime de parteneri în conştiinţa cărora nu putem şti ce se întîmplă. 


Regula noastră nu implică, aşadar, nici o concepţie metafizică, 
nici o speculație asupra esenței fiinţei. Exigenţa ei este ca socio- 
logul să se pună în starea de spirit a fizicianului, chimistului, 
psihologului atunci cînd se aventurează într-o regiune încă neexplo- 
rată a domeniului său ştiinţific. Trebuie ca, pătrunzînd în lumea 
socială, să aibă conştiinţa intrării în necunoscut; trebuie să se 
simtă înconjurat de fapte ale căror legi sînt tot atît de nebănuite 
ca şi legile vieţii pe cînd biologia încă nu apăruse ; trebuie să fie 
pregătit să facă descoperiri care îl vor surprinde şi deruta. Or, se 
pare că sociologia mai are mult pînă să ajungă la acest grad de 
maturizare intelectuală. În timp ce savantul care studiază natura 
fizică are sentimentul viu al rezistenţelor pe care aceasta i le 
opune şi asupra cărora este atît de greu să obţii victorii, sociologul 
pare că se mişcă în mijlocul unor lucruri imediat transparente 
pentru spirit, atît de mare e uşurinţa cu care îl vedem rezolvînd 
problemele cele mai obscure. În stadiul actual al ştiinţei, noi nu 
ştim ce sînt cu adevărat nici măcar principalele instituţii sociale, 
cum ar fi statul sau familia, dreptul de proprietate sau contractul, 
pedeapsa şi responsabilitatea ; ignorăm aproape în întregime 
cauzele lor, funcţiile pe care le împlinesc, legile evoluţiei lor ; 
abia dacă, în anumite puncte, începem să întrevedem cîteva raze de 
lumină. Şi totuşi, e suficient să parcurgem lucrările de sociologie 
pentru a remarca cît de rară este conştientizarea ignoranței şi 
dificultăţilor. Nu numai că autorii se consideră obligaţi să dogma- 
tizeze orice problemă, dar ajung să creadă că pot atinge însăşi 
esenţa fenomenelor cele mai complexe în cîteva pagini sau în 
cîteva fraze. Cu alte cuvinte, asemenea teorii exprimă nu atît 
faptele, care nu ar putea fi epuizate cu o asemenea rapiditate, ci 

pre-noţiunile autorului anterioare cercetării. Fără îndoială, ideea 
pe care ne-o facem despre practicile colective, despre ceea ce sînt 
sau despre ceea ce ar trebui să fie, constituie un factor al pro- 
liferării lor. Dar însăşi această idee este un fapt care, pentru a fi 
convenabil determinat, trebuie, de asemenea, studiat din afară. 
Căci ceea ce este important de ştiut nu e modul în care cutare 
gînditor îşi reprezintă cutare instituţie, ci concepţia grupului asupra 
ei; doar această concepţie este socialmente eficace. Or, ea nu 
poate fi cunoscută prin simpla observaţie interioară, de vreme ce 
ea nu se află în întregime în nici unul dintre noi; trebuie deci, 
mai curînd, să găsim cîteva semne exterioare care să o facă 
vizibilă. Mai mult, ea nu s-a născut din neant; ea însăşi este 
efectul cauzelor externe care trebuie cunoscute pentru a putea 
aprecia rolul său în viitor. Oricum am proceda, întotdeauna trebuie 
să revenim la aceeaşi metodă. 


II 


O altă afirmaţie nu mai puţin discutată decît precedenta este 
aceea care consideră fenomenele sociale ca fiind exterioare indivi- 
dului. Ni se concede astăzi cu destulă uşurinţă că faptele vieţii 
individuale şi cele ale vieţii colective se diferenţiază într-un 
oarecare grad: se poate spune că, asupra acestui punct, este pe 
cale de a se realiza o înţelegere, nu deplin unanimă, dar generali- 
zată. Nu mai există nici un sociolog care să conteste astăzi 
sociologiei orice tip de specificitate. Însă, societatea nefiind 
compusă decît din indivizi”, simţul comun consideră că viaţa 
socială nu poate avea alt substrat decît conştiinţa individuală ; 
altminteri, ea pare suspendată în aer. 


Cu toate acestea, ceea ce este calificat cu atîta uşurinţă drept 
inadmisibil atunci cînd vorbim de fapte sociale este în mod curent 


2. Afirmația nu este de altfel decît parţial exactă. Pe lîngă indivizi, 
există şi lucruri care sînt parte integrantă a societăţii. Dar este adevă- 
rat că indivizii sînt singurele elemente active. 

admis despre alte regnuri ale naturii. Întotdeauna cînd anumite 
elemente se combină, dau naştere, datorită combinării lor, la 
fenomene noi. Trebuie să admitem că aceste fenomene sînt situate 
nu în elemente, ci în întregul alcătuit prin unirea lor. Celula vie 
nu conţine altceva decît elemente minerale, aşa cum societatea nu 
conţine nimic în afară de indivizi; şi totuşi, e de domeniul 
evidenţei că fenomenele caracteristice vieţii nu rezidă în atomii 
de hidrogen, oxigen, carbon şi azot. Cum ar putea mişcările 
vitale să se producă în sînul elementelor lipsite de viaţă? Cum 
s-ar repartiza proprietăţile biologice între aceste elemente ? Ele 
nu ar putea să se regăsească în mod egal la fiecare, pentru că nu 
sînt de aceeaşi natură ; carbonul nu este azot şi, prin urmare, nu 
poate avea aceleaşi proprietăţi, nici nu poate juca acelaşi rol. Nu 
e mai puţin inadmisibil că fiecare aspect al vieţii, fiecare dintre 
principalele sale trăsături se incarnează într-un grup diferit de 
atomi. Viaţa n-ar putea să se descompună astfel ; ea este unică şi, 
prin urmare, ea nu poate avea ca sediu decît substanţa vie în 
totalitatea sa. Ea este în întreg, nu în părţi. Nu particulele lipsite 
de viaţă ale celulei sînt acelea care se hrănesc, se reproduc, 
într-un cuvînt trăiesc, ci numai celula este aceea care trăieşte. Iar 
ceea ce afirmăm noi despre viaţă s-ar putea repeta despre toate 
sintezele posibile. Duritatea bronzului nu constă nici în aramă, 
nici în cositor, nici în plumbul din care s-a format, căci acestea 
sînt moi şi flexibile ; ea provine din amestecul lor. Fluiditatea 
apei, proprietăţile sale alimentare şi alte caracteristici nu constau 
în cele două gaze din care este compusă, ci în substanţa complexă 
pe care ele o formează prin amestecul lor. 


Să aplicăm acest principiu sociologiei. Dacă sîntem de acord 
Că sinteza sui generis care constituie orice societate degajă feno- 
mene noi, diferite de ceea ce se întîmplă în conştiinţele solitare, 
trebuie de asemenea să admitem că aceste fapte specifice rezidă 
în societatea însăşi care le-a produs, şi nu în părţile sale, adică în 
membrii săi. În acest sens, ele sînt exterioare conştiințelor 

individuale, considerate ca atare, aşa cum caracteristicile 
distinctive ale vieţii sînt exterioare substanţelor minerale care 
compun fiinţa vie. Aceste caracteristici nu se pot resorbi în 
elementele constitutive fără a cădea pradă contradicţiilor, deoarece 
prin definiţie ele presupun altceva decît ceea ce cuprind aceste 
elemente. Astfel se justifică, dintr-o nouă rațiune, separarea pe 
care am stabilit-o mai înainte între psihologia propriu-zisă, adică 
ştiinţa individului mental, şi sociologie. Faptele sociale nu diferă 
doar calitativ de cele psihice; ele au un alt substrat, ele nu 
evoluează în acelaşi mediu, ele nu depind de aceleaşi condiţii. 
Aceasta nu înseamnă că nu ar fi şi ele psihice într-o anumită 
măsură, deoarece ambele constau în maniere de a gîndi sau a 
acţiona. Dar stările de conştiinţă colectivă sînt de altă natură 
decît stările de conştiinţă individuală ; sînt reprezentări de un alt 
tip. Mentalitatea grupurilor nu este aceeaşi cu a persoanelor ; ea 
are legi proprii. Cele două ştiinţe sînt distincte, atât cît putem 
distinge între ele două ştiinţe, oricare ar fi raporturile ce pot, de 
altfel, să existe între ele. 


Şi totuşi, în acest punct ar trebui făcută o distincţie care va 
proiecta poate un pic de lumină asupra dezbaterii. 


Ni se pare evident că materia vieţii sociale nu se poate explica 
prin factori pur psihologici, adică prin stări ale conştiinţei 
individuale. Într-adevăr, ceea ce traduc reprezentările colective 
este maniera în care grupul se gîndeşte în raport cu obiectele care 
îl afectează. Or, grupul e constituit altfel decît individul şi lucrurile 
care-l afectează sînt de altă natură. Reprezentările care nu exprimă 
nici aceleaşi subiecte, nici aceleaşi obiecte nu ar putea depinde de 
aceleaşi cauze. Pentru a putea înţelege maniera în care societatea 
se reprezintă pe sine şi lumea care o înconjoară, trebuie luată în 
considerare natura societăţii şi nu aceea a indivizilor. Simbolurile 
prin care ea se gîndeşte pe sine îi schimbă adesea natura. Dacă, 
de exemplu, ea se concepe ca provenită dintr-un animal eponim, 

înseamnă că formează unul din acele grupuri speciale pe care le 
denumim clanuri. Acolo unde animalul este înlocuit cu un strămoş 
uman, dar de asemenea mitic, înseamnă că acest clan şi-a schimbat 
natura. Dacă, deasupra zeităților locale sau familiale, societatea 
imaginează şi alte zeități de care consideră că depinde, înseamnă 
că aceste grupuri locale şi familiale din care este compusă tind să 
se concentreze şi să se unifice, iar gradul de unitate pe care-l 
prezintă un panteon religios corespunde gradului de unitate atins 
la acel moment de societate. Dacă ea condamnă unele conduite, 
este semn că acestea lezează anumite sentimente fundamentale ; 
şi aceste sentimente ţin de constituţia sa, aşa cum cele ale indivi- 
dului ţin de temperamentul său fizic şi de structura sa mentală. 
Astfel, chiar atunci cînd psihologia individului nu ar mai avea 
secrete pentru noi, ea nu ar putea să ne dea soluţii la nici una din 
aceste probleme, pentru că ele se referă la o ordine a faptelor pe 
care aceasta o ignoră. 

De îndată ce recunoaştem această diferenţiere, ne putem pune 
întrebarea dacă reprezentările individuale şi reprezentările colective 
nu se pot totuşi asemăna, deoarece şi unele, şi altele sînt repre- 
zentări ; şi dacă, drept urmare a acestei asemănări, unele legi 
abstracte nu ar fi comune celor două regnuri. Miturile, legendele 
populare, concepţiile religioase de orice natură, credinţele morale 
etc. exprimă o altă realitate decît realitatea individuală ; dar e 
posibil ca maniera în care ele se atrag sau se resping, se agregă 
sau se dezagregă să fie independentă de conţinutul lor şi să ţină 
doar de calitatea lor generală de reprezentări. Dar, fiind alcătuite 
dintr-o materie diferită, ele se vor comporta în relaţiile lor 
reciproce întocmai ca senzațiile, imaginile sau ideile individuale. 
N-am putea crede, de exemplu, că continuitatea şi asemănarea, 
contrastele şi antagonismele logice acţionează în acelaşi mod, 
oricare ar fi lucrurile reprezentate ? Am ajunge astfel la conce- 
perea posibilităţii unei psihologii în întregime formală, care ar fi 
un fel de teren comun psihologiei individuale şi sociologiei; şi 
poate că acest fapt determină scrupulele de care dau dovadă unele 
spirite în a deosebi prea net aceste două ştiinţe. 

Riguros vorbind, în starea actuală a cunoştinţelor noastre, 
problema astfel pusă nu ar putea avea o rezolvare fermă. 
Într-adevăr, pe de o parte, tot ceea ce cunoaştem despre modul în 
care se combină ideile individuale se reduce la cele cîteva afirma- 
ţii, foarte generale şi foarte vagi, pe care le grupăm de obicei în 
legea de asociere a ideilor. Iar în privinţa legilor ideaţiei colective, 
acestea sînt şi mai ignorate. Psihologia socială, care ar fi trebuit 
să aibă sarcina de a le determina, nu este decît un cuvînt care 
desemnează tot felul de generalităţi, variate şi imprecise, fără un 
obiect definit. Ar trebui să căutăm, prin compararea temelor 
mitice, legendelor şi tradiţiilor populare, a limbilor, în ce mod 
reprezentările sociale se atrag şi se resping, fuzionează unele cu 
altele sau se despart etc. Or, deşi problema merită atenţia cercetă- 
torilor, abia se poate spune că s-ar fi ocupat cineva de ea; atîta 
timp cît nu se vor fi găsit unele din aceste legi, în mod evident va 
fi imposibil să ştim cu certitudine dacă ele coincid sau nu cu cele 
ale psihologiei individuale. 


Cu toate acestea, în absenţa certitudini, este cel puţin probabil 
că, dacă există asemănări între aceste două tipuri de legi, dife- 
renţele nu trebuie să fie mai puţin evidente. Într-adevăr, pare 
inadmisibil ca materia din care sînt făcute reprezentările să nu 
acţioneze asupra modului lor de combinare. E adevărat că psiho- 
logii vorbesc adesea despre legile de asociere a ideilor ca şi cum 
ar fi aceleaşi pentru toate tipurile de reprezentări individuale. 
Dar nimic nu e mai puţin adevărat: imaginile nu se compun între 
ele la fel ca senzațiile, nici conceptele la fel ca imaginile. Dacă 
psihologia ar fi fost mai evoluată, ea ar fi constatat fără îndoială 
că fiecare categorie de stări mintale are propriile sale legi formale. 
Dacă e aşa, trebuie a fortiori să ne aşteptăm ca legile corespunză- 
toare gîndirii sociale să fie specifice, ca şi această gîndire însăşi. 
De fapt, oricît de puţin am fi experimentat această ordine de 
fapte, nu e greu să avem sentimentul specificităţii acesteia. Nu 
este, oare, ea aceea care face să ni se pară atât de ciudată maniera 

specială în care concepţiile religioase (care sînt colective prin 
excelenţă) se amestecă sau se separă, se transformă unele în 
altele, dînd naştere la sinteze contradictorii ce contrastează cu 
rezultatele obişnuite ale gîndirii noastre particulare ? Dacă anumite 
legi ale mentalităţii sociale ne amintesc de acelea stabilite de 
psihologi, aşa cum era de presupus, nu înseamnă că primele sînt 
doar un caz particular al celor din urmă; ci înseamnă că între 
unele şi altele, dincolo de diferenţele desigur importante, există 
similitudini pe care abstractizarea le va putea degaja şi care 
deocamdată sînt ignorate. Adică, în nici un caz sociologia nu ar 
putea împrumuta pur şi simplu una sau alta din afirmaţiile psiho- 
logiei, pentru a le aplica cutărui fapt social. Ci gîndirea colectivă 
în întregul său, în forma şi în materia sa, trebuie să fie studiată 
în sine, pentru sine, cu sentimentul particularităţii sale. Trebuie 
lăsată viitorului sarcina de a cerceta în ce măsură ea se aseamănă 
cu gîndirea individuală. Aici este o problemă care ţine mai 
degrabă de filosofia generală şi de logica abstractă decît de 
studierea ştiinţifică a faptelor sociale”. 


III 


Ne mai rămîn de precizat cîteva chestiuni în definiţia pe care 
am dat-o faptelor sociale în primul capitol. Ele constau în moduri 
de a face sau de a gîndi, putînd fi recunoscute prin aceea că sînt 
susceptibile de a exercita asupra conştiinţei particulare o influenţă 
coercitivă. S-a produs o anume confuzie asupra acestui subiect şi 
de aceea merită menţionată. 


Avem atît de mult obişnuinţa de a aplica temelor sociologice 
formele gîndirii filosofice, încît s-a văzut adesea în această 


3. E inutil să arătăm cum, din acest punct de vedere, necesitatea de a 
studia faptele din exterior apare şi mai mult ca o evidenţă, pentru că 
acestea se nasc din sintezele care au loc în afara noastră, despre care 
noi nu avem nici măcar percepţia confuză pe care o avem despre 
fenomenele interioare. 

definiţie preliminară un fel de filosofie a faptului social. S-a 
afirmat că noi am explica fenomenele sociale prin constrîngere, 
aşa cum dl Tarde le explică prin imitație. N-avem deloc această 
ambiţie şi nici măcar nu ne-a trecut prin gînd că ne va fi atribuită, 
atît este de departe ea de orice metodă. Ceea ce noi ne propuneam 
era nu să anticipăm dintr-o perspectivă filosofică concluziile 
ştiinţei, ci doar să indicăm prin ce semne exterioare e posibil să 
recunoaştem faptele pe care ea le va trata, pentru ca savantul să 
ştie să le depisteze acolo unde realmente se găsesc şi să nu le 
confunde cu altele. Era vorba doar de delimitarea cît mai exactă 
a cîmpului cercetării, nu de cuprinderea acestuia într-un fel de 
intuiţie exhaustivă. De asemenea, acceptăm cu plăcere acuza că 
această definiţie nu ar exprima întregul caracter al faptului social 
şi, prin urmare, că nu ar fi singura posibilă. Desigur, faptul 
social poate fi caracterizat în maniere diferite, căci n-avem nici 
un motiv să credem că are doar o unică proprietate distinctivă‘. 
Important este să o alegem pe cea mai potrivită scopului pe care 
ni-l propunem. Chiar dacă uneori e posibil să folosim concomitent 
mai multe criterii, potrivit circumstanțelor. Noi am recunoscut 
adesea că o astfel de soluţie este de multe ori necesară în sociologie ; 
căci sînt cazuri în care caracterul constrîngător nu este uşor de 


4. Puterea de coerciţie pe care i-o atribuim reprezintă atît de puţin în 
întregul său faptul social, încît ea poate reprezenta de asemenea contra- 
riul său. Căci, în acelaşi timp în care instituţiile sociale ni se impun, 
noi ţinem la ele ; ele ne obligă iar noi le iubim ; ele ne constrîng iar 
noi le oferim ajutorul nostru pentru funcţionarea lor şi pentru această 
constrîngere chiar. Această opoziţie a fost adesea semnalată de mora- 
lişti, prin cele două noţiuni de bine şi de datorie, care exprimă două 
aspecte diferite, dar la fel de reale, ale vieţii morale. Or, nu există 
practici colective care să nu exercite asupra noastră această dublă 
acţiune, care nu este de altfel decît aparent contradictorie. Dacă nu 
le-am definit prin acest ataşament special, totodată interesat şi dezinte- 
resat, se datorează simplului fapt că el nu se manifestă prin semne 
exterioare, uşor perceptibile. Binele este mult mai interiorizat, mai 
intim decît datoria, deci este mai greu de sesizat. 

recunoscut (vezi pagina 47). Bineînţeles, fiind vorba doar de 
o definiţie iniţială, caracteristicile pe care le folosim trebuie să 
fie imediat identificabile şi să poată fi observate înainte de cerce- 
tare. Or, exact această condiţie nu e îndeplinită de definițiile 
contrapuse celei date de noi. S-a spus, de exemplu, că faptul 
social înseamnă „tot ceea ce se produce în societate” sau chiar că 
e „ceea ce interesează şi afectează grupul într-un mod oarecare”. 
Dar nu putem şti dacă societatea este sau nu cauza unui fapt sau 
dacă acest fapt are efecte sociale, decît atunci cînd ştiinţa va fi 
mai evoluată. Aşadar, asemenea definiţii nu ne-ar putea servi 
pentru determinarea obiectului unei viitoare cercetări. Pentru a 
le putea utiliza, ar trebui ca şi cercetarea faptelor sociale să fie 
deja foarte avansată şi, prin urmare, să fi descoperit vreun alt 
mijloc prealabil pentru a le recunoaşte acolo unde le întîlnim. 


În acelaşi timp cînd i s-a reproșat definiţiei noastre că ar fi 
prea restrictivă, i s-a adus şi acuza că ar fi prea largă, că ar 
cuprinde aproape în întregime realul. Într-adevăr, s-a spus că 
orice mediu fizic exercită o constrîngere asupra fiinţelor care 
suportă acţiunea sa ; aceasta fiindcă sînt obligate, într-o oarecare 
măsură, să se adapteze. Dar între aceste două moduri de coerciţie 
există deosebiri tot atît de mari ca şi acelea care separă domeniul 
fizic de cel moral. Presiunea exercitată de unul sau mai multe 
corpuri asupra altor corpuri sau chiar asupra unor voințe nu ar 
putea fi asemănată cu presiunea pe care o exercită conştiinţa unui 
grup asupra conştiinţei membrilor săi. Cu totul specific constrîn- 
gerii sociale este faptul că aceasta constă nu în rigiditatea unor 
structuri moleculare, ci se datorează prestigiului cu care sînt 
investite anumite reprezentări. E adevărat că obiceiurile, individuale 
sau moştenite, au, într-o oarecare măsură, aceeaşi proprietate. 
Ele ne domină, ne impun credinţele sau practicile. Atîta doar, că 
ele ne domină din interior ; ele sînt în întregime în fiecare dintre 
noi. Dimpotrivă, credinţele şi practicile sociale acţionează asupra 

noastră din afară: astfel, presiunea exercitată de unele şi de 
altele este, în fond, foarte diferită. 


Altminteri, nu trebuie să ne mirăm că celelalte fenomene ale 
naturii prezintă, sub alte forme, acelaşi caracter prin care noi am 
definit fenomenele sociale. Această asemănare se datorează faptu- 
lui că şi unele, şi altele sînt lucruri reale. Tot ceea ce este real are 
o natură definită care se impune, de care trebuie să ţinem cont şi 
care, chiar atunci cînd este neutralizată, nu este niciodată complet 
învinsă. Şi, în fond, acesta este esenţialul în noţiunea de con- 
strîngere socială. Căci ea implică, în definitiv, că modurile 
colective de a acţiona sau de a gîndi au o realitate în afara 
indivizilor ; indivizi care, în orice clipă, i se conformează. Sînt 
lucruri care au propria lor existenţă. Individul le găseşte complet 
formate şi nu le poate face să dispară sau să fie altfel decît sînt ; 
el este deci fortat să ţină seama de ele şi îi este cu atît mai dificil 
(nu spunem imposibil) să le modifice, cu cît, în diferite grade, 
ele se împărtăşesc din ascendentul material şi moral pe care 
societatea îl are asupra membrilor săi. Fără îndoială, individul 
joacă un rol în geneza lor. Dar pentru a exista un fapt social, 
trebuie cel puţin ca mai mulţi indivizi să-şi fi agregat acţiunile şi 
trebuie ca această combinare să fi produs ceva nou. Şi cum 
această sinteză are loc în afara fiecăruia dintre noi (deoarece 
intră în ea o pluralitate de conştiinţe) are cu necesitate drept efect 
fixarea, instituirea în afara noastră a anumitor feluri de a acţiona 
şi a anumitor judecăţi care nu depind de fiecare voinţă particulară. 
Aşa cum s-a observat, există un cuvînt care — extinzînd puţin 
sensul său obişnuit — exprimă destul de bine această manieră de 
a fi foarte specială: cuvîntul „instituţie”. Se poate, într-adevăr, 
fără a-i denatura sensul, să numim „instituţie” orice credinţă şi 


5. A se vedea articolul Sociologie din „Grande Encyclopédie” de 
Fauconnet şi Mauss. 

orice conduită instituite de colectivitate ; sociologia poate fi 
atunci definită astfel : ştiinţa instituţiilor, a genezei şi funcţionării 


lor€. 


x 


Ni se pare inutil să revenim asupra celorlalte controverse 
provocate de această carte, căci ele nu ating nimic esențial. 
Orientarea generală a metodei nu depinde de procedeele pre- 
ferate pentru a clasifica tipurile sociale sau pentru a distinge nor- 
malul de patologic. Pe de altă parte, aceste contestări au venit cel 
mai adesea din refuzurile de a accepta sau de a accepta fără 
rezerve principiul nostru fundamental : realitatea obiectivă a 
faptelor sociale. Deci, în final, totul se bazează pe acest principiu, 
totul se reduce la el. De aceea ni s-a părut util să-l evidențiem 
încă o dată, ignorînd orice chestiune secundară. Şi sîntem siguri 
că acordîndu-i prioritate rămînem fideli tradiției sociologiei ; 
căci, în fond, din această concepție s-a născut întreaga sociologie. 
Această ştiinţă, într-adevăr, nu se putea naşte decît în ziua în care 
s-a intuit că fenomenele sociale, chiar nefiind materiale, nu 
încetează a fi lucruri reale, care pot fi studiate. Pentru a se ajunge 


6. Din faptul că credinţele şi practicile sociale ne influenţează dinafară, 
nu deducem că le primim în mod pasiv şi fără a le aduce modificări. 
Reflectînd asupra instituţiilor colective, asimilîndu-le, le individua- 
lizăm, le dăm într-o oarecare măsură marca personalităţii noastre ; 
astfel, reflectînd asupra lumii sensibile, fiecare dintre noi o colorează 
în felul său. Indivizi diferiţi se adaptează diferit la acelaşi mediu 
fizic. De aceea, fiecare dintre noi îşi face, mai mult sau mai puţin, 
morala, religia, tehnica sa. Nu există conformism social care să nu 
cuprindă o întreagă gamă de nuanţe individuale. E adevărat, cîmpul 
variațiilor permise este mărginit. El este nul sau foarte restrîns în cercul 
fenomenelor religioase şi morale, în care variaţia devine cu uşurinţă 
o crimă; el este mai larg în tot ceea ce înseamnă viaţă economică. 
Dar mai devreme sau mai tîrziu, chiar în acest ultim exemplu, se 
întîlneşte o limită ce nu poate fi depăşită. 

la ideea că are rost să cauţi ceea ce ele sînt, trebuia să se fi înţeles 
că ele sînt într-un mod definit, că au un fel de a fi constant, 
o natură ce nu depinde de arbitrarul individual şi din care derivă 
raporturi necesare. Astfel, istoria sociologiei nu este decît un 
efort îndelungat pentru clarificarea acestei intuiţii, pentru apro- 
fundarea ei, pentru cîntărirea tuturor consecinţelor pe care le 
implică. Dar, în ciuda marilor progrese făcute în acest sens, după 
cum se va vedea mai departe, găsim numeroase forme de supra- 
vieţuire ale postulatului antropocentric care, aici ca şi în alte 
părţi, blochează drumul ştiinţei. Omului nu-i place să renunţe la 
puterea nelimitată pe care şi-a atribuit-o atâta timp asupra ordinii 
sociale, iar, pe de altă parte, i se pare că, dacă există cu adevărat 
forţe colective, el este condamnat să le îndure, fără a putea să le 
modifice. Ceea ce îl îndeamnă să le nege. Degeaba l-au învăţat 
experienţele repetate că această atotputernicie, din iluzia căreia 
se nutreşte cu îngăduinţă, a fost pentru el mereu o cauză de 
slăbiciune ; că domnia lui asupra lucrurilor n-a început cu adevărat 
decît din momentul în care a recunoscut că ele au o natură 
proprie şi în care s-a resemnat să înveţe de la ele ceea ce sînt. 
Izgonită din toate celelalte ştiinţe, această prejudecată deplorabilă 
se menţine cu înverşunare în sociologie. Nu este deci nimic mai 
urgent decît să căutăm a elibera definitiv şi ştiinţa noastră de ea ; 
acesta este scopul principal al eforturilor noastre. 


Introducere 


Pînă în prezent, sociologii nu s-au ostenit prea mult să 
caracterizeze şi să definească metoda pe care o aplică în 
studiul faptelor sociale. Astfel, în toată opera dlui Spencer 
problema metodologică nu ocupă nici un loc ; căci Introduction 
à la science sociale, al cărei titlu te îndeamnă să crezi că ar 
sociologiei, nicidecum nu prezintă procedeele pe care 
sociologia trebuie să le folosească. E adevărat că Mill s-a 
ocupat destul de mult de această problemă! ; totuşi, el n-a 
făcut decît să treacă prin grila dialecticii opinia lui Comte, 
fără să mai adauge nimic cu adevărat personal. Un singur 
capitol din Cours de philosophie positive, iată, aşadar, 
aproape singurul studiu original şi important pe care îl avem 
în această privinţă !? 


Această indiferenţă aparentă nu are, de altfel, nimic 
surprinzător. Într-adevăr, marii sociologi pe care i-am pome- 
nit n-au ieşit deloc din generalităţile asupra naturii societă- 
ţilor, asupra raporturilor regnului social cu cel biologic, 
asupra mersului general al progresului ; chiar voluminosul 
tratat de sociologie al domnului Spencer nu are altă intenţie 
decît să arate cum legea evoluţiei universale se aplică societă- 
ţilor. Or, pentru a trata aceste chestiuni filosofice nu sînt 


1. Système de logique, cartea a VI-a, cap. VII-XII. 
2. Cap. V, ediţia a II-a, pp. 294-336. 

necesare procedee speciale şi complexe. Fiecare s-a 
mulţumit să compare meritele deducţiei şi inducției şi să 
facă o anchetă sumară asupra resurselor cele mai generale 
de care dispune investigația sociologică. E adevărat, au 
rămas nediscutate precauţiile privitoare la observarea faptelor, 
modul în care trebuie puse principalele probleme, sensul în 
care trebuie conduse cercetările, practicile speciale care le 
permit să se desfăşoare, precum şi regulile administrării 
probelor. 


Printr-un fericit concurs de împrejurări, în primul rînd 
iniţiativa de a se crea pentru noi un curs permanent de 
sociologie la Facultatea de Litere din Bordeaux, permiţîndu-ne 
să ne dedicăm studiului ştiinţelor sociale şi chiar să facem 
din el obiectul preocupărilor noastre profesionale, am reuşit 
să ieşim din aceste chestiuni prea generale şi să abordăm 
anumite probleme particulare. Am fost, aşadar, determinaţi 
chiar prin forţa lucrurilor să elaborăm o metodă mai clară, 
credem noi, adaptată mai exact la natura particulară a feno- 
menelor sociale. Tocmai aceste rezultate ale practicii noastre 
am vrea să le expunem aici în întregime şi să le supunem 
discuţiei. Fără îndoială, ele sînt implicite în cartea pe care 
am publicat-o recent despre diviziunea muncii sociale. Dar 
se pare că există un interes şi pentru formularea şi tratarea 
lor separată, însoţite de dovezi şi ilustrate cu exemple împru- 
mutate fie din această lucrare, fie din cercetări deocamdată 
inedite. Astfel va putea fi judecată mai bine direcţia pe care 
încercăm să o dăm studiilor sociologice. 


Capitolul I 
Ce este un fapt social? 


Înainte de a căuta care este metoda cea mai potrivită în 
studiul faptelor sociale, este important să ştim care sînt 
faptele pe care le numim astfel. 

Discutarea problemei este cu atît mai necesară, cu cît 
acest atribut se foloseşte fără prea multă precizie. El este 
utilizat în mod curent pentru a desemna aproape orice feno- 
men ce are loc înăuntrul societăţii, dacă el prezintă cîtuşi de 
puţin, cu oarecare generalitate, vreun interes social. Dar, în 
acest sens, nu există evenimente omeneşti care să nu poată 
fi numite sociale. Fiecare individ bea, doarme, mănîncă, 
judecă, iar societatea are tot interesul ca aceste funcţii să se 
exercite regulat. Dacă aceste fapte ar fi sociale, sociologia 
n-ar avea obiectul ei propriu, iar domeniul său s-ar confunda 
cu acela al biologiei sau al psihologiei. 


În realitate, în orice societate există un grup determinat 
de fenomene care se disting net de fenomenele studiate de 
celelalte ştiinţe ale naturii. 


Cînd îmi îndeplinesc datoria de frate, de soţ sau de 
cetăţean, cînd îmi onorez angajamentele contractate, nu fac 
altceva decît să-mi îndeplinesc datorii care sînt definite în 
afara mea şi a actelor mele, prin drept şi prin obiceiuri. 
Chiar atunci cînd sînt în acord cu propriile mele sentimente 

şi cînd le simt realitatea în interior, ele nu încetează să fie 
obiective, căci nu eu sînt cel ce le-a făcut, ci le-am primit 
prin educaţie. De cîte ori, de altfel, nu ni se întîmplă să 
ienorăm detalii ale obligaţiilor ce ne revin şi, pentru a le 
afla, să trebuiască să consultăm Codul şi pe interpreţii săi 
autorizaţi ! La fel, credinciosul a găsit de-a gata la naşterea 
sa credinţele şi practicile vieţii sale religioase; dacă ele 
existau înaintea lui, înseamnă că acestea există în afara lui. 
Sistemul de semne folosit în exprimarea gîndirii mele, 
sistemul de monede utilizat pentru a-mi plăti datoriile, 
instrumentele de credit din relaţiile comerciale, practicile 
meseriei mele etc. funcţionează indiferent dacă eu le folo- 
sesc sau nu. Dacă am lua pe rînd toţi membri societăţii, cele 
spuse anterior pot fi repetate pentru fiecare în parte. Iată 
deci maniere de a acţiona, de a gîndi şi de a simţi care au 
această remarcabilă proprietate de a exista în afara conştiin- 
telor individuale. 


Nu numai că aceste tipuri de conduită sau de gîndire sînt 
exterioare individului, dar ele sînt dotate cu o putere impe- 
rativă şi coercitivă în virtutea căreia ele i se impun, cu sau 
fără voia lui. Fără îndoială, cînd mă conformez ei din 
proprie voinţă, această coerciţie se face foarte puţin sau 
deloc simțită, fiind inutilă. Dar constrîngerea nu-şi pierde 
astfel calitatea de caracteristică intrinsecă a acestor fapte, 
iar dovada este că ea se face simțită de îndată ce încerci să 
i te împotriveşti. Dacă încerc să încalc regulile dreptului, 
ele reacţionează împotriva mea astfel încît să-mi împiedice 
gestul - dacă mai este timp, sau să-l anuleze şi să-l restabi- 
lească sub forma lui normală - dacă este deja săvirşit şi 
reparabil, sau să mă facă să-l ispăşesc - dacă nu poate fi 

reparat altfel. E vorba de maxime pur morale? Atunci 
conştiinţa publică înăbuşă orice act care le încalcă prin 
supravegherea pe care o exercită asupra conduitei cetăţenilor 
şi prin pedepsele speciale de care dispune. În alte cazuri, 
constrîngerea este mai puţin violentă, însă nu încetează să 
existe. Dacă nu mă supun convențiilor lumii, dacă atunci 
cînd mă îmbrac nu ţin seama de obiceiurile ţării mele şi ale 
clasei sociale din care fac parte, rîsul ce-l provoc, distanţa la 
care sînt ţinut produc, deşi într-o manieră mai atenuată, 
aceleaşi efecte ca şi o pedeapsă propriu-zisă. Altminteri, 
constrîngerea, deşi indirectă, nu este mai puţin eficace. Nu 
sînt obligat să vorbesc franţuzeşte cu compatrioţii mei, nici 
să folosesc monedele legale ; dar mi-e imposibil să fac 
altfel. Dacă aş încerca să scap de această necesitate, tenta- 
tiva mea ar eşua deplorabil. Ca industriaş, nimic nu-mi 
interzice să lucrez cu procedee şi metode din secolul trecut ; 
dar dacă o fac, cu siguranţă mă voi ruina. Chiar atunci cînd, 
de fapt, e posibil să mă eliberez de aceste reguli şi să le 
încalc cu succes, n-o pot face decît luptînd împotriva lor. 
Chiar atunci cînd, în cele din urmă, ele sînt învinse, ne fac 
să le simţim puterea constrîngătoare prin rezistenţa ce o 
opun. Nu există inventator, chiar fericit, ale cărui iniţiative 
să nu se lovească de asemenea opoziții. 


Iată deci o categorie de fapte care prezintă caracteristici 
foarte speciale : ele constau în maniere de a acţiona, de a 
gîndi şi de a simţi exterioare individului şi înzestrate cu o 
putere de constrîngere în virtutea căreia i se impun. Drept 
urmare, ele nu pot fi confundate cu fenomenele organice, 
deoarece sînt alcătuite din reprezentări şi acţiuni ; dar nici 
cu fenomenele psihice, care nu există decît în conştiinţa 
individuală şi prin ea. Ele constituie deci o specie nouă şi 

lor le trebuie atribuit şi rezervat calificativul de sociale. El 
li se potriveşte întrutotul, deoarece, neavînd ca substrat 
individul, ele nu pot avea alt substrat decît societatea, fie 
societatea politică în integralitatea sa, fie unul dintre grupu- 
rile ce o alcătuiesc, confesiuni religioase, şcoli politice, 
literare, corporaţii profesionale etc. Pe de altă parte, calificati- 
vul li se potriveşte doar lor; căci atributul de social nu are 
sens definit decît cu condiţia să indice numai fenomene care 
nu intră în nici una din categoriile de fapte deja constituite 
şi denumite. Ele sînt deci domeniul propriu al sociologiei. 
E drept că termenul de constrîngere, prin care noi le definim, 
riscă să înspăimâînte pe adepţii radicali ai unui individualism 
absolut. Ei cred că individul este cu desăviîrşire autonom, 
de aceea li se pare că este minimalizat ori de cîte ori e pus 
în situaţia să simtă că nu depinde doar de el însuşi. Însă din 
moment ce astăzi nu se pune la îndoială că cele mai multe 
dintre ideile şi tendinţele noastre nu sînt elaborate de noi, ci 
ne vin dinafară, este clar că ele nu pot pătrunde în noi decît 
impunîndu-ni-se ; aceasta e tot ce vrea să însemne definiţia 
noastră. Se ştie, de altfel, că orice constrîngere socială nu 
exclude neapărat personalitatea individuală!. 


Totuşi, cum toate exemplele pe care le-am citat mai sus 
(reguli juridice, morale, dogme religioase, sisteme finan- 
ciare etc.) prezintă credinţe şi practici constituite, s-ar putea 
crede că nu există fapt social decît acolo unde avem o 
organizare definită. Dar există şi alte fapte care, fără a 
îmbrăca aceste forme cristalizate, au şi aceeaşi obiectivitate 
şi acelaşi ascendent asupra individului. De exemplu, 


1. Nu se poate spune că orice constrîngere este normală. Vom reveni 
asupra acestui punct. 

aşa-numitele curente sociale. Astfel, într-o adunare, marile 
mişcări de entuziasm, de indignare, de compasiune care au 
loc nu îşi au originea în nici o conştiinţă particulară. Ele vin 
fiecăruia din noi dinafară şi sînt susceptibile să ne antreneze 
fără voia noastră. Fără îndoială, se poate întîmpla ca, lăsîn- 
du-mă fără rezerve în voia lor, să nu le simt presiunea 
exercitată asupra mea. Însă ea se face simțită de îndată ce 
încerc să lupt împotriva lor. Cînd un individ încearcă să se 
opună uneia dintre aceste manifestări colective, sentimentele 
negate de el se întorc împotriva sa. Or, dacă această putere 
de coerciţie exterioară se afirmă cu asemenea claritate în 
cazurile de rezistenţă, înseamnă că ea există, deşi este 
inconştientă, şi în celelalte cazuri. Atunci, sîntem victimele 
unei iluzii, care ne lasă să credem că am elaborat noi înşine 
ceea ce ni s-a impus dinafară. Însă, dacă îngăduinţa noastră 
ascunde influenţa suferită, ea n-o suprimă. Aşa cum aerul 
nu încetează să ne apese, deşi nu-i mai simţim greutatea. 
Chiar atunci cînd am colaborat în chip spontan la emoția 
comună, impresia pe care am resimţit-o a fost cu totul alta 
decît aceea pe care am fi încercat-o dacă am fi fost singuri. 
De aceea, de îndată ce adunarea s-a risipit, influenţele sociale 
au încetat să acţioneze asupra noastră şi ne regăsim singuri 
cu noi înşine, iar sentimentele pe care le-am trăit au un aer 
străin în care nu ne mai recunoaştem. Înţelegem atunci că 
mai degrabă am fost influenţaţi decît am contribuit noi înşine 
la aceste sentimente. Se întîmplă chiar ca ele să ne îngro- 
zească, într-atit să fi fost de străine firii noastre. Astfel se 
face că indivizi cu totul inofensivi, cînd sînt reuniți în 
mulţime, se pot lăsa antrenați în acte de cruzime. Or, ceea 
ce spunem despre aceste explozii pasagere se aplică identic 
la acele mişcări de opinie, mai durabile, care au loc mereu 


40 REGULILE METODEI SOCIOLOGICE 


în jurul nostru, fie în întreaga societate, fie în cercuri mai 
restrînse - religioase, politice, literare, artistice etc. 


Altminteri, această definiţie a faptului social poate fi 
confirmată printr-o experienţă caracteristică : este suficient 
să observăm modul în care sînt crescuţi copiii. Cînd privim 
faptele aşa cum sînt şi aşa cum au fost dintotdeauna, ne sare 
în ochi că orice educaţie constă într-un efort continuu de a 
impune copilului maniere de a vedea, de a simţi şi de a 
acţiona la care el n-ar fi ajuns în mod spontan. Încă din 
primele momente ale vieţii sale, îl constrîngem să mănînce, 
să bea, să doarmă la ore regulate, îl constrîngem la curăţe- 
nie, la ascultare şi supunere ; mai tîrziu, îl constrîngem să 
înveţe să ţină cont de celălalt, să respecte obiceiurile, 
convențiile, îl constrîngem să muncească etc. Dacă, în timp, 
constrîngerea încetează a fi resimţită, acesta se întîmplă 
pentru că ea dă naştere pe nesimţite la obiceiuri, tendinţe 
interne care o fac inutilă, care n-o înlocuiesc decît pentru că 
ele derivă din ea. Este adevărat că, potrivit dlui Spencer, 
o educaţie raţională ar trebui să respingă asemenea pro- 
cedee şi să lase copilul în deplină libertate ; cum această 
teorie pedagogică n-a fost niciodată practicată de nici un 
popor cunoscut, ea nu constituie decît un desideratum per- 
sonal, nu un fapt care să poată fi opus faptelor precedente. 
Or, acestea din urmă sînt extrem de instructive tocmai pentru 
că educaţia are ca obiect construcţia fiinţei sociale; se 
poate deci vedea în ea, ca într-un rezumat, cum s-a consti- 
tuit această fiinţă în istorie. Presiunea pe care 
o suferă copilul clipă de clipă este însăşi presiunea mediului 
social care încearcă să-l formeze după propria sa imagine, 

iar părinții şi profesorii nu sînt decît reprezentanții şi 
intermediarii acestui mediu. 


Aşadar, nu generalitatea faptelor este cea care serveşte la 
caracterizarea fenomenelor sociologice. O gîndire care se 
regăseşte în toate conştiinţele particulare, o mişcare pe care 
o repetă toţi indivizii nu sînt prin aceasta fapte sociale. 
Dacă a fost considerat suficient acest caracter pentru a le 
defini, înseamnă că ele au fost confundate pe nedrept cu 
ceea ce s-ar putea numi încarnările lor individuale. Ceea ce 
le constituie sînt credinţele, tendinţele, practicile grupului 
luate colectiv ; cît despre formele pe care le îmbracă stările 
colective refractîndu-se la nivel individual, acestea sînt 
lucruri de alt tip. Demonstrația categorică a naturii duale 
este că aceste două tipuri de fapte se prezintă adesea în stare 
disociată. Într-adevăr, anumite maniere de a acţiona şi de a 
gîndi cîştigă, în urma repetiţiei, un fel de consistenţă care le 
precipită, ca să spunem aşa, şi le izolează de evenimentele 
particulare pe care le reflectă. Ele dobîndesc astfel un corp, 
o formă sensibilă proprie, şi constituie o realitate sui generis, 
foarte distinctă de faptele individuale care o manifestă. 
Obişnuinţa colectivă nu numai că este imanentă actelor 
succesive pe care le determină, ci, printr-un privilegiu 
căruia nu-i găsim exemplu în regnul biologic, ea se exprimă 
definitiv într-o formulă care se repetă din gură în gură, care 
se transmite prin educaţie şi se fixează chiar prin scris. 
Acestea sînt originea şi natura regulilor juridice, morale, a 
aforismelor şi proverbelor, a scrierilor în care sectele reli- 
gioase sau politice condensează credinţele lor, a codurilor 
estetice pe care le întocmesc şcolile literare etc. Nici una 

dintre ele nu se regăseşte în întregime în aplicaţiile sale 
individuale, din moment ce ele pot exista şi fără a fi 
actualizate. 


Fără îndoială, această disociere nu se prezintă 
întotdeauna cu aceeaşi claritate. Dar e suficient că e 
incontestabilă în cazurile importante şi numeroase amintite 
de noi pentru a dovedi că faptul social este distinct de 
repercusiunile sale individuale. De altfel, chiar atunci cînd 
disocierea nu este direct observabilă, poate fi făcută vizibilă 
adesea cu ajutorul unor artificii de metodă; chiar este 
indispensabil să procedăm la o asemenea operaţie, dacă 
vrem să extragem faptul social din orice combinaţie, pentru 
a-l observa în stare pură. Astfel, există unele curente de 
opinie care ne împing, cu intensitate inegală, după epoci şi 
ţări, unul la căsătorie, de pildă, şi altul la sinucidere sau la 
o natalitate mai mică sau mai mare etc. Ele sînt, evident, 
fapte sociale. La o primă abordare, ele par inseparabile de 
formele luate în cazurile particulare. Dar statistica ne oferă 
mijlocul de a le izola. Ele sînt, într-adevăr, reprezentate, nu 
fără exactitate, prin rata natalității, a căsătoriilor, a 
sinuciderilor, adică prin numărul obţinut din împărţirea 
totalului mediu anual al căsătoriilor, naşterilor, morţilor 
voluntare prin acela al oamenilor aflaţi la vîrsta căsătoriei, 
a procreării, a sinuciderii”. Fiecare dintre aceste cifre 
cuprinde toate cazurile particulare fără deosebire, de aceea 
circumstanţele individuale care pot avea vreo pondere în 
producerea fenomenului se neutralizează reciproc şi, prin 


2. Sinuciderile nu au loc la orice vîrstă şi nici, la vîrstele la care se 
întîmplă, cu aceeaşi intensitate. 

urmare, nu contribuie la determinarea sa. Cifrele statistice 
exprimă o anumită stare a sufletului colectiv. 


Iată ce sînt fenomenele sociale atunci cînd înlăturăm 
orice element străin. Cît despre manifestările lor particulare, 
ele au negreşit ceva social, de vreme ce reproduc în parte un 
model colectiv ; dar fiecare dintre ele mai depinde, în bună 
măsură, de constituţia organico-psihică a individului, de 
circumstanţele particulare în care el este plasat. Ele nu sînt 
deci fenomene propriu-zis sociologice. Aparţin concomitent 
celor două regnuri şi ar putea fi numite socio-psihice. Ele se 
află în atenţia sociologului, fără a constitui obiectul imediat 
al sociologiei. În mod asemănător, în interiorul organismului 
găsim fenomene de natură mixtă, studiate de ştiinţe mixte, 
cum ar fi chimia biologică. 


În aparenţă, un fenomen nu poate fi colectiv decît dacă 
este comun tuturor membrilor societăţii sau cel puţin majo- 
rităţii sale ; în consecinţă, dacă este general. Fără îndoială, 
dacă e general, asta se întîmplă fiindcă e colectiv (adică mai 
mult sau mai puţin obligatoriu), nici vorbă ca el să fie 
colectiv fiindcă este general. Este o stare a grupului, care se 
repetă la indivizi pentru că li se impune. El există în fiecare 
în parte fiindcă există în întreg, nicidecum nu este în întreg 
fiindcă este în părţile sale. Este evident mai ales la acele 
credinţe şi practici care ne sînt în întregime transmise de la 
generaţiile anterioare ; le primim şi le adoptăm pentru că, 
fiind în acelaşi timp o operă colectivă şi o operă seculară, 
sînt investite cu o autoritate specială pe care educaţia ne-a 
învăţat s-o recunoaştem şi să o respectăm. Or, să remarcăm 
că marea majoritate a fenomenelor sociale ne vine pe această 

cale. Însă chiar atunci cînd faptul social se datorează, în 
parte, colaborării noastre directe, el nu are altă natură. Un 
sentiment colectiv, care izbucnește într-o adunare, nu exprimă 
pur şi simplu ceea ce era comun între toate sentimentele 
individuale. El este cu totul altceva, după cum am arătat. El 
este o rezultantă a vieţii comune, un produs al acţiunilor şi 
reacţiunilor care au loc între conştiinţele individuale ; iar 
dacă el reverberează în fiecare dintre ele, o face în virtutea 
energiei speciale pe care o datorează tocmai originii sale 
colective. Dacă toate inimile vibrează la unison, aceasta nu 
e urmarea unui acord spontan şi prestabilit ; ci numai pentru 
că o aceeaşi forţă le mişcă în acelaşi sens. Fiecare este 
antrenat de toţi. 


Ajungem deci să ne reprezentăm în mod exact domeniul 
sociologiei. El nu cuprinde decît un grup determinat de 
fenomene. Un fapt social se recunoaşte după puterea de 
constrîngere externă pe care o exercită sau e susceptibil să o 
exercite asupra indivizilor ; iar prezenţa acestei puteri se 
recunoaşte, la rîndul ei, fie după existenţa unor sancţiuni 
determinate, fie după rezistenţa pe care faptul o opune 
oricărei întreprinderi individuale care ar încerca să-l violen- 
teze. Cu toate acestea, îl putem defini şi prin amploarea 
difuziunii din interiorul grupului, numai că, ţinînd seama 
de remarcile precedente, trebuie să adăugăm ca o a doua şi 
esenţială caracteristică faptul că el există independent de 
formele individuale pe care, difuzîndu-se, le capătă. Acest 
din urmă criteriu este, în anumite cazuri, chiar mai uşor de 
aplicat decît cel precedent. Într-adevăr, constrîngerea este 
uşor de constatat cînd se traduce în afară prin reacţii directe 
ale societăţii, cum este cazul dreptului, moralei, credinţei, 

obiceiurilor şi chiar modei. Însă atunci cînd ele nu sînt decît 
indirecte, precum cele exercitate de un tip de organizare 
economică, nu pot fi totdeauna la fel de bine observate. În 
aceste cazuri poate fi mai uşor de stabilit generalitatea 
combinată cu obiectivitatea. De altfel, această a doua 
definiţie nu este decît o altă formă a celei dintii ; căci dacă 
un mod de a conduce, exterior conştiințelor individuale, se 
generalizează, aceasta se înfăptuieşte numai prin impunere”. 


Totuşi, ne-am putea întreba dacă această definiţie este 
completă. Într-adevăr, faptele pe care ne bazăm sînt toate 
feluri de a face ; sînt de tip psihologic. Dar sînt, de ase- 
menea, şi feluri de a fi colective, adică fapte sociale de ordin 
anatomic sau morfologic. Sociologia nu se poate dezinteresa 
de ceea ce priveşte substratul vieţii colective. Totuşi, numărul 


3. Se vede cît de mult se îndepărtează această definiţie a faptului social 
de aceea care serveşte ca bază sistemului ingenios al dlui Tarde. Mai 
întîi, trebuie să spunem că în cercetările noastre n-am constatat nicio- 
dată această influenţă majoră atribuită de dl Tarde imitaţiei în 
naşterea faptelor colective. Mai mult, din definiţia precedentă, care 
nu este o teorie, ci un simplu rezumat al datelor imediate ale 
observaţiei, pare chiar să rezulte în mod serios că imitaţia nu numai 
că nu exprimă întotdeauna, ci chiar că nu exprimă niciodată ceea ce 
este esenţial şi caracteristic în faptul social. Fără îndoială, orice fapt 
social este imitat ; el are, cum am arătat, o tendinţă de a se generaliza, 
dar aceasta pentru că este social, adică obligatoriu. Puterea lui de 
expansiune nu este cauza, ci consecinţa caracterului său sociologic. 
Dacă faptele sociale ar fi singurele care ar produce această conse- 
cinţă, atunci imitaţia ar putea servi, dacă nu explicaţiei, cel puţin 
definirii lor. Dar o stare individuală imitată nu încetează prin aceasta 
să fie individuală. Mai mult, se poate pune întrebarea dacă cuvîntul 
imitație este cel mai potrivit pentru a numi o propagare datorată unei 
influenţe coercitive. Sub această expresie unică se amestecă 
fenomene foarte diferite şi pe care ar fi necesar să le distingem. 

şi natura părţilor elementare din care este compusă 
societatea, modul în care ele sînt dispuse, gradul de coales- 
cenţă la care au ajuns, distribuţia populaţiei pe suprafaţa 
teritoriului, numărul şi natura căilor de comunicaţii, forma 
locuinţelor etc. nu par, la prima vedere, că se pot rezuma la 
maniere de a acţiona, de a simţi sau de a gîndi. 


Însă, înainte de toate, aceste fenomene diverse prezintă 
aceeaşi caracteristică care ne-a ajutat să le definim pe cele- 
lalte. Aceste feluri de a fi se impun individului în acelaşi 
mod ca şi felurile de a face despre care am vorbit. Într-adevăr, 
cînd vrem să cunoaştem modul în care o societate este 
împărţită politic şi din ce sînt compuse aceste diviziuni, 
precum şi fuziunea parţială sau completă dintre ele, nu 
putem face aceasta cu ajutorul unei cercetări materiale şi 
prin observaţii geografice ; căci aceste împărțiri sînt morale, 
chiar atunci cînd au suport în natura fizică. Numai prin 
dreptul public putem studia această organizare, căci el e cel 
ce o determină, tot aşa cum el determină şi relaţiile noastre 
domestice şi civice. Aşadar, organizarea nu este mai puţin 
impusă. Dacă populaţia se înghesuie în oraşe în loc să se 
împrăştie în sate, fenomenul are loc în virtutea unui curent 
de opinie, a unui imbold colectiv care impune indivizilor 
această concentrare. Nu putem alege forma caselor noastre 
în măsură mai mare decît pe aceea a hainelor noastre; şi 
una, şi cealaltă sînt obligatorii în aceeaşi măsură. Căile de 
comunicaţie determină în mod ferm sensul migraţiilor interne 
şi al schimburilor, chiar şi intensitatea acestor schimburi şi 
migrații etc. Prin urmare, ar mai fi loc pentru încă o cate- 
gorie pe lista fenomenelor enumerate ca prezentînd semnul 

distinctiv al faptului social ; dar cum această enumerare nu 
este riguros exhaustivă, adăugarea nu este indispensabilă. 


Ea nici nu este utilă; căci aceste feluri de a fi nu sînt 
decît feluri de a face consolidate. Structura politică a unei 
societăţi nu este decît maniera în care diferitele segmente ce 
o compun s-au obişnuit să convieţuiască. Dacă raporturile 
lor sînt în mod tradiţional strînse, segmentele tind să se 
confunde ; în caz contrar, tind să se diferenţieze. Tipul de 
locuinţă care ni se impune nu este decît modul în care toţi 
din jurul nostru şi, în parte, generaţiile anterioare s-au 
obişnuit să construiască casele. Căile de comunicaţie nu 
sînt decît albia pe care curentul schimbărilor şi al migraţiilor 
curgînd în acelaşi sens şi-a săpat-o lui însuşi. Fără îndoială, 
dacă fenomenele de ordin morfologic ar fi singurele care să 
prezinte această fixitate, s-ar putea crede că ele constituie o 
specie aparte. Însă o regulă juridică este o ordine nu mai 
puţin permanentă decît un tip de arhitectură şi, totuşi, este 
un fapt fiziologic. O simplă maximă morală este, desigur, 
mai maleabilă ; dar ea are forme mult mai rigide decît o 
simplă practică profesională sau o modă. Astfel, există o 
întreagă gamă de nuanţe care, fără întrerupere, leagă faptele 
de structură de acele curente libere ale vieţii sociale care nu 
sînt încă prinse în nici o formă definită. Între ele, deci, 
există numai diferenţe ale gradului de consolidare. Şi unele, 
şi altele nu sînt altceva decît viaţa mai mult sau mai puţin 
cristalizată. Fără îndoială, putem păstra numele de morfo- 
logie pentru faptele sociale care privesc substratul social, 
dar cu condiţia să nu pierdem din vedere că au aceeaşi 
natură ca şi celelalte. Definiţia noastră va cuprinde tot ceea 
ce este de definit dacă spunem : Este fapt social orice fel de 

a face, fixat sau nu, susceptibil să exercite asupra individului 
o constrîngere exterioară; sau, mai mult, care este general 
pentru o întreagă societate dată, avind în acelaşi timp o 
existenţă proprie, independentă de manifestările sale indivi- 
duale?. 


4. Această înrudire strînsă a vieţii şi a structurii, a organului şi a funcţiei 
poate fi uşor stabilită în sociologie pentru că, între cei doi termeni 
opuşi, există o întreagă serie de intermediari imediat observabili, 
care arată legătura între ei. Biologia nu are aceleaşi mijloace. Dar ne 
este permis să credem că inducţiile celei dintii ştiinţe asupra acestui 
subiect sînt aplicabile celeilalte şi că, în organisme ca şi în societate, 
nu există între aceste două categorii de fapte decît diferenţe de grad. 


Capitolul II 


Reguli cu privire la observarea 
faptelor sociale 


Prima regulă şi cea mai importantă este să consideri 
faptele sociale ca lucruri. 


I 


În momentul în care o nouă serie de fenomene devine 
obiect al ştiinţei, ele se găsesc deja reprezentate în minte, 
nu numai prin imagini sensibile, ci şi prin diferite concepte 
mai puţin rafinate. Înaintea primelor cunoştinţe de fizică şi 
chimie, oamenii aveau deja noţiuni despre fenomenele fizico- 
chimice care depăşeau simpla percepţie ; aşa sînt de exemplu 
cele pe care le găsim amestecate în toate religiile. Asta 
fiindcă, într-adevăr, reflecţia este anterioară ştiinţei, care 
nu face decît să se folosească de prima cu un plus de metodă. 
Omul nu poate trăi în mijlocul lucrurilor fără să-şi facă 
despre ele idei după care îşi reglează conduita. Numai că, 
fiindcă aceste noţiuni sînt şi mai aproape de noi, mai la 
îndemînă decît realităţile cărora le corespund, tindem în 
mod natural să le substituim acestora din urmă şi să le 
transformăm în însuşi obiectul speculațiilor noastre. În loc 
să observăm lucrurile, să le descriem, să le comparăm, ne 
mulţumim să reflectăm asupra ideilor noastre, să le analizăm 
şi să le combinăm. În locul unei ştiinţe a realităţilor nu 

facem decît o analiză ideologică. Fără îndoială, această 
analiză nu exclude cu necesitate orice observaţie. Putem 
apela la fapte pentru a confirma aceste noţiuni sau con- 
cluziile ce decurg din ele. Dar faptele nu intervin atunci 
decît cu rol secundar, ca exemple sau ca dovezi ; ele nu sînt 
obiectul ştiinţei. Adică mergem de la idei la lucruri, nu de 
la lucruri la idei. 

Este clar că o astfel de metodă nu poate da rezultate 
obiective. Într-adevăr, aceste noţiuni sau concepte, cum 
vrem să le numim, nu sînt substitutele legitime ale lucru- 
rilor. Produse ale experienţei comune, ele au, înainte de 
toate, rolul să armonizeze acţiunile noastre cu lumea încon- 
jurătoare ; ele sînt formate prin practică şi pentru practică. 
Or, o reprezentare poate să joace în mod util acest rol şi să 
fie în acelaşi timp falsă din punct de vedere teoretic. Încă de 
mai multe secole Copernic a risipit iluziile simţurilor noastre 
cu privire la mişcările stelelor ; cu toate acestea, şi acum ne 
împărţim în mod obişnuit timpul potrivit acestei iluzii. 
Pentru ca o idee să provoace mişcări ce angajează natura 
unui lucru, nu este nevoie decît ca ea să exprime în mod 
fidel această natură ; este suficient să ne facă să simţim 
ceea ce lucrul are util sau dezavantajos, prin ce ne poate 
ajuta şi prin ce ne poate zădărnici. Mai mult încă, noţiunile 
astfel formate nu prezintă această justeţe practică decît în 
mod aproximativ şi numai în generalitatea cazurilor. De cîte 
ori ele nu sînt pe cît de primejdioase, pe atît de nepotrivite ! 
Aşadar, nu elaborîndu-le pornind de la idei, oricum am face 
aceasta, vom ajunge vreodată să descoperim legile realităţii. 
Naţiunile astfel formate sînt, dimpotrivă, ca un văl interpus 
între lucruri şi noi, care ni le ascunde cu atît mai bine cu cît 
îl credem mai transparent. 

Nu numai că o asemenea ştiinţă nu poate fi decît 
trunchiată, dar îi lipseşte chiar materia primă. Abia ia fiinţă 
că şi dispare, ca să spunem aşa, transformîndu-se în artă. 
Într-adevăr, despre aceste noţiuni se crede că ar conţine 
esenţa realului, deoarece sînt confundate cu realul însuşi. 
De aici ele par suficiente nu numai pentru a înţelege ceea ce 
există, ci şi pentru a prescrie ce trebuie să fie, precum şi 
mijloacele de realizare. Căci este bun ceea ce este conform 
naturii lucrurilor ; este rău ceea ce este contrar acesteia, iar 
mijloacele de a-l atinge pe unul şi de a fugi de celălalt 
derivă din însăşi această natură. Dacă îl tratăm cu 
superficialitate, studiul realităţii actuale nu mai prezintă 
interes din punct de vedere practic şi, fiindcă tocmai acest 
interes este raţiunea de a fi a studiului, rămîne pe viitor fără 
scop. Reflecţia este deturnată astfel de la însuşi obiectul 
ştiinţei, cunoaşterea prezentului şi trecutului, pentru a se 
avînta brusc spre viitor. În loc să caute înţelegerea faptelor 
moştenite şi a celor realizate în prezent, ea procedează la 
înfăptuirea altora noi, mai potrivite scopurilor urmărite de 
oameni. Cînd crezi că ştii în ce constă esenţa materiei, 
porneşti imediat în căutarea pietrei filosofale. Această uzur- 
pare a ştiinţei de către artă, care o împiedică să se dezvolte, 
este de altfel facilitată de circumstanţele apariţiei gîndirii 
ştiinţifice. Căci, fiindcă ea nu se naşte decît pentru a 
satisface nevoi vitale, o găsim îndreptată în mod natural 
spre practică. Nevoile pe care ştiinţa este chemată să le 
rezolve sînt întotdeauna urgente şi, prin urmare, o presează 
să găsească soluţii ; ele cer remedii, nu explicaţii. 

Acest mod de a proceda este atît de conform predispo- 
ziţiilor naturale ale spiritului nostru, încît îl regăsim chiar 
la originea ştiinţelor fizice. El este cel care deosebeşte 

alchimia de chimie, ca şi astrologia de astronomie. Prin el 
Bacon critică şi combate metoda urmată de savanții timpului 
său. Noţiunile despre care tocmai am vorbit sînt acele 
notiones vulgares sau praenotiones!, pe care Bacon le semna- 
lează la baza tuturor ştiinţelor?, unde iau locul faptelor’. 
Aceste idola sînt un fel de fantome, care desfigurează adevă- 
ratul aspect al lucrurilor, dar pe care le luăm, totuşi, drept 
lucrurile înseşi. Şi fiindcă acest spaţiu imaginar nu opune 
spiritului nici o rezistenţă, acesta din urmă, nesimţindu-se 
limitat în vreun fel, cade pradă unor ambiţii fără margini şi 
se crede capabil să clădească sau, mai curînd, să reclă- 
dească lumea prin propriile sale puteri, după gustul şi dorin- 
tele sale. 

Dacă aşa s-a întîmplat în ştiinţele naturale, cu atît mai 
mult trebuie să fie la fel în sociologie. Oamenii nu au 
aşteptat apariţia ştiinţei sociale pentru a-şi face idei despre 
drept, morală, familie, stat, societate ; căci ei nu puteau 
trăi fără ele. Or, mai ales în sociologie, aceste pre-noţiuni, 
pentru a relua expresia lui Bacon, sînt capabile să domine 
spiritele şi să se substituie lucrurilor. Într-adevăr, lucrurile 
sociale nu se înfăptuiesc decît prin oameni; ele sînt un 
produs al activităţii omeneşti. Ele par să nu fie altceva decît 
punerea în practică a ideilor noastre, înnăscute sau nu, cît şi 
aplicarea lor în diferite împrejurări care însoțesc relaţiile 
dintre oameni. Organizarea familiei, a contractului, a repre- 
siunii, a statului, a societăţii apar astfel ca o simplă dezvoltare 
a ideilor pe care noi le avem despre societate, stat, justiţie 


1. Novum Organum, I, p. 26. 
2. Ibidem, I, p. 17. 
3. Ibidem, I, p. 36. 

etc. Prin urmare, aceste fapte şi cele analoage lor par să nu 
aibă realitate decît în şi prin ideile care le generează şi care 
devin, de aici înainte, însuşi obiectul sociologiei. 

În sprijinul acreditării acestei viziuni vine şi faptul că 
detaliul vieţii sociale, asaltînd din toate părţile conştiinţa, 
o împiedică să aibă despre el o percepţie destul de puternică 
pentru a-i simţi realitatea. Nu avem în noi ataşamente destul 
de solide şi destul de apropiate, iar aceasta ne dă senzaţia că 
nu depindem de nimic şi că plutim în gol, materie pe 
jumătate ireală şi de o plasticitate infinită. Iată de ce atîția 
gînditori n-au văzut în modelele sociale decît combinaţii 
artificiale şi, mai mult sau mai puţin, arbitrare. Însă dacă 
detaliul, dacă formele concrete şi particulare ne scapă, cel 
puţin ne reprezentăm aspectele cele mai generale ale 
existenţei colective în mare şi cu aproximaţie ; exact aceste 
reprezentări schematice şi sumare sînt cele care alcătuiesc 
pre-noţiunile pe care le folosim în viaţa de zi cu zi. Nu 
putem pune la îndoială nici o clipă existenţa lor, de vreme 
ce o percepem odată cu a noastră. Nu numai că ele sînt în 
noi, dar cum sînt un produs al experienţelor repetate, capătă 
prin repetiţie şi prin obişnuinţa ce rezultă din aceasta un fel 
de ascendent şi de autoritate. Le simţim rezistenţa atunci 
cînd căutăm să ne eliberăm de ele. Or, nu putem să nu 
privim ca real ceea ce ni se opune. Totul ne conduce deci la 
a vedea aici adevărata realitate socială. 


Şi, într-adevăr, pînă în prezent, sociologia s-a ocupat 
mai mult sau mai puţin exclusiv de concepte, nu de lucruri. 
E drept că Comte a proclamat fenomenele sociale drept 
fapte naturale, supuse legilor naturale. Prin aceasta el a 
recunoscut implicit caracterul lor de lucruri ; căci în natură 

nu sînt decît lucruri. Dar cînd, ieşind din aceste generalităţi 
filosofice, el încearcă să-şi aplice principiul şi să extragă 
din ele ştiinţa existentă, el ia în fond ideile drept obiect de 
studiu. Într-adevăr, tema principală a sociologiei sale este 
progresul în timp al umanităţii. El pleacă de la ideea că 
există o evoluţie continuă a neamului omenesc, care constă 
într-o realizare din ce în ce mai deplină a naturii umane şi 
problema lui este să reconstituie succesiunea acestei evoluţii. 
Dar, presupunînd că această evoluţie există, realitatea ei nu 
poate fi stabilită decît după ce ştiinţa a fost constituită ; 
aşadar, nu poţi s-o consideri obiectul însuşi al cercetării 
decît dacă o iei ca pe o concepţie a spiritului, nu ca pe un 
lucru. Şi, de fapt, nu este vorba decît de o reprezentare cu 
totul subiectivă, astfel încît acest progres al omenirii nu 
există în realitate. Ceea ce există, ceea ce sigur este dat 
observaţiei sînt nişte societăţi particulare care se nasc, se 
dezvoltă şi mor independent unele de altele. Dacă cele mai 
recente societăţi le-ar continua pe cele premergătoare, fiecare 
tip superior ar putea fi considerat drept simpla repetiţie a 
tipului imediat inferior cu ceva în plus ; ar fi posibil deci să 
le punem pe toate cap la cap, să spunem aşa, grupînd pe 
cele ce se găsesc la acelaşi grad de dezvoltare, iar seria 
astfel formată ar putea fi considerată ca reprezentativă pentru 
omenire. Însă faptele nu sînt atît de simple. 

Un popor care înlocuieşte pe altul nu este numai o pre- 
lungire, cu cîteva trăsături noi, a acestuia din urmă ; el este 
altul, are unele proprietăţi în plus şi altele în minus; el 
constituie o individualitate nouă şi toate aceste individuali- 
tăţi distincte, fiind eterogene, nu pot intra în aceeaşi serie 
continuă şi nici, mai ales, într-o serie unică. Căci succesiunea 
societăţilor nu poate fi reprezentată printr-o linie geometrică ; 

ea seamănă mai curînd cu un arbore ale cărui ramuri cresc 
în diferite direcţii. Rezumînd, Comte a folosit pentru 
dezvoltarea istorică noţiunea pe care o avea şi care nu diferă 
prea mult de aceea a omului obişnuit. Văzută de departe, 
într-adevăr, istoria capătă destul de mult această înfăţişare 
serială şi simplă. Nu vezi decît indivizi care se succed unii 
altora şi care merg în aceeaşi direcţie fiindcă au aceeaşi 
natură. De vreme ce nu se concepe că evoluţia socială ar 
putea fi altceva decît dezvoltarea unei idei omeneşti, pare 
absolut natural să o definim prin ideea pe care şi-o fac 
oamenii despre ea. Or, procedînd astfel, nu numai că 
rămînem în ideologie, dar atribuim sociologiei drept obiect 
un concept care nu are nimic propriu-zis sociologic. 

DI Spencer îndepărtează acest concept, dar numai pentru 
a-l înlocui cu altul, care e format în acelaşi mod. El face din 
societăţi, şi nu din umanitate, obiectivul ştiinţei ; numai că 
el dă imediat societăţilor o definiţie care face să dispară 
tocmai lucrul despre care se discută, pentru a-l înlocui cu 
pre-noţiunea aferentă. El consideră, într-adevăr, evidentă 
afirmaţia că „o societate nu există decît atunci cînd juxtapu- 
nerii se adaugă cooperarea”. Apoi, pornind de la principiul 
că cooperarea este esenţa vieţii sociale, el împarte societăţile 
în două clase după natura cooperării ce le guvernează. 
„Există, spune el, o cooperare spontană, care are loc fără 
premeditare în timpul urmăririi unor scopuri cu caracter 
particular ; există, de asemenea, şi o cooperare instituită 
conştient, care presupune scopuri de interes public clar 
recunoscute”. Primelor le dă numele de societăţi industriale, 


4. Sociol., (tr.fr.), II, pp. 331-332. 
5. Sociol., III, p. 332. 

iar celorlalte de societăţi militare ; se poate spune că această 
distincţie este ideea fondatoare a sociologiei sale. 

Dar această definiţie iniţială stipulează drept lucru ceea 
ce nu este decît o proiecţie a spiritului. Ea se poate prezenta, 
într-adevăr, ca expresia unui fapt vizibil imediat şi pe care 
observaţia îl poate constata doar pentru că ea este formulată 
încă de la începutul ştiinţei ca o axiomă. Cu toate acestea, 
este imposibil să aflăm printr-o evaluare sumară dacă 
realmente cooperarea este totul în viaţa socială. O atare 
afirmaţie nu este legitimă ştiinţific decît dacă s-a început cu 
trecerea în revistă a tuturor manifestărilor vieţii colective şi 
dacă s-a constatat că toate sînt diverse forme ale cooperării. 
Aşadar, iată încă o manieră de a concepe realitatea socială, 
care se substituie acestei realităţi”. Ceea ce se defineşte 
astfel nu este societatea, ci ideea pe care şi-o face dl Spencer 
despre ea. Dar el nu are nici un scrupul să procedeze aşa, 
deoarece, în ce-l priveşte, societatea nu este şi nu poate fi 
decît realizarea unei idei, anume a însăşi ideii de cooperare 
prin care el o defineşte”. Ar fi lesne de demonstrat că în 
fiecare din problemele particulare pe care le abordează 
metoda sa rămîne aceeaşi. De asemenea, deşi el pare să 
procedeze empiric, faptele acumulate în sociologia sa sînt 
folosite mai mult să exemplifice analiza noţiunilor decît să 
descrie şi să explice lucruri ; par să fie acolo doar pentru a 
simula argumentele. În realitate, esentialul doctrinei sale 
poate fi imediat dedus din definiţia societăţii şi a diferitelor 


6. Conceptie, de altfel, controversată (vezi Division du travail social, 
II, 2, p. 4). 

7. „Cooperarea nu ar putea deci să existe fără societate, ea este scopul 
existentei societăţii” (Principes de Sociologie, III, p. 332). 

forme de cooperare. Căci, dacă nu avem de ales decît între 
o cooperare impusă tiranic şi o cooperare liberă şi spontană, 
este evident că aceasta din urmă este idealul către care tinde 
şi trebuie să tindă omenirea. 

Nu numai la baza ştiinţei se întîlnesc aceste noţiuni 
comune, ci le găsim în fiecare moment în țesătura raţiona- 
mentelor. În starea actuală a cunoştinţelor noastre, nu ştim 
cu certitudine ce este statul, suveranitatea, libertatea poli- 
tică, democraţia, socialismul, comunismul etc.; metoda 
ne-ar interzice orice utilizare a acestor concepte, atît timp 
cît nu sînt elaborate în mod ştiinţific. Cu toate acestea, 
cuvintele care le denumesc revin mereu în discuţiile sociolo- 
gilor. Le folosim curent şi cu siguranţă, ca şi cum ar corespunde 
unor lucruri bine cunoscute şi definite, deşi ele nu trezesc în 
noi decit noţiuni confuze, amestecuri indistincte de impresii 
vagi, de prejudecăţi şi de pasiuni. Ne amuzăm astăzi de 
raţionamentele originale pe care medicii Evului mediu le 
construiau cu noţiunile de cald, frig, umed, uscat etc., dar 
nu ne dăm seama că aplicăm în continuare aceeaşi metodă 
unor fenomene pentru care, din cauza complexităţii lor 
extreme, e total nepotrivită. 

În ramurile sociologiei, acest caracter ideologic este şi 
mai accentuat. 

Este mai ales cazul moralei. Se poate spune, într-adevăr, 
că nu există nici un sistem în care morala să nu fie repre- 
zentată ca simpla dezvoltare a unei idei iniţiale care ar 
cuprinde-o potenţial în întregime. Unii cred că omul găseşte 
această idee de-a gata în el încă de la naştere ; alţii, dimpo- 
trivă, că ea se formează mai mult sau mai puţin lent de-a 
lungul istoriei. Dar şi pentru unii, şi pentru alţii, pentru 
empirişti ca şi pentru raţionalişti, ea reprezintă tot ceea ce 

este cu adevărat real în morală. În ceea ce priveşte detaliile 
regulilor juridice şi morale, ele n-ar avea, să spunem aşa, 
existenţă prin ele însele, ci ar fi doar acea noţiune 
fundamentală aplicată circumstanțelor particulare ale vieţii 
şi diversificată după cazuri. De aici rezultă că obiectul 
moralei nu ar putea fi acest sistem de precepte lipsit de 
realitate, ci ideea din care ele decurg şi în raport cu care nu 
sînt decît aplicaţii ale ei. De aceea, toate problemele pe care 
şi le pune în mod obişnuit etica se referă nu la lucruri, ci la 
idei ; este vorba să ştim în ce constă ideea dreptului, ideea 
moralei, nu care este natura însăşi a moralei şi a dreptului. 
Moraliştii nu au ajuns încă la acea concepţie foarte simplă 
potrivit căreia, aşa cum reprezentarea noastră asupra 
lucrurilor sensibile porneşte chiar de la lucruri şi le exprimă 
mai mult sau mai puţin exact, reprezentarea noastră asupra 
moralei vine din însuşi spectacolul regulilor care 
funcţionează sub ochii noştri şi le reprezintă schematic ; că, 
prin urmare, aceste reguli şi nu viziunea sumară pe care o 
avem despre ele formează obiectul ştiinţei, la fel cum fizica 
are drept obiect corpurile ca atare, nu ideea pe care şi-o face 
omul simplu despre ele. Rezultă de aici că se ia drept bază 
a moralei ceea ce nu este decît vîrful ei, şi anume modul în 
care se prelungeşte şi se repercutează în conştiinţele indivi- 
duale. Această metodă este urmată nu numai în problemele 
cele mai generale ale ştiinţei ; ea se aplică şi în chestiunile 
particulare. De la ideile esenţiale studiate la început, 
moralistul trece la ideile secundare de familie, de patrie, de 
responsabilitate, de caritate, de justiţie ; dar întotdeauna 
gîndirea sa se aplică ideilor. 

Nici în economia politică nu se întîmplă altfel. Ea are ca 
obiect, spune Stuart Mill, faptele sociale care se produc în 

principal sau exclusiv în vederea acumulării bogăţiilor*. 
Dar pentru ca faptele astfel definite să poată fi date, în 
calitate de lucruri, spre observaţie savantului, ar trebui cel 
puţin să putem arăta după ce semn pot fi recunoscute cele 
care satisfac această condiţie. Or, în perioada de început a 
ştiinţei nici măcar nu ai dreptul să afirmi că ele există, cu 
atît mai puţin să poţi şti care sînt. Într-adevăr, în orice 
domeniu de cercetare, numai cînd explicarea faptelor este 
destul de înaintată se poate stabili dacă ele au un scop şi 
care este acela. Nu există problemă mai complexă şi nici 
mai puţin susceptibilă care să fie tranşată dintr-odată. Nimic 
nu ne asigură dinainte că ar exista o sferă a activităţii sociale 
în care dorinţa de bogăţie să joace realmente acest rol major. 
Prin urmare, domeniul economiei politice, astfel înţeles, nu 
e compus din realităţi ce pot fi arătate cu degetul, ci doar 
din posibile, pure concepţii ale spiritului ; anume, din fapte 
pe care economistul le concepe ca raportindu-se la scopul 
considerat. De exemplu, încearcă să cerceteze ceea ce se 
numeşte producţie ? Imediat, el crede că poate enumera 
agenţii principali cu ajutorul cărora are loc producţia şi-i 
poate trece în revistă. Aşadar, nu a reperat existenţa lor 
observînd condiţiile de care depinde lucrul pe care-l studiază ; 
căci ar fi început atunci prin a arăta experienţele din care a 
tras această concluzie. Dacă, încă de la începutul cercetării 
şi în cîteva cuvinte, procedează la această clasificare, 
înseamnă că a obținut-o printr-o simplă analiză logică. El 
pleacă de la ideea producţiei; descompunînd-o, găseşte 
că ea implică în mod logic ideile de forţe naturale, de muncă, 


8. Système de Logique, III, p. 496. 

de instrument ori de capital şi tratează apoi aceste idei derivate 
în aceeaşi manieră”. 

Cea mai importantă dintre toate teoriile economice, aceea 
a valorii, este construită, în mod clar, după aceeaşi metodă. 
Dacă valoarea ar fi fost studiată aşa cum trebuie studiată 
orice realitate, l-am fi văzut pe economist mai întîi precizînd 
după ce caracteristici se poate recunoaşte lucrul astfel numit, 
apoi clasificîndu-i speciile, căutînd prin inducţii metodice 
cauzele în funcţie de care variază. Şi, în fine, comparînd 
aceste rezultate diferite pentru a extrage din ele o formulă 
generală. Teoria n-ar putea veni deci decît după ce ştiinţa va 
fi ajuns destul de departe. În realitate, o întîlneşti chiar de la 
început. Asta pentru că economistul cînd face ştiinţă se 
mulţumeşte cu o adîncire în meditaţie, cu descoperirea ideii 
pe care el şi-o face despre valoare, adică despre un obiect 
supus schimbării ; găseşte că valoarea implică ideea utilului, 
a rarităţii etc. şi cu aceste produse ale analizei sale îşi 
construieşte definiţia. Fără umbră de îndoială, o confirmă 
prin cîteva exemple. Dar numai cînd te gîndeşti la nenumă- 
ratele fapte de care o asemenea teorie trebuie să dea seama, 
cum să mai acorzi cea mai mică valoare demonstrativă 
faptelor, în mod necesar foarte rare, citate la întîmplare ? 

De aceea, în economia politică ca şi în morală, partea de 
investigaţie ştiinţifică este foarte restrînsă ; aceea a artei, 
preponderentă. În morală, partea teoretică este redusă la 
cîteva discuţii asupra ideilor de datorie, de bine şi de drept. 
Totuşi, aceste speculaţii abstracte nu alcătuiesc o ştiinţă, 


9. Acest caracter reiese chiar din expresiile economiştilor. Este vorba 
mereu de idei, ideea utilului, a economiei, a depunerii, a cheltuielii 
(vezi Gide, Principes d' économie politique, cartea III, cap. 1, p. 1; 
cap. 2, p. 1, cap. 3, p. 1). 

fiindcă, riguros vorbind, ele caută să determine nu ce este, 
de fapt, regula supremă a moralității, ci ce trebuie să fie. La 
fel, un loc important în cercetările economiştilor îl ocupă 
probleme cum ar fi, de pildă, dacă societatea trebuie să fie 
organizată după concepţiile individualiştilor sau după ale 
socialiştilor ; dacă e mai bine ca statul să intervină în 
raporturile industriale şi comerciale sau să le lase cu totul 
pe seama iniţiativei privată ; dacă sistemul monetar trebuie 
să fie monometalismul sau bimetalismul etc. Legile 
propriu-zise sînt puţin numeroase ; chiar cele pe care avem 
obiceiul să le numim astfel nu merită în general această 
calificare, fiindcă nu sînt decît maxime de acţiune, precepte 
practice deghizate. Iată, de exemplu, faimoasa lege a cererii 
şi a ofertei. Ea n-a fost niciodată stabilită inductiv, ca 
expresie a realităţii economice. Niciodată nu a fost făcută 
vreo experienţă, vreo comparaţie metodică pentru a stabili 
dacă, de fapt, relaţiile economice respectă această lege. Tot 
ce s-a putut face şi ce s-a făcut a fost demonstraţia dialectică 
potrivit căreia indivizii trebuie să procedeze astfel dacă îşi 
înţeleg bine interesele ; că orice alt fel de a acţiona le-ar fi 
păgubitor şi ar implica din partea celor ce l-ar practica o 
veritabilă aberaţie logică. Este logic ca industriile cele mai 
productive să fie cele mai căutate, ca deţinătorii produselor 
cele mai solicitate şi mai rare să le vîndă la preţul cel mai 
ridicat. Dar această necesitate, foarte logică, nu seamănă 
deloc cu aceea a adevăratelor legi ale naturii. Acestea din 
urmă exprimă raporturile după care faptele se înlănţuiesc în 
realitate, nu modul în care ar fi bine să se înlănţuiască. 
Ceea ce spunem despre această lege poate fi zis despre 
toate acelea pe care şcoala economică ortodoxă le numeşte 
naturale şi care, de altfel, nu sînt decît cazuri particulare ale 

precedentei. Ele sînt naturale, dacă vrem, în sensul că 
specifică mijloacele a căror utilizare este sau poate părea 
naturală în atingerea unui anumit scop ; dar ele nu trebuie 
botezate cu acest nume dacă prin legi naturale se înţelege 
orice mod de a fi al naturii, constatat în mod inductiv. Ele 
nu sînt, în ansamblu, decît sfaturi de înţelepciune practică ; 
şi dacă a fost posibil, mai mult sau mai puţin specios, să le 
prezentăm drept expresia însăşi a realităţii, aceasta e pentru 
că, pe drept sau nu, s-a crezut că putem presupune că aceste 
sfaturi erau urmate efectiv de majoritatea oamenilor şi în 
majoritatea cazurilor. 


Cu toate acestea, fenomenele sociale sînt lucruri şi trebuie 
tratate ca lucruri. Pentru a demonstra această afirmaţie, nu 
e nevoie să filosofăm asupra naturii lor, să discutăm analogiile 
pe care le prezintă cu fenomenele regnurilor inferioare. 
Este suficient să constatăm că sînt singurul datum oferit 
sociologului. Este lucru, într-adevăr, tot ce este dat, tot ce 
e observabil sau, mai curînd, se impune observaţiei. A trata 
fenomenele drept lucruri înseamnă a le trata în calitate de 
data, care constituie punctul de plecare al ştiinţei. Feno- 
menele sociale au, fără îndoială, acest caracter. Ceea ce ne 
este dat nu este ideea pe care şi-o fac oamenii asupra valorii, 
căci ea este inaccesibilă: ne sînt date valorile schimbate 
efectiv în cursul relaţiilor economice. Nu e dată cutare sau 
cutare concepţie asupra idealului moral, ci ansamblul reguli- 
lor care determină efectiv conduita. Nu ne sînt date ideea 
utilului sau a bogăției, ci toate detaliile organizării econo- 
mice. Este posibil ca viaţa socială să nu fie decît dezvoltarea 
anumitor noţiuni; dar presupunînd că ar fi aşa, aceste 
noţiuni nu ne sînt date imediat. Nu pot fi deci atinse direct, 

ci numai prin realitatea fenomenală care le exprimă. Nu 
ştim a priori ce idei se află la originea diverselor curente 
între care se împarte viaţa socială şi nici dacă ele există; 
numai după ce le cercetăm pînă la izvoarele lor putem şti de 
unde provin. 

Trebuie deci să considerăm fenomenele sociale în ele 
însele, detaşate de indivizii conştienţi care şi le reprezintă ; 
trebuie să le studiem dinafară, ca pe nişte lucruri exterioare, 
căci ele ni se prezintă în această calitate. Dacă această 
exterioritate nu este decît aparentă, atunci iluzia se va risipi 
pe măsură ce ştiinţa va înainta şi se va vedea, să zicem aşa, 
exteriorul întorcîndu-se în interior. Însă soluţia nu poate fi 
dinainte judecată şi chiar atunci cînd, pînă la urmă, ele nu 
ar avea toate caracterele intrinseci ale lucrului, pentru început 
trebuie să le tratăm ca şi cum le-ar avea. Această regulă se 
aplică la întreaga realitate socială, fără excepţie. Chiar 
fenomenele care par artificiale trebuie considerate din acest 
punct de vedere. Nu trebuie să pornim niciodată cu presu- 
poziția caracterului convenţional al unei practici sau al 
unei instituţii. Dacă ne este permis să invocăm experienţa 
noastră personală, am preciza că, procedînd astfel, adică 
pornind la drum fără presupuneri, avem adesea satisfacția 
de a vedea faptele în aparenţă cele mai arbitrare prezentînd 
apoi, la o observaţie mai atentă, caractere de constantă şi de 
regularitate, simptome ale obiectivităţii lor. 

De altminteri, la modul general, ceea ce s-a spus mai sus 
despre trăsăturile distinctive ale faptului social e suficient 
ca să ne întărească convingerea asupra naturii acestei obiecti- 
vităţi şi să dovedească că nu este iluzorie. Într-adevăr, un 
lucru se recunoaşte în principal după aceea că nu poate fi 
modificat printr-un simplu decret al voinţei. Nu că ar fi 

refractar la orice schimbare. Dar, pentru a-i provoca 
o schimbare, nu este suficient s-o vrei; e necesar chiar un 
efort, mai mult sau mai puţin laborios, din pricina rezistenţei 
pe care o opune şi care, de altfel, nu poate fi mereu învinsă. 
Or, am văzut că faptele sociale au această proprietate. 
Departe de a fi un produs al voinţei noastre, ele o determină 
dinafară ; ele sînt ca nişte forme în care sîntem obligaţi să 
încadrăm acţiunile noastre. Foarte frecvent, nu ne putem 
sustrage deloc acestei necesităţi. Chiar cînd ajungem să o 
învingem, opoziţia pe care o întîmpinăm este suficientă să 
ne avertizeze că ne aflăm în prezenţa a ceva ce nu depinde 
de noi. Aşadar, considerînd fenomenele sociale ca lucruri, 
nu facem decît să ne conformăm naturii lor. 

În definitiv, reforma pe care e vorba să o introducem în 
sociologie este perfect identică cu aceea care a transformat 
psihologia în ultimii treizeci de ani. După cum Comte şi dl 
Spencer declară că faptele sociale sînt fapte naturale, fără 
totuşi a le trata ca lucruri, tot aşa diferitele şcoli empirice, 
deşi recunoscuseră de demult caracterul natural al feno- 
menelor psihologice, au continuat să le aplice o metodă pur 
ideologică. Într-adevăr, empiriştii, la fel ca şi adversarii 
lor, procedau exclusiv prin introspecţie. Or, faptele pe care 
le poţi observa studiindu-te doar pe tine însuţi sînt prea 
puţine, prea alunecoase şi prea maleabile pentru a se putea 
impune noţiunilor corespunzătoare pe care obişnuinţa le-a 
fixat în noi şi pentru a le da caracter legic. Cînd acestea din 
urmă nu sînt supuse vreunui alt control, nimic nu le poate 
infirma ; prin urmare, ele iau locul faptelor şi se constituie 
în obiect al ştiinţei. De aceea, nici Locke şi nici Condillac n-au 
privit în mod obiectiv fenomenele psihice. Ei nu au studiat 
senzaţia, ci o anume idee despre senzaţie. De aceea, deşi în 

unele privinţe au pregătit apariţia psihologiei ştiinţifice, 
aceasta nu s-a născut cu adevărat decît mult mai tîrziu, cînd 
s-a ajuns în sfîrşit la concepţia că stările de conştiinţă pot şi 
trebuie să fie privite din afară şi nu din punctul de vedere al 
conştiinţei care le trăieşte. Aceasta e marea revoluţie care 
s-a produs în acest tip de cercetări. Toate procedeele parti- 
culare, toate metodele noi cu care s-a îmbogăţit psihologia 
nu sînt decît diverse mijloace pentru a realiza mai bine 
această idee fundamentală. Acelaşi progres rămîne de făcut 
în sociologie. Ea trebuie să treacă de la stadiul subiectiv, pe 
care nu l-a depăşit deloc, la faza obiectivă. 

De altfel, pentru ea, această trecere este mai puţin dificilă 
decît pentru psihologie. Într-adevăr, faptele psihice sînt în 
mod natural date ca stări ale individului, de care el nu pare 
că poate fi separat. Interioare prin definiţie, pare că nu 
le-am putea trata ca exterioare decît alterîndu-le propria 
natură. Nu numai că trebuie un efort de abstracţie, ci şi un 
întreg arsenal de procedee şi de artificii pentru a ajunge să 
le privim din acest punct de vedere. Dimpotrivă, faptele 
sociale au cu mult mai natural şi mai imediat toate trăsăturile 
distinctive ale lucrului. Dreptul există în coduri, mişcările 
vieţii cotidiene se înscriu în cifrele statistice, în monu- 
mentele istoriei, moda în costume, gusturile în operele de 
artă. Ele tind în virtutea existenţei lor să se constituie chiar 
în afara conştiințelor individuale, de vreme ce le domină. 
Pentru a le vedea sub aspectul lor de lucruri, nu e necesar să 
le torturezi cu ingeniozitate. Din acest punct de vedere, 
sociologia are un serios avantaj faţă de psihologie, care n-a 
fost sesizat pînă acum şi care trebuie să-i grăbească dez- 
voltarea. Faptele sociale sînt poate mai greu de interpretat, 
pentru că sînt mai complexe, însă sînt mai accesibile. 


66 REGULILE METODEI SOCIOLOGICE 


Psihologiei, dimpotrivă, nu numai că îi vine greu să le 
elaboreze, ci chiar să le sesizeze. Prin urmare, e îndreptăţită 
convingerea că, în ziua în care acest principiu al metodei 
sociologice va fi unanim recunoscut şi practicat, vom vedea 
sociologia progresînd cu o rapiditate pe care încetineala 
actuală a dezvoltării ei nu ne-ar da motive să o bănuim şi o 
vom vedea recîştigînd chiar avansul pe care psihologia îl 
datorează doar anteriorităţii sale istorice. 


I 


Însă experiența înaintaşilor noştri ne-a arătat că, pentru a 
asigura realizarea practică a adevărului pe care tocmai l-am 
stabilit, nu este suficient să oferim o demonstrație teoretică 
şi nici doar să fim pătrunşi de el. Mintea noastră este atît de 
natural înclinată spre a nu recunoaşte adevărul, încît putem 
cădea, fără îndoială, pradă vechilor greşeli, dacă nu ne 
supunem unei discipline riguroase, ale cărei reguli prin- 
cipale, corolare ale precedentei, le vom formula imediat. 


1. Primul dintre aceste corolare este : Trebuie să îndepăr- 
tăm în mod sistematic toate pre-noțiunile. O demonstraţie 
specială a acestei reguli nu este necesară ; ea rezultă din tot 
ce am spus mai înainte. Fa este, de altfel, baza oricărei 
metode ştiinţifice. Îndoiala metodică a lui Descartes nu 
este, în fond, decît o aplicaţie a ei. Dacă, în momentul 


10. E adevărat că complexitatea mai mare a faptelor sociale face 
cunoaşterea lor mai dificilă. Dar, în compensație, tocmai pentru că 
este ultima venită, sociologia poate să profite de progresele realizate 
de ştiinţele anterioare şi să înveţe de la ele. Această utilizare a 
experienţelor deja acumulate nu are cum să nu-i accelereze 
dezvoltarea. 

întemeierii ştiinţei, Descartes îşi face o lege din a pune la 
îndoială toate ideile primite anterior, înseamnă că nu vrea 
să folosească decît concepte elaborate ştiinţific, adică con- 
struite după metoda pe care o instituie ; toate cele cu altă 
origine trebuie respinse, cel puţin provizoriu. Am văzut 
deja că teoria idolilor a lui Bacon nu are alt înţeles. Cele 
două mari doctrine, care au fost adesea opuse una alteia, 
sînt concordante în acest punct esenţial. Trebuie deci ca 
sociologul, fie atunci cînd determină obiectul cercetărilor 
sale, fie în timpul demonstrațiilor lui, să-şi interzică ferm 
folosirea acestor concepte formate în afara ştiinţei şi pentru 
nevoi care nu au nimic ştiinţific. Trebuie să se elibereze de 
aceste false evidențe care domină spiritul de rînd, să scuture, 
odată pentru totdeauna, jugul acelor categorii empirice care, 
prin familiarizare, devin tiranice. Dacă uneori nevoia îl 
împinge să recurgă la ele, cel puţin s-o facă conştient de 
precaritatea valorii lor, pentru a nu le chema să joace în 
cadrul doctrinei un rol de care ele nu sînt demne. 

În special amestecul sentimentelor e cel care face dificilă, 
în sociologie, desprinderea de familiar. Într-adevăr, ne înflă- 
cărăm pentru credinţele noastre politice şi religioase, pentru 
practicile noastre morale cu totul altfel decît pentru lucrurile 
din lumea fizică ; prin urmare, acest caracter pasional se 
comunică şi modului în care le concepem şi le explicăm pe 
cele dintii. Ideile pe care ni le facem despre ele ne sînt 
dragi, ca şi obiectele aferente lor, căpătînd astfel o autoritate 
atît de mare, încît nu suportă nici o opoziţie. Orice opinie 
care le deranjează este tratată drept duşman. De exemplu, 
există cumva vreo afirmaţie care nu este de acord cu ideea 
pe care ne-o facem despre patriotism sau despre demnitatea 
individuală ? Fa este negată, oricare ar fi dovezile sale. Nu 

se admite că ar putea fi adevărată ; i se opune o obiecţie de 
principiu sau un refuz, iar pasiunea, ca să se justifice, 
sugerează fără dificultate argumente care pot fi lesne consi- 
derate decisive. Aceste noţiuni pot avea un asemenea prestigiu 
încît să nu tolereze deloc examinarea ştiinţifică. Simplul 
fapt de a le supune, alături de fenomenele pe care le exprimă, 
unei analize reci şi seci provoacă revolte în anumite spirite. 
Oricine caută să studieze morala din afară şi ca pe o realitate 
exterioară apare acestor persoane delicate ca văduvit de 
simţ moral, aşa cum cel ce practică vivisecţia apare omului 
simplu ca lipsit de sensibilitate. Departe de a se admite că 
aceste sentimente edifică ştiinţa, se crede totuşi că lor 
trebuie să ne adresăm pentru a face ştiinţa lucrurilor la care 
ele se raportează. „Nefericit, scrie un istoric elocvent al 
religiilor, nefericit este acel savant care abordează lucrurile 
dumnezeirii fără să aibă în adîncul conştiinţei lui, în stratul 
ascuns şi indestructibil al fiinţei lui, acolo unde doarme 
sufletul strămoşilor, un sanctuar necunoscut din care se 
ridică din cînd în cînd un miros de tămîie, un vers de psalm, 
un strigăt dureros sau triumfal pe care, copil fiind, l-a 
slobozit spre cer pe urma fraţilor săi şi care-l readuce 
instantaneu în comuniune cu profeţii de altădată”. 

E greu să protestezi vehement împotriva acestei doctrine 
mistice care -— ca orice misticism, de altfel — nu este în fond 
decît un empirism deghizat, care neagă orice ştiinţă. 
Sentimentele referitoare la lucrurile sociale n-au nici un 
avantaj faţă de celelalte, căci ele n-au altă origine. Ele s-au 
format de asemenea istoric ; sînt un produs al experienţei 
umane, dar al unei experienţe confuze şi dezorganizate. Ele 


11. J. Darmesteter, Les prophètes d'Israël, p. 9. 

nu se datorează nu ştiu căror anticipări transcendentale ale 
realităţii, ci sînt rezultanta a tot felul de impresii şi de 
emoţii acumulate fără ordine, la întîmplare, fără interpretare 
metodică. Departe de a ne aduce mai multă rațiune, ele sînt 
constituite exclusiv din sentimente puternice, e drept, dar 
tulburi. A li se acorda o astfel de prioritate înseamnă a da 
facultăţilor inferioare ale inteligenţei conducerea asupra 
celor mai înalte şi a le condamna la o logomahie mai mult 
sau mai puţin oratorică. O ştiinţă astfel făcută nu poate 
satisface decît spiritele cărora le place să gîndească mai 
mult cu inima decît cu mintea, care preferă sintezele imediate 
şi confuze ale senzaţiei analizelor perseverente şi luminoase 
ale raţiunii. Sentimentul este obiect al ştiinţei, nu criteriu al 
adevărului ştiinţific. Altminteri, nu există ştiinţă care, la 
începuturile sale, să nu fi întîmpinat rezistenţe similare. 
Mai demult, sentimentele cu privire la lucrurile din lumea 
fizică, avînd ele însele un caracter religios sau moral, se 
opuneau cu nu mai puţină forţă constituirii ştiinţelor fizice. 
Se poate aprecia că, urmărită din ştiinţă în ştiinţă, această 
prejudecată va lua sfîrşit odată cu dispariţia ei din sociologie, 
cel din urmă refugiu al său, pentru a lăsa savantului terenul 
liber. 


2. Regula precedentă este constituită în întregime din 
negarea prenoţiunilor. Ea învaţă sociologul să înlăture 
influenţa noţiunilor comune, pentru a-i îndrepta atenţia spre 
fapte ; dar ea nu indică felul în care sociologul trebuie să le 
înţeleagă pe acestea din urmă pentru a le studia în mod 
obiectiv. 

Orice investigație ştiinţifică cercetează un grup 
determinat de fenomene care răspund uneia şi aceleiaşi 

definiţii. Primul pas al sociologului trebuie deci să fie 
definirea lucrurilor de care se ocupă, pentru a le delimita şi 
pentru a se lămuri pe sine însuşi despre ce este vorba. 
Aceasta este prima şi cea mai de neînlocuit condiţie a 
oricărei dovezi şi a oricărei verificări ; o teorie, într-adevăr, 
nu poate fi verificată decît dacă pot fi recunoscute faptele pe 
care trebuie să le lămurească. Mai mult încă, de vreme ce 
prin această definiţie iniţială se constituie chiar obiectul 
ştiinţei, aceasta va fi sau nu un lucru, după modul în care va 
fi dată această definiţie. 

Pentru ca definiţia să fie obiectivă, trebuie negreşit să 
exprime fenomenele nu în funcţie de o idee a spiritului, ci 
de proprietăţile lor inerente. Trebuie să le caracterizeze 
printr-un element integrant al naturii lor, nu prin conformi- 
tatea la o noţiune mai mult ori mai puţin ideală. Dar atunci 
cînd stă să înceapă cercetarea, atunci cînd faptele nu au fost 
supuse nici unei prelucrări, singurele lor însuşiri ce ar putea 
fi înţelese sînt cele suficient de exterioare pentru a fi imediat 
vizibile. Cele situate mai în profunzime sînt, fără îndoială, 
mai esenţiale ; puterea lor explicativă este mai mare, dar 
sînt necunoscute în această fază a ştiinţei şi n-ar putea fi 
anticipate decît substituind realitatea cu vreo concepţie a 
spiritului. Materia acestei definiţii fundamentale trebuie 
căutată printre primele însuşiri. Pe de altă parte, e clar că 
această definiţie va trebui să cuprindă, fără excepţie şi 
deosebire, orice fenomen care prezintă, în egală măsură, 
aceleaşi caractere ; căci n-avem nici un drept şi nici un 
mijloc să alegem între ele. Aceste proprietăţi sînt în acel 
moment tot ceea ce ştim despre realitate ; prin urmare, ele 
trebuie să determine în cel mai înalt grad modul în care 
trebuie grupate faptele. Nu avem nici un alt criteriu care ar 

putea, chiar parțial, să suspende efectele celui precedent. 
De unde regula următoare : A nu lua niciodată ca obiect de 
cercetare decît un grup de fenomene definite în prealabil 
prin anumite caractere exterioare care le sînt comune şi a le 
cuprinde în aceeaşi cercetare pe toate cele care răspund la 
această definiţie. De exemplu, constatăm existenţa unui 
număr oarecare de acte care prezintă toate următorul caracter 
exterior: odată săviîrşite, determină din partea societăţii 
acea reacţie particulară numită pedeapsă. Constituim din 
ele un grup sui-generis, care cuprinde o anumită categorie 
de fapte ; punem numele de crimă oricărui act pedepsit şi 
facem din crima astfel definită obiectul unei ştiinţe speciale, 
criminologia. La fel, observăm înăuntrul tuturor societăţilor 
cunoscute existenţa unei societăţi parţiale, recognoscibilă 
după acest semn exterior că este formată din indivizi majori- 
tatea consangvini şi uniţi între ei prin legături juridice. 
Facem din faptele referitoare la ea un grup particular căruia 
îi dăm un nume nou; acestea sînt fenomenele vieţii 
domestice. Dăm denumirea de familie oricărui agregat de 
acest gen şi facem din familia astfel definită obiectul unei 
investigaţii speciale, care n-a primit încă denumire determi- 
nată în terminologia sociologică. Cînd, mai tirziu, se va 
trece de la familie în general la diferite tipuri familiale, se 
va aplica aceeaşi regulă. Cînd se va aborda, de exemplu, 
studiul clanului sau al familiei din partea mamei sau al 
familiei patriarhale, se va începe prin a le defini prin aceeaşi 
metodă. Obiectul fiecărei probleme, fie el general sau parti- 
cular, trebuie să se constituie urmînd acelaşi principiu. 
Procedînd în acest fel, sociologul vine încă de la început 
în contact direct cu realitatea. Într-adevăr, maniera în care 


72 REGULILE METODEI SOCIOLOGICE 


faptele sînt astfel împărţite nu depinde de el, de 
particularitatea spiritului său, ci de natura lucrurilor. 
Semnul care le indică în cutare sau cutare categorie poate fi 
arătat tuturor, recunoscut de toată lumea, iar afirmaţiile unui 
observator pot fi controlate de către alţii. E drept că noţiunea 
astfel constituită nu se potriveşte întotdeauna sau chiar nu 
se potriveşte adesea cu noţiunea comună. De exemplu, e 
evident că pentru simţul comun faptele de gîndire liberă sau 
abaterile de la etichetă, atît de frecvent şi de sever pedepsite 
în multe societăţi, nu sînt privite ca nişte crime nici chiar în 
raport cu aceste societăţi. De asemenea, un clan nu este o 
familie, în accepțiunea obişnuită a cuvîntului. Dar nu are 
importanţă ; căci nu trebuie să descoperim pur şi simplu un 
mijloc care să ne permită să regăsim cu exactitate faptele 
cărora se aplică cuvintele limbii cotidiene şi ideile traduse 
de ele. Trebuie să constituim pe de-a-ntregul concepte noi, 
potrivite nevoilor ştiinţei şi exprimate printr-o terminologie 
specială. Fără îndoială, conceptul comun nu-i este inutil 
savantului ; el serveşte drept indicator. Prin el sîntem informaţi 
că există undeva un ansamblu de fenomene care sînt reunite 
sub o aceeaşi denumire şi care, prin urmare, trebuie să aibă 
realmente însuşiri comune ; la fel cum conceptul comun nu 
e total rupt de fenomene, el ne indică cîteodată, în linii 
mari, în ce direcţie trebuie căutate. Dar, de vreme ce este 
prea puţin rafinat, este absolut firesc să nu coincidă exact cu 
conceptul ştiinţific instituit cu ajutorul său. 

Oricît de evidentă şi de importantă ar fi această regulă, 
ea nu este luată deloc în considerare în sociologie. Tocmai 


12. In practică, întotdeauna se pleacă de la conceptul comun şi de la 
cuvîntul comun. Se caută dacă prin lucrurile pe care le desemnează 
confuz acest cuvînt sînt şi unele care prezintă trăsături exterioare 

pentru că tratează lucruri despre care vorbim mereu, cum ar 
fi familia, proprietatea, crima etc., adesea i se pare sociolo- 
gului inutil să le dea o definiţie prealabilă şi riguroasă. 
Sîntem atît de obişnuiţi să ne folosim de aceste cuvinte, care 
revin în fiecare clipă în timpul conversaţiilor, încît ne pare 
inutil să mai precizăm sensul în care le folosim. Ne referim 
doar la noţiunea comună. Ea este adesea foarte ambiguă. 
Această ambiguitate reuneşte sub un acelaşi nume şi în 
aceeaşi explicaţie lucruri foarte diferite în realitate. De aici 
confuzii inextricabile. Astfel, există două feluri de uniri 
monogamice : unele sînt de fapt, altele sînt de drept. În 
primele, bărbatul n-are decît o femeie, deşi, din punct de 
vedere juridic, ar putea să aibă mai multe ; în celelalte, îi 
este interzis legal de a fi poligam. Monogamia de fapt se 
întîlneşte la mai multe specii de animale şi în unele societăţi 
inferioare, şi nu sporadic, ci cu aceeaşi generalitate ca şi 
cum ar fi impusă prin lege. Cînd populaţia este dispersată 
pe o suprafaţă vastă, legăturile sociale sînt foarte slabe şi, 
prin urmare, indivizii trăiesc izolaţi unii de alţii. De aceea, 
fiecare om îşi caută în mod firesc o femeie şi numai una, 
pentru că, în această stare de izolare, este dificil să aibă mai 
multe. Monogamia obligatorie, dimpotrivă, nu se observă 
decît în societăţile cele mai evoluate. Aceste două specii de 
societăţi conjugale au deci un sens foarte diferit şi, cu toate 


comune. Dacă sînt şi dacă conceptul format prin gruparea faptelor 
astfel apropiate coincide - dacă nu în totalitate (ceea ce este rar), 
cel puţin în cea mai mare parte - cu conceptul comun, se va putea 
continua desemnarea primului prin acelaşi cuvînt cu care desemnăm 
pe al doilea şi păstrarea în ştiinţă a expresiei folosite în limba curentă. 
Dar dacă distanţa este prea mare şi dacă noţiunea comună acoperă 
o mulţime de noţiuni distincte, se impune crearea de termeni noi şi 
speciali. 

acestea, utilizăm acelaşi cuvînt pentru a le numi ; de pildă, 
se spune în mod curent despre anumite animale că sînt 
monogame, deşi nu există la ele nimic care să semene cu o 
obligaţie juridică. Or, dl Spencer, abordînd studiul căsătoriei, 
foloseşte cuvîntul monogamie în înţelesul său obişnuit şi 
echivoc, fără să-l definească. Drept rezultat, evoluţia căsă- 
toriei îi pare a prezenta o anomalie de neînțeles, deoarece el 
crede că observă forma superioară a unirii sexuale încă de 
la primele faze ale dezvoltării istorice cu toate că sînt semne 
că ea mai curînd dispare în perioada intermediară pentru a 
reapărea imediat după aceea. El conchide că nu există un 
raport constant între progresul social în general şi înaintarea 
treptată spre un tip perfect de viaţă familială. O definiţie 
oportună ar fi prevenit această eroare”. 

În alte cazuri, se tratează cu mai multă grijă definirea 
obiectului asupra căruia se va concentra cercetarea ; dar, în 
loc să fie cuprinse în definiţie şi să fie grupate în aceeaşi 
categorie toate fenomenele care au aceleaşi proprietăţi exte- 
rioare, se procedează la trierea lor. Se aleg unele dintre ele, 
un fel de elită, care sînt considerate ca fiind singurele cu 
dreptul de a avea aceste caractere. Cît despre celelalte, se 
consideră că uzurpează aceste semne distinctive şi nu se 
ţine seama de ele. Dar este uşor de prevăzut că în acest mod 
nu se poate obţine decît o noţiune subiectivă şi trunchiată. 
Această eliminare, într-adevăr, nu se poate face decît după 
o idee preconcepută, pentru că, la începutul ştiinţei, nici 


13. Aceeaşi absenţă a definiţiei a făcut să se spună uneori că democraţia 
se întilneşte deopotrivă la începutul şi la sfîrşitul istoriei. Adevărul 
este că democraţia primitivă şi cea actuală sînt foarte diferite una de 
alta. 

o cercetare n-a putut să stabilească realitatea acestei uzurpări, 
presupunînd-o posibilă. Fenomenele alese nu puteau fi reţi- 
nute decît doar pentru că erau, mai mult decît altele, conforme 
cu concepţia ideală care exista despre acest fel de realitate. 
De exemplu, dl Garofalo, la începutul Criminologiei sale, 
demonstrează foarte bine că punctul de plecare al acestei 
ştiinţe trebuie să fie „noţiunea sociologică a crimei”. 
Numai că, pentru a constitui această noţiune, el nu compară 
absolut toate actele care, în diferitele tipuri sociale, au fost 
reprimate prin pedepse legale, ci numai pe unele dintre ele, 
şi anume pe acelea care ofensează partea medie şi permanentă 
a simțului moral. Cît despre sentimentele morale care au 
dispărut în urma evoluţiei, ele nu-i par întemeiate în natura 
lucrurilor tocmai pentru că nu au reuşit să supravieţuiască ; 
prin urmare, actele care au fost numite drept criminale 
fiindcă le încălcau, îi par că nu datorează această denumire 
decît circumstanțelor accidentale şi mai mult sau mai puţin 
patologice. Însă el procedează la această eliminare în virtu- 
tea unei concepţii absolut personale a moralității. El pleacă 
de la ideea că evoluţia morală, luată chiar de la originea ei 
sau de pe-aproape, duce tot felul de zgură şi impurități pe 
care apoi le elimină progresiv şi că numai azi a ajuns să se 
debaraseze de toate elementele parazitare, care, în mod 
barbar, îi tulburau cursul. Dar acest principiu nu este nici o 
axiomă evidentă, nici un adevăr demonstrat ; nu este decit o 
ipoteză, pe care absolut nimic n-o justifică. Părţile variabile 
ale simțului moral nu sînt mai puţin întemeiate în natura 
lucrurilor decît părţile invariabile ; variațiile prin care au 
trecut primele ne spun doar că lucrurile însele s-au 


14. Criminologie, p. 2. 

schimbat. În zoologie, formele speciale ale speciilor 
inferioare nu sînt privite ca mai puţin naturale decît acelea 
care se repetă la toate treptele scării animale. La fel, actele 
considerate drept crime în societăţile primitive şi care au 
pierdut pe parcurs această calificare sînt realmente criminale 
în raport cu aceste societăţi, exact ca şi cele pe care con- 
tinuăm să le reprimăm astăzi. Primele corespund condiţiilor 
schimbătoare ale vieţii sociale, celelalte, condiţiilor con- 
stante ; însă nu sînt unele mai artificiale decit altele. 

Mai mult: chiar atunci cînd aceste acte ar dobîndi pe 
nedrept caracter criminologic, totuşi ele n-ar trebui separate 
radical de celelalte ; căci formele morbide ale unui fenomen 
nu sînt de altă natură decît formele normale şi, prin urmare, 
este necesar să le observăm atît pe primele cît şi pe celelalte 
pentru a determina această natură. Boala nu se opune sănă- 
tăţii ; sînt două varietăţi ale aceluiaşi gen, care se clarifică 
reciproc. Este o regulă de mult timp recunoscută şi practi- 
cată în biologie, ca şi în psihologie, pe care sociologul nu e 
mai puţin obligat să o respecte. Doar dacă admitem că un 
acelaşi fenomen ar putea fi datorat cînd unei cauze, cînd 
alteia, adică doar dacă negăm principiul cauzalităţii, doar 
atunci cauzele care imprimă unui act într-un mod anormal 
semnul distinctiv al crimei ar putea să difere în speţă de 
cele care produc în mod normal acelaşi efect ; ele se disting 
doar ca grad sau doar fiindcă nu acţionează în acelaşi 
ansamblu de circumstanţe. Crima anormală este tot o crimă 
şi trebuie, prin urmare, să intre în definiţia crimei. Ce se 
întîmplă însă? Dl Garofalo ia drept gen ceea ce nu este 
decît specie sau chiar o simplă varietate. Faptele cărora li se 
aplică formula sa privind criminalitatea nu reprezintă decît 
o minoritate infimă printre cele pe care ea ar trebui să le 

cuprindă ; căci formula sa nu se potriveşte nici crimelor 
religioase, nici crimelor împotriva etichetei, ceremonialului, 
tradiţiei etc., care, chiar dacă au dispărut din codurile 
noastre moderne, ocupă, dimpotrivă, aproape tot dreptul 
penal al societăţilor anterioare. 

Aceeaşi greşeală de metodă face ca anumiţi observatori 
să refuze sălbaticilor orice fel de moralitate”. Ei pleacă de 
la ideea că morala noastră este însăşi morala; or, este 
evident că ea este necunoscută popoarelor primitive sau că 
la ele nu există decît în stare rudimentară. Dar această 
definiţie este arbitrară. Să aplicăm regula noastră şi totul se 
schimbă. Pentru a decide dacă un precept este moral sau nu, 
trebuie să examinăm dacă prezintă sau nu semnul exterior al 
moralității ; acest semn constă într-o sancţiune represivă 
difuză, adică într-un blam al opiniei publice care sancţio- 
nează orice încălcare a preceptelor. De fiecare dată cînd ne 
aflăm în faţa unui fapt care prezintă acest caracter, nu avem 
dreptul să-i negăm calificarea de moral ; căci este proba că 
are aceeaşi natură ca şi celelalte fapte morale. Or, nu numai 
că regulile de acest gen se întîlnesc în societăţile inferioare, 
dar acolo ele sînt mai numeroase decît în cele civilizate. 
O multitudine de acte care acum sînt lăsate la libera apre- 
ciere a indivizilor atunci erau impuse în mod obligatoriu. 
Iată în ce erori poţi fi antrenat atunci cînd nu defineşti 
fenomenele sau cînd le defineşti rău. 

Dar, se poate pune întrebarea, a defini fenomenele prin 
caracterele lor aparente nu înseamnă a atribui proprietăţilor 


15. Vezi Lubbock, Les origines de la civilisation, cap. VIII. Mai răs- 
pîndită este ideea, nu mai puţin falsă, că vechile religii sînt amorale 
sau imorale. Adevărul este că ele au propria lor morală. 

lor superficiale un fel de prioritate asupra atributelor 
fundamentale ? Nu înseamnă că, printr-o veritabilă inversare 
a ordinii logice, facem ca lucrurile să stea pe vîrfurile lor şi 
nu pe temelii? Astfel, cînd se defineşte crima prin 
pedeapsă, eşti expus aproape sigur la acuzaţia că vrei să faci 
să decurgă crima din pedeapsă sau, după o vorbă foarte 
cunoscută, să vezi în eşafod izvorul ruşinii, nu în actul 
ispăşit. Dar reproşul vine dintr-o confuzie. De vreme ce 
definiţia a cărei regulă tocmai am stabilit-o este plasată la 
începutul ştiinţei, ea n-ar putea avea ca obiect exprimarea 
esenței realităţii ; ea trebuie numai să ne pună în situaţia de 
a ajunge acolo ulterior. Ea are drept unică sarcină să ne 
determine să luăm contact cu lucrurile şi, fiindcă acestea nu 
pot fi atinse de către spirit decît din afară, să le exprime 
prin exteriorul lor. Dar nu înseamnă că le explică, ci doar 
că ne oferă un punct de sprijin necesar explicaţiilor noastre. 
Cu certitudine, nu pedeapsa face crima, dar prin ea ni se 
arată în exterior şi, prin urmare, de la ea trebuie să plecăm 
dacă vrem să o înţelegem. 

Obiecţia nu ar fi fondată decît dacă aceste caractere 
exterioare ar fi în acelaşi timp şi accidentale, adică dacă 
n-ar fi legate de proprietăţile fundamentale. În aceste con- 
diţii, într-adevăr, ştiinţa, după ce le-ar fi semnalat, n-ar mai 
fi avut nici un mijloc să meargă mai departe ; ea nu ar putea 
să coboare mai adînc în realitate, de vreme ce n-ar exista 
nici un raport între suprafaţă şi fond. Însă dacă principiul 
cauzalităţii nu este un cuvînt gol, cînd nişte caractere deter- 
minate se regăsesc identic şi fără nici o excepţie în toate 
fenomenele de un anumit tip, poţi fi sigur că ele sînt strîns 
legate de natura acestora din urmă şi că sînt solidare. Dacă 
un grup dat de acte prezintă în egală măsură particularitatea 

că sînt însoţite de o sancţiune penală, înseamnă că există 
o legătură intimă între pedeapsă şi atributele constitutive ale 
acestor acte. Prin urmare, oricît de superficiale ar fi, aceste 
proprietăţi — cu condiţia să fi fost observate metodic - arată 
savantului drumul pe care trebuie să-l urmeze pentru a 
ajunge mai în profunzimea lucrurilor; ele sînt prima şi 
indispensabila verigă a lanţului pe care ştiinţa îl va derula 
după aceea în cursul explicaţiilor sale. 

De vreme ce exteriorul lucrurilor ne este dat prin sen- 
zaţie, se poate spune în rezumat : ştiinţa, pentru a fi obiectivă, 
trebuie să pornească nu de la concepte care s-au format fără 
ea, ci de la senzaţie. Direct din datele sensibile ea trebuie să 
împrumute elementele definiţiilor sale iniţiale. Şi, într-adevăr, 
este suficient să ne reprezentăm în ce constă opera ştiinţei 
pentru a înţelege că nu poate să procedeze altfel. Ea are 
nevoie de concepte care exprimă în mod adecvat lucrurile, 
aşa cum sînt şi nu aşa cum ar fi bine să fie în practică. Însă 
conceptele constituite în afara acţiunii sale nu răspund acestei 
condiţii. Trebuie deci create altele noi şi, pentru asta, înde- 
părtînd noţiunile comune şi cuvintele care le exprimă, să se 
revină la senzaţie, materia primă şi necesară a tuturor con- 
ceptelor. Din senzaţie emană toate ideile generale, adevărate 
sau false, ştiinţifice sau nu. Punctul de plecare al ştiinţei sau 
al cunoaşterii speculative n-ar putea deci să fie altul decît 
acela al cunoaşterii comune sau practice. Numai ulterior, 
după felul în care această materie comună este prelucrată, 
încep divergenţele. 


3. Senzaţia este cel mai adesea subiectivă. De aceea, 
este regulă în ştiinţele naturale să fie îndepărtate datele 
sensibile care riscă să fie prea personale pentru observator, 

pentru a reţine exclusiv pe cele care prezintă un grad suficient 
de obiectivitate. Astfel, fizicianul înlocuieşte impresiile vagi 
produse de temperatură sau electricitate cu reprezentarea 
vizuală a oscilaţiilor termometrului sau electrometrului. 
Sociologul este obligat la aceleaşi precauţii. Caracterele 
exterioare în funcţie de care defineşte obiectul cercetărilor 
sale trebuie să fie cît se poate de obiective. 

Se poate spune, în principiu, că faptele sociale sînt cu 
atît mai susceptibile de a fi reprezentate în mod obiectiv, cu 
cît sînt desprinse mai mult de faptele individuale prin care 
se manifestă. 

Într-adevăr, o senzaţie este cu atît mai obiectivă cu cît 
obiectul la care ea se raportează este mai fix ; căci condiţia 
oricărei obiectivităţi este existenţa unui punct de reper, 
constant şi identic, la care reprezentarea să poată fi raportată 
şi care să-i permită eliminarea a tot ceea ce este variabil, 
aşadar subiectiv. Dacă singurele puncte de reper date sînt 
ele însele variabile, dacă sînt mereu diferite în raport cu ele 
însele, orice măsură comună lipseşte şi nu avem nici un 
mijloc pentru a distinge între impresiile noastre care depind 
de exterior şi cele care vin din noi. Or, viaţa socială, în 
măsura în care nu a ajuns să se izoleze de evenimentele 
particulare care o incarnează şi să se separe, are tocmai 
această proprietate, căci, fiindcă aceste evenimente n-au 
aceeaşi fizionomie de fiecare dată sau de la un moment la 
altul şi fiindcă ea este inseparabilă de evenimentele parti- 
culare, acestea îi transferă propria lor mobilitate. Ea consistă 
atunci în curente libere care sînt mereu pe cale de trans- 
formare şi pe care privirea observatorului nu ajunge să le 
fixeze. Putem spune că nu aceasta este latura prin care 
savantul trebuie să abordeze studiul realităţii sociale. Însă noi 

ştim că ea prezintă particularitatea că, fără a înceta de a fi 
ea însăşi, este susceptibilă de a se cristaliza. Obiceiurile 
colective, în afara actelor individuale pe care le produc, se 
exprimă sub forme definite, reguli juridice, morale, pro- 
verbe, fapte de structură socială etc. Cum aceste forme 
există în permanenţă şi nu se schimbă cu diferitele lor 
aplicări, ele constituie un obiect fix, un etalon constant care 
este totdeauna la îndemîna observatorului şi care nu lasă loc 
impresiilor subiective şi observaţiilor personale. O regulă 
de drept este ceea ce este şi nu sînt două feluri de a 
o percepe. De vreme ce, pe de altă parte, aceste practici nu 
sînt decît viaţa socială consolidată, e legitim ca, fără contra- 
indicaţii, să le studiem pe acestea prin celelalte. 

Cînd sociologul vrea să exploreze o ordine oarecare a 
faptelor sociale, trebuie să facă efortul de a găsi o perspec- 
tivă din care faptele apar separate de manifestările lor 
individuale. În virtutea acestui principiu, noi am studiat 
solidaritatea socială, formele ei diverse şi evoluţia lor, cu 
ajutorul sistemului de reguli juridice care le exprimă”. De 
asemenea, dacă se încearcă diferenţierea şi clasificarea 
diferitelor tipuri familiale după descrierile literare făcute de 
călători şi uneori de istorici, există riscul să fie confundate 
speciile cele mai felurite, să fie apropiate tipurile cele mai 
îndepărtate. Dacă, dimpotrivă, se ia ca bază a acestei clasi- 
ficări constituirea juridică a familiei şi în special dreptul 
succesoral, se va avea un criteriu obiectiv care, fără a fi 


16. Ar trebui, de exemplu, să avem motive temeinice de a crede că la un 
moment dat dreptul nu mai exprimă adevărata stare a relaţiilor sociale, 
pentru ca această substituire să nu fie legitimă. 

17. Vezi Division du travail social, cartea 1. 

infailibil, va preveni totuşi multe greşeli!5. Vrei să clasifici 
diferitele feluri de crimă? Te vei strădui să reconstitui 
manierele de a trăi, obiceiurile profesionale folosite în dife- 
ritele lumi ale crimei şi vei recunoaşte tot atîtea tipuri crimi- 
nologice cîte forme distincte prezintă această organizare. 
Pentru a studia moravurile şi credinţele populare, te vei 
adresa proverbelor, zicătorilor, pe care acestea le exprimă. 
Fără îndoială, procedînd astfel, este lăsată în mod provizoriu 
în afara ştiinţei materia concretă a vieţii colective şi, totuşi, 
oricît de schimbătoare ar fi ea, n-ai dreptul să-i postulezi, a 
priori, neinteligibilitatea. Dacă vrei să urmezi o cale meto- 
dică, trebuie să pui temelia ştiinţei pe un teren solid şi nu pe 
nisip mişcător. Trebuie să abordezi regnul social prin zonele 
în care el oferă cea mai mare priză investigaţiei ştiinţifice. 
Numai pe urmă va fi posibil să împingi mai departe cer- 
cetarea şi, prin încercări progresive de apropiere, să cuprinzi 
puţin cîte puţin această realitate alunecoasă, pe care spiritul 
uman nu va reuşi poate niciodată să o controleze în întregime. 


18. Cf. lucrarea noastră, Introduction à la sociologie de la famille, în 
„Annales de la Faculté de Lettres de Bordeaux”, 1889. 


Capitolul III 


Reguli cu privire la distincţia 
dintre normal şi patologic 


Observaţia, condusă după regulile precedente, confundă 
două ordine de fapte foarte diferite sub anumite aspecte : 
acelea care sînt aşa cum trebuie să fie şi acelea care ar 
trebui să fie altfel decît sînt, fenomenele normale şi cele 
patologice. Am văzut chiar că era necesar să le cuprindem 
în aceeaşi măsură în definiţia cu care trebuie să înceapă 
orice cercetare. Însă dacă, în unele privinţe, sînt de aceaşi 
natură, ele nu încetează să constituie două varietăţi diferite, 
pe care este important să le distingem. Dispune ştiinţa de 
mijloace care ne permit să facem această distincţie ? 

Problema este de cea mai mare importanţă; căci de 
soluţia care i se dă depinde ideea pe care ne-o facem despre 
rolul ce revine ştiinţei, mai ales ştiinţei omului. După o 
teorie cu adepţi în şcolile cele mai diverse, ştiinţa nu ne-ar 
învăţa nimic despre ceea ce noi trebuie să vrem. Ea nu 
cunoaşte, să spunem, decît fapte care au toate aceeaşi valoare 
şi prezintă acelaşi interes ; ea le observă, le explică, dar nu 
le judecă: pentru ea nu există blamul. Binele şi răul nu 
există în ochii săi. Ea poate foarte bine să ne spună cum 
cauzele produc efectele lor, dar nu ce scopuri trebuie să 
urmărim. Pentru a şti, nu atît ceea ce este, cît ceea ce este 

dezirabil, trebuie să recurgem la sugestiile inconştientului, 
orice nume ar avea el, sentiment, instinct, elan vital etc. 
Ştiinţa, spune un scriitor deja citat, poate foarte bine să 
lumineze lumea, dar lasă întunericul în inimi ; inima însăşi 
îşi face propria lumină. Ştiinţa se găseşte astfel văduvită, 
sau ceva pe-aproape, de orice eficacitate practică şi, prin 
urmare, fără prea mult drept de a exista ; căci la ce bun să 
te chinuieşti să cunoşti realul dacă cunoaşterea obţinută nu 
ne poate ajuta în viaţă ? Se va spune, arătîndu-ni-se cauzele 
fenomenelor, că ea ne furnizează mijloacele de a le produce 
după gustul nostru şi că, prin urmare, putem realiza sco- 
purile urmărite de voinţa noastră din raţiuni supraştiinţifice. 
Dar orice mijloc este el însuşi un scop, dintr-o anumită 
perspectivă ; căci, pentru a-l folosi, trebuie să-l vrem la fel 
ca şi pe scopul a cărui realizare o pregăteşte. Totdeauna 
există mai multe căi care duc la un scop dat; trebuie deci să 
alegem între ele. Dar, dacă ştiinţa nu ne poate ajuta în 
alegerea celui mai bun scop, cum ar putea să ne înveţe care 
este cea mai bună cale de a-l atinge ? De ce ne-ar recomanda 
calea cea mai rapidă în locul celei mai economice, pe cea 
mai sigură în locul celei mai simple, sau invers? Dacă nu 
ne poate ghida în determinarea scopurilor superioare, atunci 
este la fel de neputincioasă şi cînd e vorba de aceste scopuri 
secundare şi subordonate numite mijloace. 

Metoda ideologică ne permite, e adevărat, să scăpăm de 
acest misticism ; de altfel, dorinţa de a scăpa de el a între- 
ţinut în parte longevitatea acestei metode. Cei care au practi- 
cat-o, într-adevăr, erau prea raţionalişti pentru a admite că 
conduita umană nu ar avea nevoie să fie îndrumată de 
reflecţie ; şi totuşi, nu vedeau în fenomenele luate în ele 
însele şi independente de orice dată subiectivă nimic care să 

permită a le clasifica după valoarea lor practică. Se părea 
deci că singurul mijloc de a le judeca ar fi să le raportăm la 
vreun concept care să le domine ; dar atunci, folosirea de 
noţiuni care să ghideze colaţionarea faptelor, în loc să derive 
din ele, devenea indispensabilă în orice sociologie raţională. 
Însă noi ştim că dacă, în aceste condiţii, practica se trans- 
formă progresiv în reflecţie, reflecţia, astfel folosită, nu 
este ştiinţifică. 

Problema pe care tocmai am pus-o ne va permite să 
revendicăm drepturile raţiunii fără a cădea din nou în ideo- 
logie. Într-adevăr, pentru societăţi ca şi pentru indivizi, 
sănătatea este bună şi de dorit, iar boala, din contră, este un 
rău care trebuie evitat. Dacă găsim un criteriu obiectiv, 
inerent faptelor înseşi, care să ne permită să distingem în 
mod ştiinţific sănătatea de boală în diversele ordine ale 
fenomenelor sociale, ştiinţa va fi în stare să lumineze practica, 
rămînînd în acelaşi timp fidelă propriei sale metode. Fără 
îndoială, fiindcă nu ajunge în prezent să atingă individualul, 
ea nu ne poate da decît indicaţii generale care nu pot fi 
diversificate acceptabil decît dacă se intră în contact direct 
cu particularul prin senzaţie. Starea de sănătate, aşa cum o 
putem defini, nu este recognoscibilă cu exactitate la nici un 
subiect individual, de vreme ce nu poate fi stabilită decît în 
raport cu circumstanţele cele mai comune, de care toată lumea 
se îndepărtează mai mult sau mai puţin; aceasta nu este 
însă mai puţin un reper important pentru orientarea conduitei. 
Din aceea că e necesar să o ajustăm, pe urmă, la fiecare caz 
special, nu rezultă că nu ar exista nici un interes să o cunoaş- 
tem. Dimpotrivă, ea este norma care trebuie să servească 
drept bază tuturor raţionamentelor noastre practice. În aceste 
condiţii, nu mai ai dreptul să spui că gîndirea este inutilă 

acţiunii. Între ştiinţă şi artă nu mai este o ruptură, ci se 
trece de la una la alta fără probleme. Ştiinţa, e adevărat, nu 
se poate cobori la fapte decît prin intermediul artei, dar arta 
nu este decît prelungirea ştiinţei. Chiar ne putem întreba 
dacă insuficienţa practică a acesteia din urmă nu trebuie să 
se reducă pe măsură ce legile stabilite de ea vor exprima din 
ce în ce mai mult realitatea individuală. 


I 


În mod obişnuit, suferinta este privită ca indice al bolii ; 
cu certitudine că, în general, există o legătură între aceste 
două fapte, dar una variabilă şi imprecisă. Există, de exemplu, 
diateze grave nedureroase, pe cînd afecțiuni minore, cum ar 
fi intrarea unei aşchii de lemn în ochi, produc un adevărat 
chin. În unele cazuri, chiar lipsa de dureri sau, mai mult, 
plăcerea sînt semnele bolii. Există o anumită invulnera- 
bilitate la durere care este patologică. În condiţii în care un 
om sănătos ar suferi, neurastenicul poate încerca o senzaţie 
de bucurie, a cărei natură morbidă este incontestabilă. Invers, 
durerea însoţeşte multe stări ca foamea, oboseala, naşterea, 
care sînt fenomene pur fiziologice. 

Vom spune oare că sănătatea, constînd într-o dezvoltare 
armonioasă a forţelor vitale, poate fi recunoscută după 
adaptarea perfectă a organismului la mediul său şi vom 
numi, dimpotrivă, boală tot ceea ce tulbură această adap- 
tare? Dar mai întîi - vom reveni asupra acestui punct - nu 
e deloc demonstrat că fiecare stare a organismului are cores- 
pondent în vreo stare exterioară lui. Mai mult, chiar cînd 
acest criteriu ar fi cu adevărat distinctiv pentru starea de 
sănătate, ar avea nevoie el însuşi de un alt criteriu pentru a 

putea fi recunoscut ; căci ar trebui, în orice caz, să ne spună 
potrivit cărui principiu se poate decide că un anume mod de 
adaptare este mai bun decît un altul. 

Ceea ce contează, oare, e modul în care fiecare dintre ele 
ne afectează şansele de supravieţuire ? Sănătatea ar fi atunci 
starea organismului în care aceste şanse sînt maxime şi 
boala, dimpotrivă, tot ce are drept efect diminuarea lor. 
E cert, într-adevăr, că, în general, boala are drept consecinţă 
o slăbire a organismului. Numai că ea nu este singura care 
produce acest rezultat. Funcţiile de reproducere la anumite 
specii inferioare provoacă fatalmente moartea şi chiar la 
speciile superioare ele prezintă riscuri. Totuşi ele sînt nor- 
male. Bătrîneţea şi copilăria au aceleaşi efecte ; căci bătrînul 
şi copilul sînt mai vulnerabili. Sînt ei, aşadar, bolnavi şi nu 
trebuie să admitem alt tip de sănătate decît pe cea a 
adultului ? Iată domeniul sănătăţii şi al fiziologiei restrîns 
în mod ciudat! Dacă, de altfel, bătrîneţea este deja prin ea 
însăşi o boală, cum distingem pe bătrînul sănătos de bătrinul 
bolnav ? Din acelaşi punct de vedere, ar trebui să clasăm 
menstruaţia printre fenomenele morbide ; căci prin tulbură- 
rile pe care le provoacă sporeşte sensibilitatea femeii la 
boală. Cum să calificăm, totuşi, drept maladivă o stare a 
cărei absenţă sau dispariţie prematură constituie incontesta- 
bil un fenomen patologic ? Se gîndeşte în această chestiune 
ca şi cum într-un organism sănătos fiecare detaliu ar avea, 
să zicem aşa, un rol util de jucat; ca şi cum fiecare stare 
internă ar răspunde în mod sigur la vreo condiţie externă şi, 
prin urmare, ar contribui la asigurarea, din partea sa, a 
echilibrului vital şi ar micşora şansele de deces. Este, 
dimpotrivă, legitim să presupunem că anumite configurații 

anatomice sau funcţionale nu servesc la nimic în mod direct, 
ci sînt fiindcă pur şi simplu sînt, fiindcă nu pot să nu fie, 
date fiind condiţiile generale ale vieţii. Nu pot fi, totuşi, 
taxate drept morbide ; căci boala este, înainte de toate, ceva 
de evitat, care nu este implicat în constituirea regulată a 
fiinţei vii. Dar se poate întîmpla ca, în loc să fortifice 
organismul, aceste configurații să-i diminueze puterea de 
rezistenţă şi, prin urmare, să-i crească riscurile letale. 

Pe de altă parte, nu-i sigur că boala are întotdeauna 
rezultatul în funcţie de care vrem să o definim. Nu sînt, 
oare, numeroase boli prea uşoare pentru a le putea atribui o 
influenţă sensibilă asupra elementelor vitale ale organis- 
mului ? Chiar printre cele mai grave există unele ale căror 
urmări nu au nimic supărător, dacă ştim să luptăm împotriva 
lor cu armele de care dispunem. Bolnavul de gastrită care 
urmează un regim adecvat poate să trăiască tot atît de mult 
cît omul sănătos. Este obligat, fără îndoială, să se îngri- 
jească ; dar nu sîntem cu toţii obligaţi în aceeaşi măsură să 
o facem, iar viaţa poate, oare, să fie întreţinută altfel ? Fiecare 
dintre noi îşi are regimul său ; acela al bolnavului nu seamănă 
cu cel pe care îl practică media oamenilor din timpul şi din 
mediul său; însă e singura diferenţă dintre ei din acest 
punct de vedere. Boala nu ne lasă întotdeauna disperaţi, 
într-o stare de inadaptare iremediabilă ; ea ne constrînge 
doar să ne adaptăm altminteri decît majoritatea semenilor 
noştri. Cine ne garantează că nu există boli care, în cele din 
urmă, descoperim că sînt utile? Variola pe care noi ne-o 
inoculăm prin vaccin este o boală adevărată ce ne-o trans- 
mitem în mod voluntar şi, cu toate acestea, ea creşte şansele 
noastre de supravieţuire. Există poate multe alte cazuri în 

care tulburarea cauzată de boală este insignifiantă faţă de 
imunităţile pe care ni le conferă. 

În sfîrşit, şi mai ales, acest criteriu este cel mai adesea 
inaplicabil. Se poate, la rigoare, stabili chiar că cea mai 
mică mortalitate cunoscută se întîlneşte în cutare grup deter- 
minat de indivizi ; însă nu se poate demonstra că n-ar putea 
să existe una şi mai mică. Cine ne garantează că nu sînt 
posibile alte configurații care ar avea drept efect o diminuare 
a mortalităţii ? Acest minimum nu este de fapt proba unei 
adaptări perfecte, şi nici, prin urmare, indicele sigur al unei 
stări de sănătate, dacă ne raportăm la definiţia precedentă. 
Mai mult, un grup de acest fel este foarte greu de constituit 
şi de izolat de toate celelalte, aşa cum ar fi necesar, pentru 
a putea observa constituţia organică ce îl privilegiază şi care 
este cauza presupusă a acestei superiorităţi. Invers, dacă, 
atunci cînd este vorba de o boală al cărei deznodămînt este 
în general fatal, este evident că probabilitățile pe care le are 
fiinţa de a supravieţui sînt mici, dovada este deosebit de 
problematică atunci cînd afecțiunea nu este de natură să 
provoace în mod direct moartea. Nu există, într-adevăr, 
decît un singur mod obiectiv de a dovedi că anumite fiinţe, 
aflate în condiţii definite, au mai puţine şanse de a supra- 
vieţui decît altele, şi anume a arăta că, în fapt, majoritatea 
dintre ele trăieşte mai puţin timp. Or, dacă în cazurile bolilor 
pur individuale această demonstraţie este adesea posibilă, 
ea este complet impracticabilă în sociologie. Căci nu avem 
punctul de reper pe care îl are la dispoziţie biologul, adică 
cifra mortalităţii medii. Noi nu putem şti nici măcar aproxi- 
mativ momentul în care se naşte o societate şi nici momentul 
în care ea moare. Toate aceste probleme care, chiar în 

biologie, sînt departe de a fi clar rezolvate, rămîn, pentru 
sociolog, încă învăluite în mister. De altfel, evenimentele 
care se produc în viaţa socială şi care se repetă aproape 
identic în toate societăţile de acelaşi tip sînt cu mult prea 
variate pentru a fi posibil să determinăm în ce măsură unul 
din ele e posibil să fi contribuit la grăbirea deznodămîntului 
final. Cînd e vorba de indivizi, pentru că sînt foarte nume- 
roşi, pot fi aleşi cei pe care îi comparăm, astfel încît să nu 
aibă în comun decît una şi aceeaşi anomalie ; aceasta se 
găseşte astfel izolată de toate fenomenele concomitente şi 
poate fi prin urmare cercetată natura influenţei sale asupra 
organismului. Dacă, de exemplu, o mie de bolnavi de reuma- 
tism, aleşi la întîmplare, prezintă o mortalitate sensibil 
superioară mediei, avem motive serioase să atribuim acest 
rezultat diatezei reumatismale. În sociologie, cum fiecare 
specie socială nu are decît un număr mic de indivizi, cîmpul 
comparaţiilor este prea restrîns pentru ca acest gen de 
grupuri să poată fi studiate. 

Or, în lipsa acestei probe de fapt, nu mai rămîn posibile 
decît raţionamentele deductive, ale căror concluzii nu pot 
avea decît valoarea presupunerilor subiective. Se va 
demonstra nu că un anume eveniment slăbeşte efectiv 
organismul social, ci că el trebuie să aibă acest efect. De 
aici, se va concluziona că el nu poate să nu aibă o consecinţă 
sau alta, considerată nesănătoasă pentru societate şi, în 
numele ei, va fi declarat morbid. Dar, chiar presupunînd că 
el antrenează, într-adevăr, această consecinţă, se poate 
întîmpla ca inconvenientele acesteia să fie mai mult decît 
compensate prin avantaje ce nu sînt percepute. Mai mult, nu 
există decît o singură rațiune, în acest caz, după care e taxat 
drept funest, acela că tulbură jocul normal al funcţiunilor. 

Dar o asemenea dovadă presupune problema deja rezolvată ; 

căci dovada nu e posibilă decît dacă s-a specificat în prealabil 
în ce constă starea normală şi, prin urmare, dacă se ştie 
după ce semn poate fi ea recunoscută. Va fi oare acest semn 
construit în întregime şi a priori ? Nu e nevoie să arătăm cît 
poate valora o astfel de construcţie. lată cum se face că, în 
sociologie ca şi în istorie, aceleaşi evenimente sînt calificate, 
potrivit sentimentelor personale ale savantului, ca salutare 
sau ca dezastruoase. Aşa se face că mereu i se întîmplă unui 
teoretician necredincios să semnaleze în urmele de credinţă 
ce supraviețuiesc în mijlocul cutremurului general al 
credințelor religioase un fenomen morbid, în timp ce, pentru 
un credincios, necredinta însăşi este marea boală socială de 
astăzi. La fel, pentru un socialist, organizarea economică 
actuală este un fapt de teratologie socială, în timp ce, pentru 
economistul ortodox, tendinţele socialiste sînt prin excelenţă 
patologice. Şi fiecare găseşte, în sprijinul opiniei sale, 
silogisme pe care le crede convingătoare. 

Carenţa comună a acestor definiţii este că vor să atingă 
prematur esenţa fenomenelor. De aceea, ele presupun afir- 
maţii clare care, adevărate sau nu, nu pot fi probate decît 
dacă ştiinţa este deja suficient de avansată. Este, totuşi, 
cazul să ne conformăm regulii stabilite de noi mai înainte. 
În loc de a voi să determinăm direct raporturile stării normale 
şi ale celei patologice cu forţele vitale, mai bine să căutăm 
doar un semn exterior, imediat perceptibil, dar obiectiv, 
care să ne permită să distingem cele două ordine de fapte. 

Orice fenomen sociologic, ca de altfel orice fenomen 
biologic, este susceptibil de a îmbrăca forme diferite, după 
caz, rămînînd totodată în esenţă acelaşi. Dar, printre aceste 
forme, există două tipuri. Unele sînt generale pentru întreaga 

specie ; ele se regăsesc, dacă nu la toţi indivizii, cel puţin la 
majoritatea lor şi, dacă nu se repetă identic în toate cazurile 
în care se observă, ci variază de la un subiect la altul, aceste 
variaţii sînt cuprinse între limite foarte apropiate. Altele, 
dimpotrivă, sînt excepţionale ; nu numai că nu se întîlnesc 
decît la o minoritate, dar, chiar acolo unde se produc, se 
întîmplă cel mai adesea că nu durează toată viaţa indivi- 
dului. Ele sînt o excepţie şi în timp, şi în spaţiul. Ne găsim 
deci în prezenţa a două varietăţi distincte de fenomene, care 
trebuie să fie denumite prin termeni distincţi. Vom numi 
normale faptele care prezintă formele cele mai generale şi 
le vom da celorlalte numele de morbide sau de patologice. 
Dacă convenim să numim tip mediu fiinţa schematică care 
s-ar constitui adunînd într-un acelaşi tot, într-un soi de 
individualitate abstractă, caracterele cele mai frecvente în 
specie cu formele lor cele mai frecvente, se va putea spune 
că tipul normal se confundă cu tipul mediu şi că orice 
abatere în raport cu acest etalon al sănătăţii este un fenomen 
morbid. Este adevărat că tipul mediu nu ar putea fi 
determinat cu aceeaşi claritate ca un tip individual, fiindcă 
trăsăturile sale constitutive nu sînt complet fixate, ci sînt 


1. Se poate distinge astfel boala de monstruozitate. A doua nu este o 
excepţie decît în spaţiu ; ea nu se întîlneşte în media speciei, dar ţine 
toată viaţa indivizilor la care o întîlnim. Se vede, de altfel, că aceste 
două ordine de fapte nu diferă decît în grad şi sînt în fond de aceeaşi 
natură ; graniţele dintre ele sînt foarte imprecise, căci boala nu este 
incapabilă cu totul de fixitate şi nici monstruozitatea de orice deve- 
nire. Nu pot fi separate radical atunci cînd sînt definite. Distincția 
dintre ele nu poate fi mai categorică decît aceea între morfologic şi 
fiziologic, de vreme ce, în linii mari, morbidul este anormalul în 
ordinea fiziologică, aşa cum teratologicul este anormalul în ordinea 
anatomică. 

susceptibile de variaţie. Dar că el poate fi constituit, nu se 
poate pune la îndoială, de vreme ce el este materia imediată 
a ştiinţei, confundîndu-se cu tipul generic. Fiziologul 
studiază funcţiile organismului, ceea ce face şi sociologul. 
Odată ce putem distinge speciile sociale unele de altele — 
vom trata în continuare această problemă -, oricînd putem 
găsi forma cea mai generală a unui fenomen dintr-o specie 
dată. 

Se observă că un fapt nu poate fi calificat drept patologic 
decît în raport cu o specie dată. Condiţiile sănătăţii şi ale 
bolii nu pot fi definite in abstracto şi la modul absolut. 
Regula nu este contestată nici în biologie; nu i-a venit 
niciodată nimănui în minte că ceea ce este normal pentru 
o moluscă ar fi şi pentru un vertebrat. Fiecare specie îşi are 
sănătatea sa, pentru că îşi are tipul său mediu care îi este 
propriu, iar sănătatea speciilor inferioare nu este mai mică 
decît a celor mai evoluate. Acelaşi principiu funcţionează şi 
în sociologie, deşi aici este adesea nesocotit. Trebuie să 
renunţăm la acest obicei, încă prea răspîndit, de a judeca o 
instituţie, o practică, o maximă morală ca şi cum ar fi bune 
sau rele în sine şi prin sine, indiferent pentru ce tip social. 

De vreme ce punctul de reper în raport cu care se poate 
judeca starea de sănătate ori de boală variază odată cu 
speciile, el poate varia şi pentru una şi aceeaşi specie, dacă 
aceasta tocmai se transformă. Astfel, din punct de vedere 
pur biologic, ceea ce este normal pentru sălbatic nu este 
întotdeauna şi pentru civilizat, şi reciproc?. Există mai ales 


2. De exemplu, dacă ar avea tubul digestiv redus şi sistemul nervos la 
fel de dezvoltat ca al civilizatului sănătos, sălbaticul ar fi un bolnav 
în raport cu mediul său. 

o ordine a variațiilor, de care e important să ţinem cont, 
fiindcă ele se produc în mod regulat la toate speciile, şi 
anume variațiile vîrstei. Sănătatea bătrînului nu este aceea a 
adultului, după cum aceasta din urmă nu este aceea a copi- 
lului ; la fel se întîmplă şi cu societăţile”. Un fapt social nu 
poate fi numit normal pentru o specie socială determinată 
decît în raport cu o fază, determinată şi ea, a dezvoltării 
sale ; prin urmare, pentru a şti dacă are drept la această 
denumire, nu e suficient să observăm sub ce formă se pre- 
zintă în generalitatea societăţilor care aparţin acestei specii ; 
trebuie, mai mult, să avem grijă să le considerăm în faza 
corespunzătoare a evoluţiei lor. 

Se pare că pînă aici nu am realizat decît o definiţie din 
cuvinte ; căci nu am făcut nimic altceva decît să grupăm 
fenomenele urmînd asemănările şi deosebirile dintre ele şi 
să dăm un nume grupurilor astfel formate. Dar, în realitate, 
conceptele pe care le-am constituit astfel, cu toate că au 
marele avantaj că sînt recognoscibile după caractere obiec- 
tive şi imediat perceptibile, nu se depărtează de noţiunea 
comună de sănătate şi boală. Boala, într-adevăr, nu este 
oare concepută de toată lumea ca un accident, pe care natura 
vieţuitoarei îl conţine, cu siguranţă, dar nu-l provoacă de 
obicei? Vechii filosofi ziceau acelaşi lucru, spunînd că ea 
nu derivă din natura lucrurilor, ci este produsul unui fel de 
contingenţă imanentă organismelor. O atare concepţie este, 
desigur, negarea oricărei ştiinţe, căci boala nu are nimic 
mai miraculos decît sănătatea ; ea este în aceeaşi măsură 


3. Prescurtăm această parte a expunerii noastre ; căci nu putem decît 
să repetăm aici cu privire la faptele sociale în general ceea ce am 
spus în altă parte despre distingerea faptelor morale în normale şi 
anormale (vezi Division du travail social, pp. 33-39). 

întemeiată în natura fiinţelor. Numai că ea nu este întemeiată 
în natura normală ; ea nu este implicată în temperamentul 
lor ordinar şi nici legată de condiţiile de existenţă de care 
depind în general. Invers, pentru toată lumea, tipul sănătăţii 
se confundă cu acela al speciei. Nu-i deloc posibil însă, fără 
a intra în contradicţie, să concepem o specie care, prin ea 
însăşi şi în virtutea constituţiei ei fundamentale, să fie 
iremediabil bolnavă. Ea este norma prin excelenţă şi, drept 
urmare, nu ar putea să cuprindă nimic anormal. E adevărat 
că, în mod curent, prin sănătate se înţelege, de asemenea, o 
stare preferabilă bolii. Dar această definiţie este conținută 
în cea precedentă. Dacă, într-adevăr, trăsăturile a căror 
reunire formează tipul normal s-au putut generaliza într-o 
specie, situaţia nu-i întîmplătoare. Această generalitate este 
ea însăşi un fapt care trebuie explicat şi care, în acest sens, 
reclamă o cauză. Or, ea ar fi inexplicabilă dacă formele de 
organizare cele mai răspîndite n-ar fi de asemenea, cel 
puțin în ansamblul lor, cele mai avantajoase. Cum ar fi 
putut ele să se menţină într-o atît de mare varietate de 
circumstanţe dacă nu i-ar face pe indivizi în stare să reziste 
mai bine cauzelor de distrugere ? Dimpotrivă, dacă celelalte 
trăsături sînt mai rare, e evident că, în media cazurilor, 
subiecţii care le posedă supraviețuiesc mai greu. Frecvența 
mai ridicată a primelor este deci dovada superiorității lor‘. 


4. DI Garofalo a încercat, e adevărat, să distingă morbidul de anormal 
(Criminologie, pp. 109-110). Însă singurele argumente pe care spri- 
Jină această distincţie sînt următoarele : 1. Cuvîntul boală semnifică 
totdeauna ceva care tinde spre distrugerea totală sau parţială a organis- 
mului ; dacă nu e distrugere, e vindecare, niciodată stabilitate, ca în 
mai multe anomalii. Dar tocmai am văzut că anormalul este, de aseme- 
nea, o ameninţare pentru vieţuitoare în media cazurilor. E adevărat 

II 


Această ultimă remarcă oferă chiar un mijloc de a controla 
rezultatele metodei precedente. 

De vreme ce generalitatea, care caracterizează din exterior 
fenomenele normale, este ea însăşi un fenomen explicabil, e 
momentul ca, după ce a fost direct stabilită prin observaţie, 
să-i căutăm o explicaţie. Fără îndoială, putem fi siguri 
dinainte că generalitatea nu este fără cauză, dar e mai bine 
să ştim exact care este această cauză. Caracterul normal al 
fenomenului va fi, într-adevăr, şi mai puţin contestabil, 
dacă se demonstrează că semnul exterior care îl arătase la 
început nu este doar aparent, ci este fundamentat în natura 
lucrurilor; dacă, într-un cuvînt, se poate erija această 
normalitate de fapt într-o normalitate de drept. Această 
demonstraţie, de altfel, nu va consta totdeauna în a face să 
vedem că fenomenul este util organismului, deşi acesta ar fi 
cazul cel mai frecvent, pentru motivele pe care tocmai le-am 
prezentat ; dar se poate întîmpla, după cum am remarcat 
mai sus, ca o configuraţie să fie normală fără să servească la 
nimic, pur şi simplu pentru că este implicată cu necesitate 
în natura fiinţei. Astfel, ar fi poate util ca naşterea să nu 


că nu e întotdeauna aşa ; dar pericolele pe care le implică boala nu 
există în aceeaşi măsură decît în generalitatea circumstanțelor. Cît 
despre lipsa de stabilitate care ar distinge morbidul, înseamnă a uita 
bolile cronice şi a separa radical teratologicul de patologic. Monstru- 
ozităţile sînt fixe. 2. Normalul şi anormalul variază odată cu rasele, 
se spune, în timp ce deosebirea fiziologicului şi a patologicului este 
valabilă pentru orice genus homo. Noi am arătat că, dimpotrivă, 
adesea ceea ce e morbid pentru omul sălbatic nu este la fel pentru 
cel civilizat. Condiţiile sănătăţii fizice variază în funcţie de mediu. 

provoace tulburări atît de violente în organismul feminin, 
dar este imposibil. Prin urmare, normalitatea fenomenului 
va fi explicată prin aceea că el va fi legat de condiţiile de 
existenţă ale speciei considerate, fie ca efect, necesar din 
punct de vedere mecanic, al acestor condiţii, fie ca mijloc 
care permite organismelor să se adapteze la ele. 

Această dovadă nu este utilă doar pentru control. Nu 
trebuie uitat, într-adevăr, că dacă avem interesul să distin- 
gem normalul de anormal, este mai ales pentru a lumina 
practica. Dar pentru a acţiona în cunoştinţă de cauză, nu e 
suficient să ştim ce trebuie să vrem, ci şi pentru ce trebuie 
să vrem. Afirmațiile ştiinţifice cu privire la starea normală 
vor fi mai repede aplicabile la cazuri particulare cînd vor fi 
însoţite de raţiunea lor; căci, atunci, vom putea şti mai 
bine în ce cazuri e potrivit ca, aplicîndu-le, să le modificăm 
şi în ce direcţie. 

Există circumstanţe în care această verificare este chiar 
absolut necesară, pentru că prima metodă, dacă ar fi utili- 
zată de una singură, ne-ar putea induce în eroare. Ceea ce 
se şi întîmplă în perioadele de tranziţie, în care specia 
întreagă este pe cale de a evolua, fără să se fi fixat încă 
definitiv sub o formă nouă. În acest caz, singurul tip normal 
care ar fi încă de pe acum realizat şi existent în fapte este 
acela al trecutului, cu toate că nu mai este în concordanţă cu 
noile condiţii de existenţă. Un fapt poate supravieţui în 
această situaţie la nivelul întregii specii, deşi nu mai răspunde 


5. Se poate într-adevăr pune întrebarea dacă un fenomen ce derivă necesar 
din condiţiile generale ale vieţii nu este util chiar prin acesta. Nu 
putem trata această problemă de filosofie. O vom atinge totuşi puţin 
mai departe. 

exigenţelor situaţiei. El nu mai are, atunci, decît aparențele 
normalităţii ; căci generalitatea lui nu mai este decît 
o etichetă mincinoasă, de vreme ce, nemenţinîndu-se decît 
prin forţa oarbă a obiceiului, nu mai este indiciu al faptului 
că fenomenul observat este strîns legat de condiţiile generale 
ale existenţei colective. Această dificultate este, de altfel, 
proprie sociologiei. Ea nu există, să spunem aşa, pentru 
biolog. Se întîmplă, într-adevăr, foarte rar ca speciile animale 
să fie obligate a lua forme imprevizibile. Singurele schimbări 
normale prin care trec sînt cele care se produc în mod 
regulat la fiecare individ, în principal sub influenţa vîrstei. 
Ele însă pot fi cunoscute, din moment ce s-au realizat deja 
într-o multitudine de cazuri ; prin urmare, se poate şti în 
fiecare moment al dezvoltării animalului, şi chiar în perioa- 
dele de criză, în ce consistă starea normală. La fel se 
întîmplă şi în sociologie pentru societăţile care aparţin 
speciilor inferioare. Întrucît unele dintre ele şi-au încheiat 
deja cariera, legea evoluţiei lor normale este sau cel puţin 
poate fi stabilită. Dar cînd e vorba de societăţile cele mai 
evoluate şi cele mai recente, această lege este necunoscută 
prin definiţie, fiindcă ele nu şi-au parcurs încă întreaga lor 
istorie. Sociologul poate fi astfel stînjenit, lipsindu-i orice 
punct de reper, în a şti dacă un fenomen este normal sau nu. 

El va ieşi din încurcătură procedînd cum am spus mai 
sus. După ce a stabilit prin observaţie că faptul este general, 
se va întoarce la condiţiile care au determinat această gene- 
ralitate în trecut şi va căuta apoi dacă aceste condiţii mai 
există în prezent sau dacă ele s-au schimbat. În primul caz, 
el va avea dreptul să trateze fenomenul ca normal şi, în al 
doilea, să-i refuze acest caracter. De exemplu, pentru a şti 
dacă starea economică a popoarelor europene, cu lipsa de 

organizare€ care îi este caracteristică, este normală sau nu, 
vom căuta ceea ce i-a dat naştere în trecut. Dacă aceste 
condiţii sînt în continuare prezente în societăţile noastre, 
înseamnă că această situaţie este normală, în ciuda protes- 
telor pe care le stîrneşte. Însă, dacă se întîmplă, dimpotrivă, 
să fie legată de această structură socială veche pe care am 
caracterizat-o în altă parte ca segmentară” şi care, după ce 
a fost osatura societăţilor, devine tot mai puţin pregnantă, 
va trebui să concluzionăm că ea constituie în prezent o stare 
morbidă, oricît de universală ar fi ea. După aceeaşi metodă 
vor trebui rezolvate toate problemele similare controversate, 
cum sînt acelea de a şti dacă slăbirea credințelor religioase, 
dacă dezvoltarea puterilor statului sînt fenomene normale 
sau nus. 


6. Vezi asupra acestui punct o notă pe care am publicat-o în „Revue 
philosophique” (numărul din nov. 1893), despre Definiția socialis- 
mului. 

7. Societăţile segmentare, şi mai ales societăţile segmentare cu bază 
teritorială, sînt acelea ale căror articulaţii esenţiale corespund divi- 
ziunilor teritoriale (vezi Division du travail social, pp. 189-210). 

8. În anumite cazuri, se poate proceda puţin diferit şi se poate arăta că 
un fapt, al cărui caracter normal este suspectat, merită sau nu această 
bănuială, arătînd că el este strîns legat de dezvoltarea anterioară a 
tipului social considerat, şi chiar de ansamblul evoluţiei sociale în 
general, sau şi mai bine, dimpotrivă, că el contrazice şi pe una, şi pe 
alta. În acest mod am putut demonstra că slăbirea actuală a credin- 
telor religioase, sau, mai general, a sentimentelor colective, nu are 
nimic anormal; am dovedit că această slăbire devine tot mai 
accentuată pe măsură ce societăţile se apropie de tipul nostru actual 
şi cu cît acesta, la rîndul lui, este mai dezvoltat (Division du travail 
social, pp. 73-182). Dar, în fond, această metodă nu este decît un 
caz particular al celei precedente, căci dacă normalitatea acestui feno- 
men a putut fi stabilită în acest mod, este pentru că, totodată, el a 
fost legat de condiţiile cele mai generale ale existenţei noastre 

Totuşi, această metodă n-ar putea, în nici un caz, să fie 
substituită celei precedente, şi nici măcar să fie folosită 
înaintea ei. Mai întîi, ea ridică probleme despre care vom 
vorbi mai departe şi pe care nu le poţi trata decît cînd eşti 
deja destul de avansat în ştiinţă ; căci ea implică, în ansamblu, 
o explicare aproape completă a fenomenelor, fiindcă pre- 
supune să determinăm fie cauzele, fie funcţiile lor. Or, e 
bine ca încă de la începutul cercetării să se poată clasa 
faptele în normale şi anormale, cu rezerva cîtorva cazuri 
excepţionale, pentru a putea trasa fiziologiei domeniul ei şi 
patologiei pe al ei. După aceea, prin raportare la tipul 
normal, un fapt trebuie considerat util sau necesar, pentru a 
putea fi el însuşi calificat ca normal. Altminteri, s-ar putea 
demonstra că boala coincide cu sănătatea, de vreme ce 
derivă în mod necesar din organismul pe care îl atacă ; doar 
cu organismul mediu boala nu întreţine aceeaşi legătură. La 
fel, aplicarea unui remediu, fiind utilă bolnavului, ar putea 
trece drept un fenomen normal atunci cînd e în mod evident 
anormală, căci numai în circumstanţe anormale ea are această 
utilitate. Nu ne putem servi de această metodă decît dacă 
tipul normal a fost constituit anterior şi el nu poate să fi fost 


colective. Într-adevăr, pe de o parte, dacă această regresie a conştiinţei 
religioase este cu atît mai puternică cu cît structura societăţilor noastre 
este mai determinată, este pentru că ea nu ţine de vreo cauză acciden- 
tală, ci de însăşi constituţia mediului nostru social, şi cum, pe de 
altă parte, particularităţile caracteristice ale acesteia din urmă sînt 
cu certitudine mai dezvoltate astăzi decît în trecutul apropiat, nu e 
nimic anormal ca fenomenele care depind de acestea să fie şi ele 
amplificate. Această metodă diferă de precedenta numai prin aceea 
că condiţiile care explică şi justifică generalitatea fenomenului sînt 
induse şi observate nu în mod direct. Se ştie că el ţine de natura 
mediului social, fără să ştim în ce anume şi nici cum. 

constituit decît printr-un alt procedeu. În sfîrşit, dacă e 
adevărat că tot ce este normal este util, cu condiţia să fie 
necesar, este fals că tot ce este util ar fi normal. Putem avea 
certitudinea că stările care s-au generalizat în specie sînt 
mai utile decît cele care au rămas excepţionale ; nu că ele 
sînt cele mai utile care există sau ar putea exista. Nu avem 
nici un motiv să credem că toate combinaţiile posibile au 
fost încercate în cursul experienţei şi, printre cele care nu 
au fost niciodată realizate dar pot fi concepute, sînt poate 
unele cu mult mai avantajoase decît cele pe care le cunoaştem. 
Noţiunea de util o depăşeşte pe aceea de normal ; ea este în 
raport cu aceasta ce este genul faţă de specie. Or, este 
imposibil a deduce mai multul din mai puţin, specia din 
gen. Dar genul poate fi regăsit în specie, fiindcă îl conţine. 
De aceea, odată ce generalitatea fenomenului a fost consta- 
tată, arătînd în ce mod este util, pot fi confirmate rezultatele 
primei metode”. Putem aşadar formula următoarele trei reguli : 


1. Un fapt social este normal pentru un tip social deter- 
minat, considerat într-o fază determinată a dezvoltării 
sale, atunci cînd se produce în media societăţilor din 
această specie, comparate în faza corespunzătoare a 
evoluţiei lor. 


9. Atunci însă se va spune că realizarea tipului normal nu este obiectivul 
cel mai înalt pe care ni-l putem propune şi, pentru a-l putea depăşi, 
trebuie să depăşeşti şi ştiinţa. Nu vom trata aici această problemă ex 
professo ; răspundem numai: 1. că ea este doar teoretică, căci de 
fapt tipul normal, starea de sănătate este deja destul de dificil de 
realizat şi destul de rar atinsă, pentru ca să ne mai muncim imaginaţia 
pentru a căuta ceva mai bun ; 2. că aceste îmbunătăţiri, obiectiv utile, 
nu sînt obiectiv de dorit; căci dacă ele nu răspund la nici o tendinţă, 
latentă sau în act, ele nu ar adăuga nimic la fericire, iar dacă răspund 

2. Rezultatele metodei precedente pot fi verificate arătînd 
că generalitatea fenomenului depinde de condiţiile 
generale ale vieţii colective în tipul social considerat. 

3. Verificarea este necesară mai ales cînd acest fapt se 
referă la o specie socială a cărei evoluţie încă nu este 
complet parcursă. 


III 


Atît de mult se obişnuieşte să se rezolve din condei aceste 
probleme grele şi să se hotărască rapid, prin observaţii 
sumare şi printr-un şir de silogisme, dacă un fapt social este 
normal sau nu, încît se va considera poate că această 
procedură este complicată în mod inutil. Se pare că n-ar 
trebui să facem atîta caz pentru a distinge boala de sănătate. 
Nu facem, oare, zilnic deosebiri de acest fel? E adevărat; 
dar rămîne de văzut dacă le facem corect. Ce ne ocultează 
dificultăţile acestor probleme e aceea că vedem biologul 
rezolvîndu-le cu relativă uşurinţă. Uităm însă că-i este mult 
mai uşor decît sociologului să sesizeze modul în care fiecare 
fenomen afectează puterea de rezistenţă a organismului şi 
să-i determine astfel caracterul normal sau anormal cu o 
exactitate suficientă din punct de vedere practic. În 
sociologie, complexitatea şi mobilitatea mai mare a faptelor 
ne obligă la mult mai multe precauţii, cum o arată, de 
exemplu, judecăţile contradictorii ale partidelor chiar asupra 
aceluiaşi fenomen. Pentru a arăta clar cît este de necesară 


vreunei tendinţe, înseamnă că tipul normal nu este realizat; 3. în 
sfîrşit că, pentru a ameliora tipul normal, trebuie să-l cunoşti. Nu se 
poate deci, în nici un caz, depăşi ştiinţa decît sprijinindu-te pe ea. 

această prudenţă, să arătăm prin cîteva exemple la ce erori 
te expui cînd nu li te supui şi sub ce lumină nouă apar 
fenomenele cele mai importante atunci cînd le tratezi metodic. 

Dacă există un fapt al cărui caracter patologic pare incon- 
testabil, aceasta este crima. Toţi criminologii cad de acord 
asupra acestui punct. Chiar dacă explică morbiditatea ei în 
moduri diferite, sînt unanimi în a o recunoaşte. Totuşi, 
problema se cere a fi tratată cu mai puţină grabă. 

Să aplicăm regulile precedente. Crima nu se găseşte 
numai în majoritatea societăţilor dintr-o specie sau alta, ci 
în toate societăţile de toate tipurile. Nu este nici una în care 
să nu existe criminalitate. Ea îşi schimbă forma, actele care 
sînt numite astfel nu sînt pretutindeni aceleaşi ; însă, pretu- 
tindeni şi totdeauna, au existat oameni care s-au purtat în 
aşa fel încît să atragă asupra lor represiunea penală. Dacă, 
cel puţin, pe măsură ce societăţile trec de la tipurile infe- 
rioare la cele mai evoluate, procentul criminalităţii, adică 
raportul dintre cifra anuală a crimelor şi aceea a populaţiei, 
ar tinde să scadă, s-ar putea crede că ea tinde să piardă 
caracterul normal, cu toate că rămîne în continuare un 
fenomen normal. Dar nu avem nici un motiv care să ne 
permită să credem în realitatea acestei regresii. Dimpotrivă, 
mai multe fapte par să demonstreze mai curînd existenţa 
unei mişcări în sens invers. De la începutul secolului încă, 
statistica ne pune la dispoziţie mijlocul de a urmări mersul 
criminalității; or, ea a crescut pretutindeni. În Franţa, 
creşterea este de aproape 300%. Nu există deci fenomen 
care să prezinte mai convingător toate simptomele norma- 
lităţii, de vreme ce apare ca strîns legat de condiţiile întregii 
vieţi colective. A face din crimă o boală socială ar însemna 

să admitem că boala nu este ceva accidental, ci, dimpotrivă, 
derivă, în anumite cazuri, din constituţia fundamentală a 
fiinţei vii; ar însemna să ştergem orice distincţie dintre 
fiziologic şi patologic. Fără îndoială, se poate întîmpla ca 
însăşi crima să aibă forme anormale ; ceea ce se întîmplă 
cînd, de exemplu, ea atinge o rată statistică exagerată. Acest 
exces este de natură morbidă. Normal este ca pur şi simplu 
să existe criminalitate, dar să nu depăşească, pentru fiecare 
tip social, un anumit nivel, pe care poate nu este imposibil 
să-l fixăm potrivit regulilor precedente!. 

Iată-ne în faţa unei concluzii destul de paradoxale. În 
aparenţă, căci nu trebuie să ne lăsăm înşelaţi. A plasa crima 
printre fenomenele normale ale sociologiei nu înseamnă 
numai a spune că este un fenomen inevitabil, deşi regretabil, 
datorat răutăţii umane incorigibile ; înseamnă a afirma că 
este un factor al sănătăţii publice, o parte integrantă a 
oricărei societăţi sănătoase. Rezultatul acesta este, la 
o primă privire, suficient de surprinzător, pentru a ne fi 
deconcertat destul de mult timp chiar şi pe noi. Cu toate 
acestea, dacă ai controlat momentul de surpriză, nu e greu 
să găseşti motivele care explică această normalitate şi, în 
acelaşi timp, o confirmă. 

În primul rînd, crima este normală fiindcă o societate în 
care ar lipsi este cu totul imposibilă. Crima, cum am arătat în 
altă parte, constă într-un act care ofensează unele sentimente 


10. Dacă crima este un fapt normal al sociologiei, nu rezultă că criminalul 
ar fi un individ constituit în mod normal din punct de vedere biologic 
şi psihologic. Cele două chestiuni sînt independente una de alta. Se 
va înţelege mai bine această independenţă cînd vom arăta mai departe 
diferenţa care există între faptele psihice şi faptele sociologice. 

colective, dotate cu o energie şi cu o claritate particulare. 
Pentru ca, într-o societate dată, actele considerate criminale 
să înceteze, ar trebui ca sentimentele pe care ele le ofensează 
să se regăsească în toate conştiinţele individuale fără excep- 
tie şi cu forţa necesară pentru a înăbuşi sentimentele contrare. 
Or, presupunînd că această condiţie ar putea fi cu adevărat 
împlinită, crima nu ar dispărea pur şi simplu, ci şi-ar schimba 
doar forma ; căci însăşi cauza care ar epuiza astfel izvoarele 
criminalităţii ar deschide îndată altele. 

Într-adevăr, pentru ca sentimentele colective, ocrotite de 
dreptul penal al unui popor, să ajungă la un moment 
determinat al istoriei lui să pătrundă în conştiinţele care 
erau pînă atunci închise sau să aibă mai multă autoritate 
acolo unde nu aveau îndeajuns, trebuie să dobîndească 
o intensitate superioară aceleia pe care o aveau pînă atunci. 
Trebuie ca însăşi comunitatea în ansamblul ei să le resimtă 
cu un plus de nerv; căci ele nu pot găsi în altă parte acea 
forţă mai mare care le permite să se impună indivizilor 
care, odinioară, erau cei mai refractari. Pentru ca ucigaşii 
să dispară, trebuie ca oroarea de sîngele vărsat să ajungă 
mult mai mare în păturile sociale din care ei provin; însă 
pentru aceasta trebuie ca ea să devină mai mare în întreaga 
societate. De altfel, însăşi absenţa crimei ar contribui în 
mod direct la producerea acestui rezultat ; căci un sentiment 
apare ca mult mai respectabil cînd este permanent şi uniform 
respectat. Dar nu se bagă de seamă că aceste stări puternice 
ale conştiinţei comune nu pot fi consolidate fără ca şi stările 
mai slabe, a căror încălcare nu dădea naştere mai înainte 
decît la greşeli pur morale, să nu fie întărite simultan ; căci 
cele din urmă nu sînt decît prelungirea, forma atenuată a 

primelor. Astfel simpla necuviinţă şi furtul nu lezează decît 
unul şi acelaşi sentiment altruist, respectul proprietăţii 
altuia. Numai că, chiar acest sentiment este rănit mai slab 
prin primul dintre aceste acte decît prin celălalt ; şi fiindcă, 
de altă parte, el nu are în media conştiinţelor o intensitate 
suficientă pentru a resimţi acut cea mai uşoară dintre aceste 
două ofense, necuviinţa este obiectul unei mai mari tole- 
ranţe. lată de ce necuviinciosul este doar blamat, pe cînd 
hoţul este pedepsit. Dacă însă acelaşi sentiment ajunge mai 
puternic, pînă la a reduce la tăcere, în toate conştiinţele, 
predispoziția omului spre furt, el va deveni mai sensibil la 
lezările care pînă atunci nu-l atingeau decît uşor; el va 
reacţiona deci contra lor cu mai mult nerv; ele vor fi 
obiectul unei dezaprobări mai energice care va determina 
trecerea unora dintre ele de la simple greşeli morale, cum 
erau considerate, la starea de crime. De exemplu, con- 
tractele necinstite sau executate necinstit, care nu provoacă 
decît un blam public sau reparaţii civile, vor deveni delicte. 
Imaginaţi-vă o societate de sfinţi, o mănăstire exemplară şi 
perfectă. Crimele propriu-zise vor fi necunoscute acolo ; 
dar greşelile care par de nimic omului de rînd ar provoca în 
ea acelaşi scandal pe care îl declanşează delictul uzual în 
conştiinţele obişnuite. Dacă deci această societate are pute- 
rea de a judeca şi de a pedepsi, ea va califica aceste acte 
drept criminale şi le va trata ca atare. E acelaşi motiv pentru 
care omul perfect cinstit judecă cele mai mici slăbiciuni 
morale ale sale cu o severitate pe care mulţimea o rezervă 
actelor cu adevărat delincvente. Altădată, violențele împo- 
triva persoanelor erau mai frecvente decît astăzi pentru că 
respectul pentru demnitatea individuală era mai slab; 


REGULI CU PRIVIRE LA DISTINCŢIA NORMAL - PATOLOGIC 107 


fiindcă respectul a crescut, aceste crime au devenit mai 
rare, dar şi multe acte care lezau acest sentiment au intrat în 
dreptul penal, unde la început nu apăreau. 

Vom fi întrebaţi poate, pentru a epuiza toate ipotezele 
logic posibile, de ce această unanimitate nu s-ar extinde la 
toate sentimentele colective fără excepţie ; de ce chiar cele 
mai slabe nu ar prinde destulă putere pentru a preveni orice 
abatere ? Conştiinţa morală a societăţii s-ar regăsi întreagă 
la toţi indivizii şi cu o vitalitate suficientă pentru a împiedica 
orice act care o ofensează, atît greşelile pur morale, cît şi 
crimele. Dar o uniformitate universală şi absolută este cu 
totul imposibilă, căci mediul fizic proxim în care se găseşte 
fiecare dintre noi, antecedentele ereditare, influenţele 
sociale de care depindem variază de la un individ la altul şi, 
prin urmare, diversifică conştiinţele. E imposibil ca toată 
lumea să se asemene perfect, fie doar şi pentru că fiecare îşi 
are organismul propriu şi că aceste organisme ocupă zone 
diferite în spaţiu. De aceea, chiar la popoarele inferioare, la 
care originalitatea individuală este foarte puţin dezvoltată, 
ea nu este totuşi nulă. Astfel, de vreme ce nu poate exista 
societate în care indivizii să nu se abată mai mult sau mai 
puţin de la tipul colectiv, este inevitabil şi ca, printre aceste 
abateri, să existe unele care prezintă un caracter criminal. 
Căci ceea ce le conferă această însuşire nu e importanţa lor 
intrinsecă, ci aceea pe care le-o atribuie conştiinţa comună. 
Dacă aceasta este mai puternică, dacă are destulă autoritate 
pentru a micşora valoarea absolută a acestor abateri, ea va 
fi şi mai sensibilă, mai exigentă şi va reacţiona împotriva 
unor abateri mai mici cu energia pe care o folosea înainte 


11. Calomnii, insulte, defăimare, fraude etc. 

împotriva unor abateri considerabile; ea le va atribui 
aceeaşi gravitate, adică le va califica drept criminale. 

Crima este deci necesară ; ea este legată de condiţiile 
fundamentale ale oricărei vieţi sociale, dar, tocmai de aceea, 
ea este utilă ; căci aceste condiţii de care depinde sînt ele însele 
indispensabile evoluţiei normale a moralei şi a dreptului. 

Într-adevăr, nu mai este posibil astăzi să contestăm nu 
numai că dreptul şi morala variază de la un tip social la 
altul, ci şi că ele se schimbă pentru acelaşi tip, dacă con- 
diţiile existenţei colective se modifică. Dar, pentru ca aceste 
transformări să fie posibile, trebuie ca sentimentele colective 
ce stau la baza moralei să nu fie refractare schimbărilor, 
prin urmare, să nu aibă decît o energie moderată. Dacă ele 
ar fi prea puternice, atunci nu ar mai fi maleabile. Orice 
configuraţie, într-adevăr, este un obstacol în calea reconfigu- 
rării ; aceasta cu atît mai mult cu cît configuraţia veche este 
mai solidă. Cu cît o structură este mai puternică, cu atît ea 
opune mai multă rezistenţă oricărei modificări ; la fel se 
întîmplă şi cu configuraţiile funcţionale, şi cu cele ana- 
tomice. Or, dacă nu ar exista crime, această condiţie nu ar 
fi îndeplinită ; căci o astfel de ipoteză presupune că sen- 
timentele ar fi ajuns la un grad de intensitate fără pereche în 
istorie. Nimic nu este bun în general şi fără de măsură. 
Trebuie ca autoritatea de care se bucură conştiinţa morală 
să nu fie excesivă; altminteri, nimeni nu ar cuteza să 
o atingă şi ar încremeni prea uşor într-o formă imuabilă. 
Pentru a putea evolua, trebuie ca originalitatea individuală 
să se poată afirma ; dar pentru ca originalitatea idealistului 
care visează să-şi depăşească veacul să se poată manifesta, 
trebuie să fie posibilă aceea a criminalului, care este mai 
prejos de timpul lui. Nu merge una fără cealaltă. 

Asta nu e totul. Dincolo de utilitatea indirectă, se 
întîmplă ca însăşi crima să joace un rol util în această 
evoluţie. Nu numai că ea face ca drumul să rămînă deschis 
schimbărilor necesare, dar, mai mult, în unele cazuri, ea 
pregăteşte în mod direct aceste schimbări. Nu numai că, 
acolo unde ea există, sentimentele colective au maleabi- 
litatea necesară pentru a lua o formă nouă, ci, uneori, ea 
contribuie la predeterminarea formei pe care o vor lua. De 
cîte ori, într-adevăr, ea nu este decît o anticipare a moralei 
viitorului, o orientare către ce va fi! Potrivit dreptului 
atenian, Socrate era un criminal şi condamnarea lui era 
justă. Totuşi, crima sa, şi anume independenţa de gîndire, 
era utilă nu numai omenirii, ci şi patriei sale. Căci ea servea 
la pregătirea unei morale şi a unei credinţe noi, de care 
atenienii aveau atunci nevoie, pentru că tradiţiile în care 
trăiseră pînă în acel moment nu mai erau în armonie cu 
condiţiile lor de existenţă. Cazul lui Socrate nu este însă 
izolat ; el se reproduce periodic în istorie. Libertatea de 
gîndire de care ne bucurăm astăzi nu ar fi putut fi proclamată 
dacă regulile care o interziceau nu ar fi fost încălcate înainte 
de a fi abrogate în mod solemn. Cu toate acestea, în acel 
moment, încălcarea lor era o crimă, pentru că leza unele 
sentimente încă foarte vii în majoritatea conştiinţelor. Şi 
totuşi, această crimă era utilă, de vreme ce prevestea trans- 
formări care, de la zi la zi, deveneau tot mai necesare. 
Libera cugetare a avut ca precursori pe toţi ereticii, pe care 
braţul bisericii i-a lovit pe drept tot timpul Evului mediu şi 
pînă în zorii timpurilor contemporane. 

Din acest punct de vedere, faptele fundamentale ale crimi- 
nologiei ni se prezintă sub un aspect cu totul nou. Contrar 
ideilor curente, criminalul nu mai apare ca o fiinţă radical 

nesociabilă, ca un fel de element parazitar, de corp străin, 
neasimilabil, introdus în sînul societăţii? ; este un agent 
reglator al vieţii sociale. Crima, la rîndul ei, nu mai este 
concepută ca un rău ce trebuie eradicat ; căci, în loc să fie 
motiv de fericire cînd se întîmplă ca rata ei să coboare 
vizibil sub nivelul obişnuit, putem fi siguri că acest progres 
aparent este totodată corelat cu vreo tulburare socială. Astfel, 
niciodată cifra lovirilor şi rănirilor nu scade atât de jos ca în 
timp de foamete”. În acelaşi timp, ca un ecou, teoria 
pedepsei este reînnoită sau, mai curînd, de reînnoit. Dacă, 
într-adevăr, crima este o boală, pedeapsa îi este remediul, şi 
nu poate fi concepută altfel; de aceea, toate discuţiile pe 
care le stîrneşte se îndreaptă către a afla ce trebuie să fie 
pedeapasa pentru a-şi îndeplini rolul de remediu. Dar dacă 
crima nu are nimic morbid, pedeapsa n-ar putea să aibă ca 
obiect vindecarea ei şi atunci adevărata ei funcţie trebuie 
căutată în altă parte. 


12. Noi înşine am făcut greşeala de a vorbi în acest mod despre criminal, 
deoarece nu am aplicat regula de aici (Division du travail social, 
pp. 395-396). 

13. De altfel, afirmînd despre crimă că este un fapt normal al sociolo- 
giei, nu înseamnă că nu trebuie să o urîm. Durerea, nici ea, nu are 
nimic dezirabil ; individul o urăşte, cum societatea urăşte crima, şi 
totuşi ţine de fiziologia normală. Nu numai că derivă în mod necesar 
din constituţia însăşi a oricărei fiinţe vii, ci joacă un rol util în viaţă, 
pentru care nu poate fi înlocuită. Ar însemna deci să denaturăm în 
mod ciudat gîndirea noastră, dacă am prezenta-o ca pe o apologie a 
crimei. Nici nu ne-am gîndi să protestăm preventiv împotriva unei 
asemenea interpretări, dacă nu am şti la ce învinuiri ciudate şi la ce 
neînţelegeri te expui cînd încerci să studiezi faptele morale în mod 
obiectiv şi să vorbeşti despre ele într-un limbaj care nu este acela al 
omului de rînd. 

Departe ca regulile enunțate mai sus să nu aibă altă 
rațiune de a fi decît satisfacerea unui formalism logic fără 
mare utilitate, de vreme ce, dimpotrivă, după cum le apli- 
căm sau nu, faptele sociale cele mai importante îşi schimbă 
complet caracterul. Dacă, pe de altă parte, acest exemplu 
este perfect ilustrativ - şi de aceea am crezut că trebuie să 
ne oprim la el —, mai sînt şi multe altele care ar putea fi 
citate cu folos. Nu există societate în care să nu existe 
regula că pedeapsa trebuie să fie proporţională cu delictul ; 
totuşi, pentru şcoala italiană, acest principiu nu este decît 
o invenţie a juriştilor, lipsit de orice fundament”. Pentru 
aceşti criminologi, pînă şi instituţia penală ca atare, aşa 
cum a funcţionat pînă acum la toate popoarele cunoscute, 
este un fenomen contra naturii. Am văzut deja că pentru dl 
Garofalo criminalitatea specială a societăţilor inferioare 
n-are nimic natural. Pentru socialişti, organizarea capita- 
listă, în ciuda generalităţii ei, constituie o deviere de la 
starea normală, produsă prin violenţă şi şiretenie. Dimpo- 
trivă, pentru dl Spencer, centralizarea noastră administrativă, 
extinderea puterilor guvernamentale este viciul radical al 
societăţilor noastre, deşi ambele progresează în modul cel 
mai constant şi mai universal pe măsură ce avansezi în 
istorie. Nu credem că s-a încercat vreodată, sistematic, să 
se stabilească caracterul normal sau anormal al faptelor 
sociale după gradul lor de generalitate. Întotdeauna aceste 
chestiuni nu sînt rezolvate decît prin multă dialectică. 


Totuşi, îndepărtînd acest criteriu, nu numai că te expui la 
confuzii şi erori parţiale, ca acelea pe care tocmai le-am 


14. Vezi Garofalo, Criminologie, p. 299. 

amintit, ci faci ca ştiinţa însăşi să devină imposibilă. 
Într-adevăr, ea are ca obiect imediat studiul tipului normal ; 
or, dacă faptele cele mai generale pot fi morbide, se poate 
întîmpla ca tipul normal să nu fi existat niciodată în fapte. 
Atunci, la ce bun să le studiem ? Ele nu pot decît să confirme 
prejudecățile noastre şi să ne consolideze greşelile, de vreme 
ce rezultă din ele. Dacă pedeapsa, dacă responsabilitatea, 
aşa cum există ele în istorie, nu sînt decît un produs al 
ignoranței şi al barbariei, la ce bun să le cunoaştem pentru 
a le determina formele normale? Astfel că spiritul este 
obligat să se abată de la o realitate devenită fără interes, 
pentru a se replia în sine însuşi şi a căuta înăuntrul lui 
materialele necesare pentru a o reconstitui. Pentru ca 
sociologia să trateze faptele ca lucruri, trebuie ca sociologul 
să înţeleagă necesitatea de a învăţa de la ele. Deoarece 
obiectul principal al oricărei ştiinţe este viaţa - fie 
individuală, fie socială -, înseamnă că în fond definirea 
stării de normalitate este obiectul ştiinţei ; dar dacă normali- 
tatea nu este dată în lucrurile însele, dacă ea este dimpotrivă 
un caracter pe care li-l întipărim din afară sau li-l refuzăm 
din anumite motive, această dependenţă binevenită înce- 
tează. Spiritul pluteşte pe deasupra realului care n-are mare 
lucru să-l înveţe ; spiritul nu mai este conţinut de materia la 
care se aplică, fiindcă el o determină întrucîtva. Diferitele 
reguli pe care le-am stabilit pînă acum sînt, aşadar, strîns 
legate. Pentru ca sociologia să fie cu adevărat o ştiinţă a 
lucrurilor, trebuie ca generalitatea fenomenelor să fie luată 
drept criteriu al normalităţii lor. 


Metoda noastră are, de altfel, avantajul de a regla 
acţiunea în acelaşi timp cu gîndirea. Dacă dezirabilul nu 

este obiect al observaţiei, ci poate şi trebuie să fie determinat 
printr-un fel de calcul metal, nici o limită, ca să zicem aşa, 
nu poate fi impusă imaginaţiei aflată în căutarea de mai 
bine. Căci cum să stabileşti un capăt al perfecțiunii, pe care 
ea să nu-l poată depăşi? Ea scapă, prin definiţie, de orice 
limitare. Scopul umanităţii se îndepărtează mereu, 
descurajînd pe unii prin însăşi îndepărtarea sa, aţiţind, 
dimpotrivă, şi surescintînd pe alţii, care, pentru a se apropia 
puţin de el, măresc pasul şi se aruncă în revoluţii. Din 
această dilemă practică ieşim numai dacă dezirabilul este 
sănătatea şi dacă sănătatea este ceva ce poate fi definit şi dat 
în lucruri, căci capătul efortului este dat şi definit simultan. 
Nu mai este vorba să urmărim cu disperare un scop care se 
îndepărtează pe măsură ce înaintăm, ci să lucrăm cu o 
continuă perseverenţă la păstrarea stării normale, la restabi- 
lirea ei dacă este tulburată, la regăsirea condiţiilor dacă ele 
s-au schimbat. Datoria omului de stat nu mai este să împingă 
societăţile prin violenţă către un ideal care îi pare seducător, 
ci rolul său este acela al medicului: el previne apariţia 
bolilor printr-o bună igienă şi, dacă ele se manifestă, caută 
să le vindece”. 


15. Din teoria expusă în acest capitol s-a tras uneori concluzia că, 
potrivit nouă, mersul ascendent al criminalităţii în timpul secolului 
al XIX-lea era un fenomen normal. Nimic nu e mai departe de ideea 
noastră. Mai multe fapte pe care le-am indicat cu privire la sinu- 
cidere (a se vedea Le suicide, p. 420 şi urm.) tind, dimpotrivă să ne 
încredinţeze că dezvoltarea aceasta este în general morbidă. Totuşi, 
s-ar putea întîmpla ca o creştere oarecare a unor anumite forme de 
criminalitate să fie normală, căci fiecare etapă a civilizaţiei are crimi- 
nalitatea sa proprie. Dar despre asta nu putem face decît ipoteze. 


Capitolul IV 


Reguli cu privire la constituirea 
tipurilor sociale 


De vreme ce un fapt social nu poate fi calificat ca normal 
sau anormal decît în raport cu o specie socială determinată, 
situaţia cere ca o ramură a sociologiei să fie consacrată 
constituirii acestor specii şi clasificării lor. 

Noţiunea de specie socială are, de altfel, foarte marele 
avantaj de a ne furniza un termen mediu între cele două 
concepţii contrare asupra vieţii colective care, timp înde- 
lungat, au împărţit spiritele ; este vorba de nominalismul 
istoricilor! şi de realismul extrem al filosofilor. Pentru isto- 
ric, societăţile constituie tot atîtea individualităţi eterogene, 
incomparabile între ele. Fiecare popor are fizionomia sa, 
constituţia sa specială, dreptul său, morala sa, organizarea 
sa economică care nu i se potrivesc decit lui, şi orice 
generalizare este aproape imposibilă. Pentru filosofi, dim- 
potrivă, toate aceste grupări particulare pe care le numim 
triburi, cetăţi, naţiuni, nu sînt decît combinaţii contingente 
şi provizorii fără realitate proprie. Reală nu este decît uma- 
nitatea, iar din atributele generale ale naturii umane decurge 
întreaga evoluţie socială. Pentru primii, prin urmare, istoria 


1. O numesc astfel pentru că apare frecvent la istorici, a nu se înţelege 
de aici că se regăseşte la toţi. 

nu este decît o serie de evenimente care se înlănţuiesc fără 
să se reproducă ; pentru cei de-al doilea, aceleaşi evenimente 
nu au valoare şi interes decît ca ilustrare a legilor generale 
înscrise în constituţia omului, care domină întreaga dez- 
voltare istorică. Pentru primii, ceea ce este bun pentru 
o societate, nu este şi pentru celelalte. Condiţiile stării de 
sănătate variază de la un popor la altul şi nu pot fi stabilite 
în mod teoretic ; este o chestiune de practică, de experienţă, 
de tatonări. Pentru ceilalţi, ele pot fi calculate odată pentru 
totdeauna şi pentru întreaga umanitate. S-ar părea că realita- 
tea socială nu poate fi decît obiectul unei filosofii abstracte 
şi vagi sau al unor monografii pur descriptive. Însă se iese 
din această alternativă imediat ce s-a recunoscut că între 
mulţimea confuză a societăţilor istorice şi conceptul unic, 
dar ideal, al umanităţii, există intermediari: speciile 
sociale. În ideea de specie, într-adevăr, se găsesc reunite 
atît unitatea necesară oricărei cercetări cu adevărat ştiinţifică 
cît şi diversitatea proprie faptelor, deoarece specia se 
regăseşte identic la toţi indivizii care fac parte din ea şi 
fiindcă, pe de altă parte, speciile diferă între ele. Rămîne 
adevărat în continuare că instituţiile morale juridice, 
economice etc. sînt extrem de variabile, dar aceste variaţii 
nu sînt de aşa natură încît să nu ofere nici un contact cu 
gîndirea ştiinţifică. 

Fiindcă a nesocotit existenţa speciilor sociale, Comte a 
crezut că poate reprezenta progresul societăţilor umane ca 
fiind identic cu acela al unui popor unic „la care ar fi 
raportate în mod ideal toate schimbările consecutive observate 
la populaţii distincte”?. Într-adevăr, dacă nu există decît 


2. Cours de philosophie positive, IV, p. 263. 

o singură specie socială, societăţile particulare nu pot să 
difere între ele decît după grade, după cum acestea prezintă, 
mai mult sau mai puţin complet, trăsăturile constitutive ale 
acestei specii unice, după cum ele exprimă, mai mult ori 
mai puţin perfect, umanitatea. Dacă, dimpotrivă, există tipuri 
sociale calitativ distincte unele de altele, în zadar le vom 
apropia, nu vom putea face ca ele să se alăture exact ca 
segmentele egale ale unei drepte geometrice. Dezvoltarea 
istorică pierde astfel unitatea ideală şi simplistă ce i se 
atribuia ; ea se fragmentează într-o mulţime de segmente 
care, fiindcă diferă specific unele de altele, n-ar putea să 
formeze un continuum. Faimoasa metaforă a lui Pascal, 
reluată apoi de Comte, devine irelevantă. 

Dar cum trebuie să începem pentru a constitui aceste 
specii ? 


I 


La prima vedere s-ar părea că nu există alt mod de a 
proceda decît să studiem fiecare societate în particularitatea 
sa, de a-i face o monografie, pe cît de exactă, pe atît de 
completă, apoi să comparăm toate aceste monografii între 
ele pentru a vedea prin ce se aseamănă şi prin ce se deosebesc, 
şi atunci, după însemnătatea relativă a acestor similitudini 
şi a acestor deosebiri, să clasificăm popoarele în cele asemă- 
nătoare şi cele diferite. În sprijinul acestei metode vine 
constatarea că ea este singura acceptabilă într-o ştiinţă a 
observaţiei. Specia, într-adevăr, nu este decît rezumatul 
indivizilor ; cum s-o constituim deci, dacă nu începem prin 
a descrie pe fiecare dintre ei şi prin a-i descrie în întregime ? 
Nu există oare o regulă care recomandă să nu te ridici la 

general decît după ce ai observat particularul în întregime ? 
Din această rațiune, s-a intenţionat uneori amînarea consti- 
tuirii sociologiei pînă la un moment infinit de îndepărtat în 
care istoria, în studiul făcut asupra societăţilor particulare, 
ar fi ajuns la rezultate destul de obiective şi precise pentru 
a putea fi comparate între ele în mod util. 

Dar, în realitate, această prudenţă nu este ştiinţifică decît 
în aparenţă. Este inexact, într-adevăr, că ştiinţa nu ar putea 
să stabilească legi decît după ce a trecut în revistă toate 
faptele despre care vorbeşte, nici să formeze genuri decît 
după ce a descris, în totalitatea lor, pe indivizii cuprinşi în 
ele. Adevărata metodă experimentală tinde, mai curînd, să 
se substituie faptelor comune, care nu au putere explicativă 
decît cu condiţia să fie foarte numeroase şi care, prin urmare, 
nu permit decît concluzii întotdeauna suspecte, fapte deci- 
sive sau cruciale, cum spunea Bacon’, care, prin ele însele 
şi independent de numărul lor, au valoare şi interes ştiinţific. 
Este necesar să procedăm astfel mai ales cînd e vorba să 
constituim genuri şi specii. Căci a face inventarul tuturor 
trăsăturilor unui individ este o problemă insolubilă. Orice 
individ este un infinit şi infinitul nu poate fi epuizat. Să 
reținem doar proprietăţile cele mai importante ? Însă după 
ce criteriu se va face selecţia? Trebuie pentru aceasta un 
criteriu care să depăşească individul şi pe care, prin urmare, 
nici monografiile cele mai bine făcute nu ar putea să ni-l 
dea. Chiar fără să împingem lucrurile pînă acolo, se poate 
prevedea că, cu cît trăsăturile care vor servi ca bază a 
clasificării vor fi mai numeroase, cu atît va fi mai greu ca 
diferitele moduri în care ele se combină în cazurile 


3. Novum Organum, II, p. 36. 

particulare să prezinte asemănări destul de limpezi şi 
deosebiri destul de marcante pentru a permite constituirea 
de grupuri şi de subgrupuri definite. 


Chiar dacă ar fi posibilă o clasificare după această metodă, 
ea ar avea marele defect că nu ar fi utilă în sensul ei iniţial. 
Într-adevăr, ea trebuie înainte de toate să aibă rolul de a 
„prescurta” munca ştiinţifică, înlocuind mulţimea indefinită 
a indivizilor cu un număr mic de tipuri. Însă ea pierde acest 
avantaj, dacă aceste tipuri nu au fost constituite decît după 
ce toţi indivizii au fost trecuţi în revistă şi analizaţi în între- 
gime. Apoi, nu poate să faciliteze deloc cercetarea dacă nu 
face decît să rezume cercetările deja făcute. Ea nu va fi cu 
adevărat utilă decît dacă ne permite să clasificăm alte trăsă- 
turi decît cele care îi servesc ca bază, decît dacă ne procură 
cadre pentru faptele viitoare. Rolul său este de a ne da 
puncte de reper cu care să putem corobora alte observaţii 
decît cele care ne-au dat aceste repere. Însă, pentru aceasta, 
clasificarea trebuie făcută nu după un inventar complet al 
tuturor trăsăturilor individuale, ci după un mic număr dintre 
ele, alese cu grijă. În aceste condiţii, ea nu va servi doar să 
pună puţină ordine în cunoştinţe deja acumulate, ci va servi 
la producerea lor. Ea va scuti observatorul de multe demer- 
suri, fiindcă îl va ghida. Astfel, odată făcută clasificarea pe 
acest principiu, pentru a şti dacă un fapt este general într-o 
specie, nu va fi necesar să observăm toate societăţile din 
această specie ; cîteva vor fi de ajuns. Chiar, în multe cazuri, 
va fi destul o observaţie bine făcută, aşa cum, adesea un 
experiment bine condus se poate dovedi suficient pentru 
stabilirea unei legi. 

Trebuie deci să alegem pentru clasificarea noastră 
trăsături esenţiale. E adevărat că ele nu pot fi cunoscute 
decît dacă explicarea faptelor este suficient de avansată. 
Aceste două părţi ale ştiinţei sînt solidare şi progresează una 
prin alta. Între timp, fără a intra foarte mult în studiul 
faptelor, nu-i greu de ghicit în ce parte trebuie să căutăm 
proprietăţile caracteristice ale tipurilor sociale. Noi ştim, 
într-adevăr, că societăţile sînt compuse din părţi adăugate 
unele altora. De vreme ce natura oricărei rezultante depinde 
în mod necesar de natura, de numărul elementelor 
componente şi de modul lor de combinare, aceste 
caracteristici sînt în mod evident cele pe care trebuie să le 
luăm ca bază şi, într-adevăr, se va vedea mai încolo că de 
ele depind faptele generale ale vieţii sociale. Pe de altă 
parte, cum ele sînt de ordin morfologic, s-ar putea numi 
Morfologie socială partea sociologiei care are sarcina să 
constituie şi să clasifice tipurile sociale. 

Principiul acestei clasificări poate fi şi mai mult spe- 
cificat. Se ştie, într-adevăr, că aceste părţi constitutive din 
care e formată orice societate sînt societăţi mai simple decît 
ea. Un popor este produs de reunirea a două sau mai multe 
popoare care l-au precedat. Dacă deci am cunoaşte cea mai 
simplă societate care să fi existat vreodată, atunci, n-ar 
trebui, pentru a face clasificarea noastră, decît să urmărim 
modul în care această societate se compune cu ea însăşi şi 
modul în care elementele ei se compun între ele. 


II 


DI Spencer a înţeles foarte bine că o clasificare metodică 
a tipurilor sociale nu putea să aibă alt fundament. 

„Am văzut, spune el, că evoluţia socială începe prin mici 
agregate simple ; că ea progresează prin unirea unora dintre 
aceste agregate în agregate mai mari şi că, după ce s-au 
consolidat, aceste grupe se unesc cu altele asemănătoare 
lor, pentru a forma agregate încă şi mai mari. Clasificarea 
noastră trebuie să înceapă prin societăţi de primul ordin, 
adică cu cele mai simple”?. 

Din nefericire, pentru a pune în practică acest principiu, 
ar trebui să începem prin a defini cu precizie ceea ce se 
înţelege prin societate simplă. Or, în privinţa definiţiei, nu 
numai că dl Spencer n-o formulează, dar el o crede aproape 
imposibilă”. Într-adevăr, simplitatea, aşa cum o înţelege el, 
consistă în mod esenţial într-un oarecare rudiment al organi- 
zării. Însă nu e uşor să spui cu exactitate în ce moment 
organizarea socială este suficient de rudimentară pentru a fi 
calificată drept simplă ; e o chestiune de apreciere. În con- 
secinţă, formula dată de el este atît de imprecisă, încît se 
potriveşte oricărei societăţi. „N-avem nimic mai bun de 
făcut, spune el, decît să considerăm ca societate simplă pe 
aceea care formează un tot independent şi ale cărei părţi 
cooperează, cu sau fără un centru care stabileşte regulile, în 
vederea unor scopuri de interes public”. Însă există 
numeroase popoare care satisfac această condiţie. De aici 
rezultă că el amestecă, cam la întîmplare, în aceeaşi cate- 
gorie toate societăţile mai puţin civilizate. Ne imaginăm 
cum poate arăta, cu un asemenea punct de plecare, tot restul 
clasificării sale. Se văd acolo învecinate, în cel mai uluitor 


4. Sociologie, II, p. 135. 

5. „Nu putem spune întotdeauna cu precizie ceea ce constituie o socie- 
tate simplă” (Ibidem, pp. 135-136). 

6. Ibidem, p. 136. 

amestec, societăţile cele mai nepotrivite, grecii homerici 
puşi alături de fiefurile secolului al X-lea, dar sub organi- 
zarea bechuanilor ; zuluşi şi fidjeni ; confederaţia ateniană 
alături de feudele Franţei din secolul al XIII-lea, eventual 
sub gradul de organizare a irochezilor şi araucanilor. 
Cuvîntul „simplitate” nu are sens definit decît dacă semni- 
fică o absenţă completă a părţilor. Prin societate simplă 
trebuie deci să înţelegem orice societate care nu conţine 
altele mai simple decît ea ; care nu numai că este redusă la 
un segment unic în acest moment, dar, mai mult, nu prezintă 
nici o urmă de segmentare anterioară. Hoarda, aşa cum am 
definit-o în altă parte”, corespunde exact acestei definiţii. 
Este un agregat social care nu conţine şi nici n-a con- 
ţinut vreodată în sînul său nici un alt agregat mai elementar, 
ci se descompune imediat în indivizi. Aceştia nu formează, 
înăuntrul grupului total, grupuri speciale şi diferite de cel 
precedent ; ele sînt juxtapuse în mod atomar. Se înţelege că 
nu ar putea conţine o societate mai simplă ; este protoplasma 
regnului şi, prin urmare, baza naturală a oricărei clasificări. 
Este adevărat că nu poate exista o societate istorică care 
să aibă exact aceste semnalmente ; dar, aşa cum am arătat în 
cartea deja citată, cunoaştem o multitudine de societăţi care 
sînt formate, imediat şi fără de alt intermediar, printr-o 
reunire de hoarde. Cînd hoarda devine astfel un segment 
social în loc să fie societate întreagă, ea îşi schimbă numele : 
se cheamă clan, dar păstrează aceleaşi trăsături constitutive. 
Clanul este, într-adevăr, un agregat social care nu se des- 
compune în nici un altul mai restrîns. Se va face poate 
observaţia că, în general, acolo unde îl găsim astăzi, el 


7. Division du travail social, p. 189. 

conţine o pluralitate de familii particulare. Dar, mai întîi, 
din motive pe care nu le putem dezvolta aici, credem că 
formarea acestor mici grupuri familiale este ulterioară 
clanului ; apoi, ele nu constituie, la drept vorbind, segmente 
sociale, pentru că nu sînt diviziuni politice. Oriunde este 
întîlnit, clanul constituie ultima diviziune a genului. Prin 
urmare, chiar atunci cînd nu am avea alte fapte pentru a 
postula existenţa hoardei - şi sînt unele pe care vom avea 
ocazia să le arătăm -—, existenţa clanului, adică a unei socie- 
tăţi formate printr-o reuniune de hoarde, ne dă dreptul să 
presupunem că au fost la început societăţi mai simple care 
se reduceau la hoarda propriu-zisă şi să o considerăm pe 
aceasta originea tuturor speciilor sociale. 

Odată stabilită această noţiune de hoardă sau societate cu 
segment unic - concepută fie ca o realitate istorică, fie ca 
un postulat al ştiinţei - avem punctul de sprijin necesar 
pentru a construi o scară completă a tipurilor sociale. Se 
vor distinge tot atîtea tipuri fundamentale cîte feluri există, 
pentru hoardă, de a se combina cu ea însăşi, dînd naştere la 
societăţi noi şi, pentru aceasta, de a se combina între ele. Se 
vor întîlni mai întîi agregate formate printr-o simplă reunire 
a hoardelor sau a clanurilor (pentru a le da noul lor nume), 
fără ca aceste clanuri să fie asociate între ele în aşa fel încît 
să formeze grupuri intermediare între grupul total care le 
cuprinde pe toate şi fiecare din ele. Ele sînt juxtapuse în 
mod simplu, ca şi indivizii hoardei. Se găsesc exemple de 
astfel de societăţi pe care le-am putea numi polisegmentare 
simple în anumite triburi irocheze sau australiene. Arch sau 
tribul kabyl are acelaşi caracter ; este o reuniune de clanuri 
fixate sub formă de sate. Foarte probabil, a existat un moment 


124 REGULILE METODEI SOCIOLOGICE 


în istorie în care şi curia romană sau fratria ateniană erau 
societăţi de acest gen. Deasupra, ar veni societăţile formate 
prin asamblarea de societăţi din specia precedentă, adică 
societăţile polisegmentare simplu compuse. Aceasta este 
trăsătura confederației irocheze, a celei formate prin reuni- 
rea triburilor kabyle ; tot aşa a fost, la origine, şi cu fiecare 
dintre cele trei triburi primitive a căror asociere va da mai 
tîrziu naştere cetăţii romane. Se întîlnesc apoi societățile 
polisegmentare dublu compuse, care rezultă din juxtapu- 
nerea sau fuziunea mai multor societăţi polisegmentare 
simplu compuse. Aşa sînt cetatea - agregat de triburi, care 
sînt ele însele agregate de curii, care la rîndul lor se descom- 
pun în gentes sau clanuri - şi tribul germanic, cu comitatele 
sale care se subdivid în grupuri de cîte o sută, care, la 
rîndul lor, au ca ultimă unitate clanul devenit sat. 

Nu vom dezvolta mai mult, nici nu vom duce mai departe 
aceste cîteva sugestii, de vreme ce nu era vorba să facem 
aici o clasificare a societăţilor. Este o problemă prea com- 
plexă pentru a putea fi expediată astfel; ea presupune, 
dimpotrivă, un întreg ansamblu de cercetări îndelungate, 
minuţioase şi specializate în această direcţie. Am vrut numai, 
prin cîteva exemple, să ne precizăm ideile şi să arătăm cum 
trebuie aplicat principiul metodei. N-ar trebui însă să con- 
siderăm cele de mai sus drept o clasificare completă a 
societăţilor inferioare. Aici am simplificat uşor lucrurile 
pentru un plus de claritate. Am presupus, într-adevăr, că 
fiecare tip superior este format printr-o reunire de societăţi 
de acelaşi tip, şi anume de tipul imediat inferior. Or, nu e 
deloc imposibil ca societăţi din specii diferite, aflate la 
înălţimi diferite pe arborele genealogic al tipurilor sociale, 

să se reunească în aşa fel încît să formeze o specie nouă. Se 
ştie cel puţin un caz: Imperiul Roman, care cuprindea în 
sînul său popoare de cele mai diverse naturi. 

Odată constituite aceste tipuri, vom distinge în fiecare 
dintre ele societăţi diferite, după modul cum societăţile 
segmentare, care servesc la formarea societăţii rezultante, 
păstrează o oarecare individualitate, sau, dimpotrivă, sînt 
absorbite în masa totală. Înţelegem cu adevărat că fenomenele 
sociale trebuie să varieze nu numai după natura elementelor 
componente, ci şi după modul lor de compunere ; ele trebuie 
mai ales să fie foarte diferite, după cum fiecare dintre grupu- 
rile parţiale îşi păstrează viaţa locală ori sînt toate antrenate 
în viaţa generală, adică după cum sînt mai mult sau mai 
puţin concentrate. Va trebui, prin urmare, să căutăm dacă, 
la un moment oarecare, se produce o coalescenţă completă 
a acestor segmente. Se va recunoaşte existenţa ei după faptul 
că această compoziţie originală a societăţii nu mai afectează 
organizarea ei administrativă şi politică. Din acest punct de 
vedere, cetatea se distinge clar de triburile germanice. La 
ultimele, organizarea pe bază de clanuri s-a menţinut, deşi 
estompată, pînă la finele istoriei lor, pe cînd la Roma, la 
Atena, gentes şi yévn au încetat foarte devreme să fie divi- 
ziuni politice, pentru a deveni grupări private. 

În interiorul cadrelor astfel constituite, vom putea încerca 
să introducem distincţii noi, după caractere morfologice 
secundare. Totuşi, pentru motive pe care le vom arăta mai 
departe, nu credem că-i posibil să depăşim în mod util 


8. Cu toate acestea, e posibil ca, în general, distanţa între societăţile 
componente să nu fie foarte mare ; altminteri, n-ar putea exista între 
ele nici o comuniune morală. 

diviziunile generale care tocmai au fost prezentate. Mai 
mult, nu vom intra în aceste detalii, ne ajunge că am stabilit 
principiul clasificării, care poate fi enuntat astfel: Se va 
începe prin a clasifica societăţile după gradul de compunere 
pe care îl prezintă, luînd ca bază societatea perfect simplă 
Sau cu segment unic; în interiorul acestor clase, se vor 
distinge varietăţi diferite, după cum se produce sau nu 
o coalescență completă a segmentelor iniţiale. 


III 


Aceste reguli răspund în mod implicit unei probleme pe 
care cititorul poate şi-a pus-o, văzîndu-ne că vorbim despre 
specii sociale ca şi cum ele ar exista, fără să le fi stabilit 
direct existenţa. Proba aceasta este cuprinsă în însuşi prin- 
cipiul metodei expuse mai sus. 

Tocmai am văzut, într-adevăr, că societăţile n-ar fi decît 
combinări diferite ale uneia şi aceleaşi societăţi originare. 
Or, un acelaşi element nu se poate compune cu el însuşi şi 
compusele care rezultă din ele nu pot, la rîndul lor, să se 
compună între ele, decît urmînd un număr limitat de posi- 
bilităţi, mai ales cînd elementele componente sînt puţin 
numeroase : este cazul segmentelor sociale. Gama combina- 
ţiilor posibile este deci finită şi, prin urmare, majoritatea 
lor trebuie să se repete. Astfel se face că există specii sociale. 
Rămiîne, de altfel, posibilitatea ca unele dintre aceste com- 
binaţii să nu se producă decît o singură dată. Aceasta nu 
împiedică existenţa speciilor. Se va spune doar că, în cazu- 
rile de acest fel, specia nu numără decît un element”. 


9. Nu este oare cazul Imperiului Roman, care părea că-i unic în istorie ? 

Există deci specii sociale din aceeaşi rațiune care face să 
existe specii în biologie. Acestea, într-adevăr, se datorează 
faptului că organismele sînt doar combinaţii variate ale uneia 
şi aceleiaşi unităţi anatomice. Totuşi, din acest punct de 
vedere, există o mare diferenţă între cele două regnuri. 
La animale, într-adevăr, un factor special dă trăsăturilor 
specifice o putere de rezistenţă pe care nu o au celelalte ; 
este vorba de generaţie. Primele trăsături specifice, fiindcă 
sînt comune întregii serii a ascendenţilor, sînt cu mult mai 
puternic înrădăcinate în organism. Ele nu se lasă deci uşor 
ştirbite de acţiunea mediilor individuale, ci se menţin identice 
cu ele însele, în ciuda diversităţii circumstanțelor exterioare. 
Există o forţă internă care le fixează, în ciuda provocărilor 
la schimbare care pot veni din afară; e forţa obiceiurilor 
ereditare. De aceea ele sînt clar definite şi pot fi determinate 
cu precizie. În regnul social, această cauză internă le lipseşte. 
Trăsăturile specifice nu pot fi consolidate prin generaţie, 
pentru că nu durează decit o generaţie. Regula este, 
într-adevăr, ca societăţile produse să fie de o altă specie 
decît societăţile generatoare, fiindcă acestea din urmă, com- 
binîndu-se, dau naştere la configurații cu totul noi. Doar 
colonizarea ar putea fi comparată cu o naştere prin germi- 
nație; mai mult, pentru ca asimilarea să fie exactă, trebuie 
ca grupul coloniştilor să nu se fi amestecat cu vreo societate 
de vreo altă specie sau de vreo altă varietate. Atributele 
distinctive ale speciei nu primesc deci ereditar o forţă care 
să-i permită a rezista variațiilor individuale. Însă ele se 
schimbă şi capătă nuanţe infinite sub acţiunea circumstan- 
telor. De asemenea, cînd vrei să le clarifici, îndepărtînd 
toate variantele care le acoperă, nu obţii adesea decît un 
reziduu destul de confuz. Această nedeterminare creşte în 

mod natural cu atît mai mult cu cît complexitatea 
caracterelor este mai mare ; căci cu cît un lucru este mai 
complex, cu atît părţile care îl compun pot să formeze 
combinaţii diferite. De aici rezultă că tipul specific, dincolo 
de caracterele cele mai generale şi cele mai simple, nu 
prezintă contururi atît de bine definite ca în biologie”. 


10. Redactînd acest capitol pentru prima ediţie a cărţii, nu am spus 
nimic despre metoda care constă în a clasifica societăţile după gradul 
lor de civilizaţie. La acel moment, într-adevăr, nu existau clasificări 
de acest gen care să fie propuse de sociologi autorizaţi, cu excepţia 
aceleia, prea evident învechită, a lui Comte. De atunci, mai multe 
încercări au fost făcute în direcţia aceasta, mai ales de Vierkandt 
(Die Kulturtypen der Menscheit, în „Archiv. f. Anthropologie”, 
1898), de Sutherland (The Origin and Growth of the Moral Instinct) 
şi de Steinmetz (Classification des types sociaux, în „Année sociolo- 
gique”, III, pp. 43-147). Totuşi, nu vom zăbovi să le discutăm, căci 
ele nu răspund întrebării puse în acest capitol. Ele clasifică nu specii 
sociale, ci, ceea ce este cu totul diferit, etapele istorice. Franţa, de 
la originile ei, a trecut prin forme de civilizaţie foarte diferite ; ea 
a început prin a fi agrară, apoi a trecut la industria meseriaşilor şi 
la micul comerţ, apoi la manufactură şi, în sfîrşit, la marea industrie. 
Or, este imposibil să admiţi că aceeaşi individualitate colectivă ar 
putea să-şi schimbe specia de trei sau patru ori. O specie trebuie să 
se definească prin trăsăturile cele mai constante. Starea economică, 
tehnologică etc. prezintă fenomene prea nestabile şi prea complexe 
pentru a forma baza unei clasificări. Este chiar foarte posibil ca 
aceeaşi civilizaţie industrială, ştiinţifică, artistică să poată fi întîlnită 
în societăţi a căror constituţie congenitală este foarte diferită. Japonia 
va putea să împrumute artele, industria noastră, chiar şi organizarea 
politică ; ea nu va înceta să aparţină altui tip social decît Franţa şi 
Germania. Să adăugăm că aceste tentative, deşi aparţin unor 
sociologi de valoare, nu au decît rezultate vagi, contestabile şi de 
utilitate minimă. 


Capitolul V 


Reguli cu privire la explicarea 
faptelor sociale 


Constituirea speciilor sociale este, înainte de toate, un 
mod de a grupa faptele pentru a fi mai uşor interpretate ; 
morfologia socială este un drum deschis către partea cu 
adevărat explicativă a ştiinţei. Care este metoda sa proprie ? 


I 


Majoritatea sociologilor crede că a înțeles fenomenele 
sociale de îndată ce au fost evidenţiate utilitatea şi rolul 
jucat de ele. Problema este pusă ca şi cînd ele n-ar exista 
decît pentru acest rol şi n-ar avea altă cauză determinantă 
decît sentimentul, clar sau confuz, al serviciilor pe care 
trebuie să le îndeplinească. De aceea, se crede că, imediat 
ce a fost scoasă în relief realitatea acestor servicii şi s-a 
arătat ce utilitate socială satisfac, s-a spus tot ce este necesar 
pentru a le face cunoscute. Astfel, Comte reduce toată 
capacitatea de a progresa a speciei omeneşti la o tendinţă 
fundamentală „care împinge în mod direct omul să 
amelioreze mereu, sub toate raporturile, condiţia sa”l. 
DI Spencer, de asemenea, o reduce la căutarea unei fericiri 


1. Cours de philosophie positive, IV, p. 262. 

mai mari. În virtutea acestui principiu, el explică formarea 
societăţii prin avantajele care rezultă din cooperare, institu- 
tia guvernării prin utilitatea reglării cooperării militare?, 
transformările prin care a trecut familia prin nevoia tot mai 
mare de a împăca interesele părinţilor, ale copiilor şi ale 
societăţii. 

Această metodă confundă două probleme foarte diferite. 
A arăta la ce serveşte un fapt nu înseamnă a explica cum s-a 
născut, nici în ce fel este ceea ce este. E adevărat că nevoile 
pe care le satisface presupun proprietăţile specifice care-l 
caracterizează, dar acestea nu-l creează. Necesitatea unor 
lucruri nu poate face ca ele să fie de un fel sau altul; deci 
nu această necesitate le scoate din neant şi le dă fiinţă. Ele 
îşi datorează existenţa unor cauze de alt tip. Sentimentul 
utilității lor ne poate face chiar să vedem cum acţionează 
aceste cauze şi să urmărim efectele lor. Această afirmaţie 
este evidentă atît timp cît e vorba despre fenomene materiale 
sau chiar psihologice. Ea n-ar fi negată nici în sociologie, 
dacă faptele sociale, din cauza extremei lor imaterialităţi, 
nu ne-ar părea, pe nedrept, lipsite de orice realitate. Fiindcă 
sînt privite doar ca nişte combinaţii pur mentale, se aşteaptă 
ca ele să se producă de la sine, imediat ce le gîndeşti, mai 
ales dacă le găseşti utile. Şi totuşi, deoarece fiecare dintre ele 
este o forţă superioară individului, fiindcă au o natură proprie, 
pentru a le da fiinţă, nu e suficient să o doreşti, nici să o 
vrei. Mai sînt necesare forţe capabile să producă această forță 
determinată, naturi capabile să producă această natură specială. 
Numai cu această condiţie faptul social va fi posibil. Pentru 
a anima sufletul insituţiei familiale acolo unde el este inert, 


2. Sociologie, III, p. 336. 


REGULI CU PRIVIRE LA EXPLICAREA FAPTELOR SOCIALE 131 


nu ajunge ca toată lumea să-i înţeleagă avantajele ; trebuie 
să declanşăm direct cauzele care, doar ele, sînt susceptibile 
să-l anime. Pentru a da unui guvern autoritatea necesară, nu 
ajunge să-i înţelegi necesitatea; trebuie să te adresezi 
surselor de autoritate, adică să constitui tradiţii, un spirit 
comun etc. ; pentru aceasta trebuie să te urci şi mai sus în 
lanţul cauzelor şi efectelor, pînă cînd găseşti un punct în 
care acţiunea omului poate fi inserată eficace. 

Dualitatea acestor două categorii de cercetări este evi- 
denţiată prin aceea că un fapt poate exista fără să servească 
la nimic: fie că n-a fost niciodată potrivit vreunui scop 
vital, fie că, după ce a fost util, şi-a pierdut orice utilitate, 
urmînd să existe în virtutea tradiţiei. Există, într-adevăr, 
mai multe elemente supraviețuitoare în societate decît în 
organism. Sînt chiar cazuri în care fie o practică, fie 
o instituţie socială îşi schimbă funcţiile fără să-şi schimbe 
natura. Regula is pater est quem justae nuptiae declarant a 
rămas materialmente şi în codul nostru, la fel ca în vechiul 
drept roman. Dacă în acele vremuri apăra drepturile de 
proprietate ale tatălui asupra copiilor proveniţi de la soţia 
legitimă, astăzi ea ocroteşte mai curînd drepturile copiilor. 
Jurământul a fost la început o formă de probă judecătorească 
pentru a deveni o formă solemnă şi impresionantă a mărtu- 
riei. Dogmele creştinismului nu s-au schimbat de veacuri, 
dar rolul pe care ele îl joacă în societăţile noastre moderne 
nu mai este acelaşi ca în Evul mediu. Tot astfel, termenii 
servesc la exprimarea unor idei noi fără ca grafic să se 
schimbe. Iată o afirmaţie adevărată în sociologie ca şi în 
biologie : organul este independent de funcţie ; adică, deşi 
rămîne acelaşi, el poate servi la diferite scopuri. Aşadar, 
cauzele existenţei sale sînt independente de utilizările sale. 

N-am vrea să se înţeleagă de aici că înclinațiile, nevoile 
şi dorinţele oamenilor nu intervin niciodată în mod activ în 
evoluţia socială. Dimpotrivă, urmărind felul în care 
acţionează asupra condiţiilor de care depinde un fapt, vedem 
că dispoziţiile, nevoile şi dorinţele îi grăbesc sau îi opresc 
dezvoltarea. Fiindcă ele nu pot, în nici un caz, să facă ceva 
din nimic, însăşi intervenţia lor, oricare i-ar fi efectele, nu 
poate să aibă loc decît în virtutea unor cauze eficiente. 
Într-adevăr, o dispoziţie nu poate contribui, nici măcar într-o 
mică măsură, la producerea unui fenomen nou, decît dacă 
ea însăşi este nou apărută, fie pe de-a întregul, fie prin 
transformarea unei tendinţe anterioare. Numai dacă 
admitem o armonie divină prestabilită, se poate conchide 
că, de la origine, omul ar purta în stare virtuală, dar gata să 
se activeze circumstanţial, toate tendinţele apărute în şirul 
evoluţiei. Însă o dispoziţie este de asemenea un lucru, deci 
nu poate nici să se constituie, nici să se modifice doar prin 
faptul că noi considerăm aceasta util. Este o forţă care are 
natura sa proprie ; pentru ca natura aceasta să fie activată 
sau anihilată, nu e suficient ca noi să o găsim în avantajul 
nostru. Pentru a determina asemenea schimbări, trebuie să 
acţioneze cauze care să le implice în mod fizic. 

De exemplu, am explicat dezvoltarea constantă a divi- 
ziunii sociale a muncii arătînd că ea este necesară pentru ca 
omul să se poată menţine în condiţiile noi de existenţă 
apărute pe măsură ce înaintează în istorie; am atribuit 
acestei dispoziţii, numită destul de nepotrivit „instinct de 
conservare”, un rol important în argumentaţia noastră. Dar, 
în primul rînd, nu ar putea explica numai ea diviziunea, nici 
chiar cea mai rudimentară. Căci ea nu poate produce nimic 
dacă condiţiile de care depinde acest fenomen nu sînt deja 

îndeplinite, adică dacă diferenţierile individuale nu s-au 
realizat suficient ca urmare a indeterminării progresive a 
conştiinţei comune şi a influențelor ereditare”. Ba chiar 
trebuia ca diviziunea muncii să fi început deja să existe 
pentru ca utilitatea ei să fie constatată şi trebuinţa să-i fie 
resimţită ; doar augmentarea diferenţierilor individuale, care 
implică o mai mare diversitate de gusturi şi de aptitudini, 
putea să producă în mod necesar acest prim rezultat. În 
plus, nu de la sine şi fără vreo cauză instinctul de conservare 
a dat viaţă acestui prim germene de specializare. Dacă el s-a 
orientat şi ne-a orientat pe această nouă cale, se datorează 
în primul rînd faptului că drumul pe care-l urmase pînă 
atunci şi ne făcea şi pe noi să-l urmăm s-a închis, fiindcă a 
crescut intensitatea luptei datorită condensării mai mari a 
societăţilor, ceea ce a făcut din ce în ce mai dificilă supra- 
vieţuirea indivizilor care îşi continuau îndeplinirea vechilor 
sarcini. Instinctul de conservare a fost astfel nevoit să-şi 
schimbe direcţia. Pe de altă parte, el s-a orientat şi a orientat 
mai ales activitatea noastră spre o diviziune a muncii tot 
mai mare deoarece acesta era şi sensul celei mai mici 
rezistenţe. Alte soluţii posibile erau emigrarea, sinuciderea, 
crima. Or, în media cazurilor, legăturile cu ţara noastră, cu 
viaţa, simpatia pe care o avem pentru semenii noştri sînt 
sentimente mai puternice şi mai rezistente decît obişnuinţele 
care ne ţin departe de o specializare mai strictă. Aşadar, 
acestea din urmă erau cele care trebuiau să cedeze la imboldul 
nou apărut. În altă ordine de idei, nu se revine, nici măcar 
parţial, la finalism, pentru că nu refuzăm să facem loc 


3. Division du travail social, cartea II, cap. III şi IV. 

necesităţilor umane în argumentaţiile sociologice. Pentru că 
ele pot avea influenţă asupra evoluţiei sociale, chiar dacă numai 
cu condiţia de a evolua şi ele, iar schimbările prin care trec 
nu pot fi explicate decît prin cauze care nu au nimic finalist. 
Dar însăşi practica faptelor sociale este mai convingă- 
toare decît consideraţiile de mai sus. Acolo unde domină 
finalismul, domină de asemenea un grad mai mic sau mai 
mare de contingenţă ; căci nu există scopuri, şi cu atît mai 
puţin mijloace, care să se impună cu necesitate tuturor 
oamenilor, chiar cînd le presupunem plasate în aceleaşi 
circumstanţe. Într-un acelaşi mediu, fiecare individ, după 
felul său, se adaptează într-o manieră pe care o preferă 
oricărei alteia. Unul va căuta să-l schimbe pentru a-l pune 
în armonie cu nevoile sale ; altul va prefera să se schimbe 
pe sine şi să-şi tempereze dorinţele ; pentru a ajunge la 
acelaşi scop, cîte căi diferite există ! Dacă ar fi adevărat că 
evoluţia istorică s-a realizat în vederea unor scopuri, faptele 
sociale ar trebui să prezinte o diversitate infinită şi orice 
comparaţie ar trebui să fie aproape imposibilă. Or, adevărul 
este exact pe dos! Fără îndoială, evenimentele exterioare, a 
căror tramă constituie partea superficială a vieţii sociale, 
variază de la un popor la altul. Fiecare individ îşi are istoria 
sa, cu toate că bazele organizării fizice şi morale sînt aceleaşi 
la toţi. De fapt, cînd ai intrat cît de cît în contact cu 
fenomenele sociale, rămii, dimpotrivă, surprins de regulari- 
tatea uimitoare cu care ele se reproduc în aceleaşi circum- 
stanţe. Chiar practicile cele mai mărunte şi, în aparenţă, 
cele mai copilăreşti se repetă cu cea mai uimitoare uniformi- 
tate. O ceremonie nupţială, pur simbolică după cît s-ar 
părea, cum ar fi răpirea logodnicei, se regăseşte pretutindeni 
unde există un oarecare tip familial, legat el însuşi de 

o întreagă organizare politică. Obiceiurile cele mai stranii, 
precum lehuzia bărbaţilor, leviratul, exogamia etc., se observă 
la popoarele cele mai diferite şi sînt simptomatice pentru o 
anumită stare socială. Dreptul de a lăsa testament a apărut 
într-un moment determinat al istoriei şi, după restricţiile 
mai mult sau mai puţin însemnate care îl limitează, se poate 
spune în ce moment al evoluţiei sociale ne găsim. Am mai 
putea aduce multe exemple. Or, această generalitate a forme- 
lor colective ar fi inexplicabilă în condiţiile în care cauzele 
finale ar avea în sociologie importanţa care li se atribuie. 

Cînd încercăm să explicăm un fenomen social, trebuie să 
cercetăm în mod distinct cauza eficientă care îl produce şi 
funcția pe care o îndeplineşte. Ne servim de cuvîntul funcție 
mai curînd decît cel de scop sau fel, tocmai pentru că 
fenomenele sociale nu apar în general în vederea rezultatelor 
utile pe care ele le produc. Ceea ce trebuie să determinăm 
este dacă există o corespondenţă între faptul cercetat şi 
trebuinţele generale ale organismului social şi în ce constă 
această corespondenţă, fără a ne preocupa dacă ea a fost 
intenţionată sau nu. Toate chestiunile legate de intenţie sînt, 
dealtfel, prea subiective pentru a putea fi tratate în mod 
ştiinţific. 

Aceste două categorii de probleme nu numai că trebuie 
să fie disjunse, ci se cuvine în general să o tratăm pe prima 
înaintea celei de-a doua. Această ordine corespunde, 
într-adevăr, celei a faptelor. E natural să căutăm cauza unui 
fenomen înainte de a încerca să-i determinăm efectele. 
Metoda aceasta este cu atît mai logică, cu cît prima pro- 
blemă, odată rezolvată, ne va ajuta să o rezolvăm pe cea de 
a doua. Într-adevăr, legătura de solidaritate dintre cauză şi 
efect are un caracter de reciprocitate, care nu a fost remarcat 

îndeajuns. Fără îndoială, efectul nu poate exista fără cauza 
sa, dar şi aceasta, la rîndul ei, are nevoie de efectul său. Din 
cauză îşi trage energia efectul, dar i-o restituie cu anumite 
ocazii şi, prin urmare, nu poate să dispară fără ca ea să se 
resimtă*. De exemplu, reacţia socială care duce la formarea 
pedepsei se datorează intensității sentimentelor colective pe 
care crima le lezează ; dar, pe de altă parte, ea are ca 
funcţie utilă întreţinerea acestor sentimente la acelaşi grad de 
intensitate, căci ele ar slăbi dacă ofensele aduse nu ar fi 
pedepsite”. De asemenea, pe măsură ce mediul social devine 
mai complex şi mai labil, toate tradiţiile şi credinţele se 
clatină, ajung mai puţin determinate şi mai maleabile, iar 
facultăţile de reflecţie cresc ; însă chiar aceste facultăţi sînt 
indispensabile societăţilor şi indivizilor pentru a se adapta 
la un mediu mai labil şi mai complexf. Pe măsură ce oamenii 
sînt obligaţi să depună o muncă mai intensă, produsele 
acestei munci devin mai numeroase şi de mai bună calitate ; 
dar aceste produse mai numeroase şi mai bune sînt necesare 
pentru a repara consumurile provocate de această muncă 
considerabilă”. Astfel, cauza fenomenelor sociale nici pe 
departe nu consistă într-o anticipare mentală a funcţiei pe 
care sînt chemate să o îndeplinească, ci, dimpotrivă, această 
funcţie constă, cel puţin în majoritatea cazurilor, în 
menţinerea cauzei preexistente din care ele s-au născut; 


4. Nu am vrea să aducem în discuţie aici probleme de filosofie, căci nu 
şi-ar găsi locul lor. Totuşi, această reciprocitate a cauzei şi a efectului, 
dacă ar fi mai bine studiată, ar putea împăca mecanicismul ştiinţific 
cu finalismul implicat de existenţa şi, în special, de persistenţa vieţii. 

5. Division du travail social, cartea II, cap. II, mai ales p. 105 şi urm. 

Division du travail social, pp. 52-53. 

7. Division du travail social, p. 301 şi urm. 


ză 

o vom găsi mai uşor pe cea dintii dacă a doua este 
deja cunoscută. 

Chiar dacă determinarea funcţiei este pe planul secundar, 
ea nu încetează să fie necesară pentru ca explicarea feno- 
menului să fie completă. Într-adevăr, chiar dacă nu utilitatea 
faptului îl face pe acesta să existe, pentru a se putea menţine, 
trebuie să fie folositor. E suficient să nu servească la nimic 
pentru a deveni, prin însuşi acest fapt, vătămător, deoarece 
el costă fără să producă nimic. Dacă majoritatea feno- 
menelor sociale ar avea acest caracter parazitar, bugetul 
organismului social ar fi în deficit, iar viaţa socială ar fi 
imposibilă. Prin urmare, pentru a considera viaţa socială 
suficient de inteligibilă, e nevoie să arătăm cum fenomenele, 
care constituie țesătura ei, conlucrează între ele de aşa 
manieră încît pun societatea în armonie cu ea însăşi şi cu 
exteriorul ei. Fără îndoială, formula des uzitată care 
defineşte viaţa ca o corespondenţă între mediul intern şi 
mediul extern nu este decît aproximativă ; cu toate acestea, 
ea este în general adevărată şi, prin urmare, pentru a explica 
un fapt de ordin vital, nu e suficient să arătăm cauza sa, ci 
trebuie, cel puţin în majoritatea cazurilor, să găsim partea 
care îi revine în stabilirea acestei armonii generale. 


II 


Odată stabilită distincţia între cele două categorii de 
probleme, trebuie să găsim metoda după care ele pot fi 
rezolvate. 

Cît timp este finalistă, metoda de explicare urmată în 
general de sociologi este esențialmente psihologică. Dar 
aceste două tendinţe sînt solidare una cu alta. Într-adevăr, 

dacă societatea nu este decît un sistem de mijloace instituite 
de oameni în vederea anumitor scopuri, aceste scopuri nu 
pot fi decît individuale ; întrucît înaintea societăţii nu puteau 
exista decît indivizii. Tot de la indivizi pornesc şi ideile şi 
nevoile care au determinat formarea societăţilor şi, dacă 
totul vine de la aceştia, tot la ei trebuie găsită explicaţia. De 
altfel, nu există nimic altceva în societate decît conştiinţe 
particulare ; deci în acestea din urmă se găseşte sursa evo- 
luţiei sociale. Prin urmare, legile sociologice nu vor putea fi 
decît un corolar al legilor mai generale ale psihologiei ; 
explicarea perfectă a vieţii colective va consta în a arăta 
cum derivă ea din natura umană în general, fie deducînd-o 
direct şi fără vreo observaţie prealabilă, fie legînd-o de ea 
după ce a fost observată. 

Termenii de mai sus sînt aproape textual ai lui Auguste 
Comte, termeni în care îşi caracterizează metoda. „Pentru 
că — spune el - fenomenul social, conceput în totalitate, nu 
este, în fond, decît o simplă evoluție a umanității, fără a 
crea facultăţi, adică aşa cum am arătat mai sus, toate 
dispoziţiile reale pe care observaţia sociologică va putea să 
le dezvăluie treptat vor trebui să se regăsească cel puţin în 
germene în acest tip primordial pe care biologia l-a construit 
dinainte pentru sociologie”8. Potrivit lui Auguste Comte, 
faptul dominant al vieţii sociale este progresul, iar, pe de 
altă parte, progresul depinde de un factor exclusiv psihic, 
adică de tendinţa omului de a-şi eleva din ce în ce mai mult 
propria sa natură. Mai mult, faptele sociale ar deriva atît de 
direct din natura umană, încît în primele etape ale istoriei 


8. Cours de philosophie positive, IV, p. 333. 
9. Ibidem, IV, p. 345. 

ele s-ar putea deduce imediat, fără a mai fi nevoie să 
recurgem la observaţie”. E drept că, recunoaşte Comte, e 
imposibil să aplici această metodă deductivă la perioadele 
mai avansate ale evoluţiei. Numai că imposibilitatea aceasta 
este de natură pur practică. Ea se datorează distanţei prea 
mari dintre punctul de plecare şi punctul de sosire, iar 
spiritul omenesc, dacă ar încerca să o străbată fără călăuză, 
s-ar afla în pericol de rătăcire!. Însă raportul dintre legile 
fundamentale ale naturii umane şi ultimele date ale 
progresului poate fi în continuare analizat. Formele cele 
mai complexe ale civilizaţiei nu sînt decît viaţă psihică 
evoluată. Astfel, chiar atunci cînd teoriile psihologice nu 
pot sta ca premise în raţionamentul sociologic, ele rămîn piatra 
de încercare, singura care permite să validăm propoziţiile 
stabilite inductiv. „Nici o lege de succesiune socială - zice 
Comte -, stabilită chiar cu toată autoritatea posibilă prin 
metoda istorică, nu va trebui admisă, la urma urmei, decît 
după ce a fost legată în mod raţional, fie direct sau indirect, 
totdeauna însă incontestabil, de teoria pozitivistă a naturii 
umane”!. Aşadar, psihologia va avea mereu ultimul cuvînt. 

Aceeaşi metodă este urmată şi de dl Spencer. După 
acesta, într-adevăr, cei doi factori capitali ai fenomenelor 
sociale sînt mediul cosmic şi constituţia fizică şi morală a 
individului”. Or, primul nu poate avea influenţă asupra 
societăţii decît trecînd prin cel de al doilea, care se dove- 
deşte astfel motorul principal al evoluţiei sociale. Societatea 
se formează doar pentru a-i permite individului să-şi 


10. Ibidem, IV, p. 346. 
11. Ibidem, IV, p. 335. 
12. Principes de Sociologie, I, pp.14-15. 

realizeze natura sa, iar toate transformările prin care a trecut 
societatea nu au avut alt scop decît să înlesnească realizarea 
sa cît mai completă. În virtutea acestui principiu, înainte de 
a purcede la vreo investigare a organizării sociale, dl Spencer 
a considerat că trebuie să consacre aproape tot volumul întîi 
din Principes de sociologie studiului fizic, emoţional şi 
intelectual al omului primitiv. „Ştiinţa sociologiei - spune 
el — pleacă de la unităţi sociale, supuse condiţiilor constituite 
fizic, emoţional şi intelectual, şi dominate de unele idei 
dobiîndite de timpuriu, alături de sentimentele corespunză- 
toare” 15. Tocmai în aceste două sentimente, teama de cei vii 
şi teama de cei morţi, el găseşte originea guvernării politice 
şi a guvernării religioase. El admite, e adevărat, că, odată 
formată, societatea domină indivizii". Totuşi, nu înseamnă 
că ea ar avea puterea să dea naştere direct nici celui mai mic 
fapt social; ea nu are eficacitate cauzală decît prin inter- 
mediul schimbărilor pe care le determină în individ. Prin 
urmare, totdeauna totul decurge din natura umană, fie pri- 
mitivă, fie derivată. De altfel, această reacțiune, pe care 
corpul social o exercită asupra membrilor săi, nu poate avea 
nimic specific, pentru că scopurile politice nu sînt nimic în 
ele însele, ci sînt o simplă rezumare a scopurilor indivi- 
duale!S. Ea nu poate fi decît un fel de întoarcere a acţiunii 
particulare asupra ei însăşi. Nu vedem, totuşi, în ce poate 


13. Ibidem, I, p. 583. 

14. Ibidem, p. 582. 

15. Ibidem, p. 18. 

16. „Societatea există pentru folosul membrilor săi, nu membrii există 
pentru folosul societăţii... ; drepturile corpului politic nu sînt nimic 
în ele însele, ele devin ceva numai dacă întrupează drepturile indi- 
vizilor care îl compun” (op. cit., II, p. 20). 

consta ea în societăţile industriale, care doresc în mod 
explicit să redea individul lui însuşi şi impulsurilor sale 
naturale, eliberîndu-l de orice constrîngere socială. 

Principiul nu stă numai la baza acestor mari doctrine de 
sociologie generală ; el se regăseşte deopotrivă în nume- 
roase teorii particulare. De aceea, se explică în mod curent 
organizarea domestică prin sentimentele pe care părinţii le 
au pentru copiii lor şi acestea din urmă prin primele ; 
instituţia căsătoriei, prin avantajele pe care le prezintă pentru 
soţi şi pentru urmaşii lor ; pedeapsa, prin revolta ce se naşte 
în individ la orice lezare gravă a intereselor sale. Toată viaţa 
economică, aşa cum o concep şi o explică economiştii, mai 
ales cei din şcoala ortodoxă, este, la urma urmei, dependentă 
de acest factor pur individual : dorinţa de îmbogăţire. Este 
vorba despre morală? Facem din îndatoririle individului 
faţă de el însuşi baza eticii. Despre religie? Vedem în ea un 
produs al sentimentelor pe care marile forţe ale naturii sau 
anumite personalităţi puternice le trezesc în om etc. 

O asemenea metodă nu este însă aplicabilă la fenomenele 
sociologice decît cu condiţia de a le denatura. Pentru a 
dovedi aceasta este suficient să ne raportăm la definiţia pe 
care le-am dat-o. Întrucît trăsătura lor esenţială constă în 
puterea de a exercita, din afară, o presiune asupra con- 
ştiinţelor individuale, înseamnă că faptele sociale nu derivă 
din acestea şi că, prin urmare, sociologia nu este un corolar 
al psihologiei. Această putere de constrîngere dovedeşte că 
ele posedă o natură diferită de a noastră, căci nu pătrund în 
noi decît cu forţa sau, cel puţin, presînd asupra noastră cu 
o intensitate mai mare sau mai mică. Dacă viaţa socială n-ar 
fi decît o prelungire a fiinţei individuale, nu s-ar întoarce 

spre propria sursă, presînd-o năvalnic. De vreme ce 
autoritatea faţă de care se supune individul cînd acţionează, 
simte sau gîndeşte social îl domină în asemenea grad, înseamnă 
că ea este un produs al unor forţe care îl depăşesc şi pe care 
nu ar putea, prin urmare, să le explice. Această presiune 
exterioară nu poate veni de la el şi nici nu o poate explica 
prin ceea ce se petrece în interioritatea sa. E drept că sîntem 
în stare să ne constrîngem şi singuri ; putem să ne înfrînăm 
pornirile, obiceiurile, instinctele chiar, şi să le oprim cursul 
printr-un act de reprimare. Dar pornirile de reprimare nu 
pot fi confundate cu constrîngerea socială. Procesul prime- 
lor este centrifug ; al celor de al doilea, centripet. Primele 
se elaborează în conştiinţa individuală şi caută apoi să se 
exteriorizeze ; celelalte sînt mai întîi exterioare individului, 
apoi tind să-l formeze din afară după chipul lor. Reprimarea 
este chiar, dacă dorim, mijlocul prin care constrîngerea 
socială produce efectele sale psihice ; ea nu este această 
constrîngere. 

Îndepărtînd individul, nu rămîne decît societatea ; deci 
în natura societăţii însăşi trebuie să căutăm explicaţia vieţii 
sociale. Se înţelege, într-adevăr, că, depăşind cu mult indi- 
vidul, atît în timp cît şi în spaţiu, societatea e capabilă să-i 
impună manierele de a acţiona şi de a gîndi consacrate de 
autoritatea sa. Această presiune, care este semnul distinctiv 
al faptelor sociale, este aceea exercitată de toţi asupra fiecă- 
ruia în parte. 

Şi totuşi, se va spune, pentru că singurele elemente din 
care este formată societatea sînt indivizii, originea feno- 
menelor sociologice nu poate fi decît psihologică. Dacă 
raţionăm astfel, se poate tot aşa de uşor stabili că feno- 
menele biologice se explică din punct de vedere analitic 

prin fenomenele anorganice. Se ştie sigur că în celula vie nu 
sînt decît molecule de materie brută. Atîta doar că ele sînt 
asociate, iar această asociere este cauza fenomenelor noi 
care caracterizează viaţa şi pe care este imposibil să le 
regăsim măcar incipient în vreunul dintre elementele aso- 
ciate. Un întreg nu este identic cu suma părţilor sale, el este 
altceva şi proprietăţile lui diferă de acelea ale părţilor compo- 
nente. Asocierea nu este, cum s-a crezut uneori, un fenomen 
steril, care doar pune în raporturi exterioare fapte acumulate 
şi proprietăţi constituite. Nu este ea, dimpotrivă, sursa 
tuturor noutăţilor care s-au produs treptat în cursul evoluţiei 
generale a lucrurilor? Ce deosebiri ar fi între organismele 
inferioare şi celelalte, între viul organizat şi simpla plastidă, 
între aceasta şi moleculele anorganice care o compun, dacă 
nu deosebiri de asociere? Toate aceste ființe, în ultimă 
instanţă, se descompun în aceleaşi elemente ; dar aceste 
elemente sînt într-un loc juxtapuse, într-alt loc asociate ; 
într-un loc asociate într-un mod, într-altul altfel. Sîntem 
chiar îndreptăţiţi să ne întrebăm dacă această lege nu 
pătrunde pînă în lumea minerală şi dacă diferenţele din 
materia neorganizată nu au aceeaşi origine. 

În virtutea acestui principiu, societatea nu este doar 
o sumă de indivizi, ci sistemul format prin asocierea lor 
prezintă o realitate specifică care are trăsăturile sale pro- 
prii. Fără îndoială, nu s-ar putea produce nimic colectiv, 
dacă nu ar fi date conştiinţele particulare; dar această 
condiţie necesară nu e suficientă. Mai trebuie ca aceste 
conştiinţe să fie asociate, combinate, dar combinate într-o 
anumită manieră ; din această combinare rezultă viaţa socială 
şi, deci, această combinare o explică. Agregîndu-se, pătrun- 
zîndu-se, contopindu-se, sufletele individuale dau naştere 

unei fiinţe, psihice s-ar putea spune, care constituie 
o individualitate psihică de un tip nou”. În natura acestei 
individualităţi, nu în aceea a părţilor componente, trebuie 
să căutăm cauzele imediate şi determinante ale faptelor care 
se produc. Grupul gîndeşte, simte, acţionează cu totul altfel 
decît le-ar face membrii săi dacă ar fi izolaţi. Avîndu-i doar 
pe aceştia în vedere, nu vom putea înţelege nimic din ceea 
ce se petrece în grup. Într-un cuvînt, între psihologie şi 
sociologie există aceeaşi ruptură ca între biologie şi ştiinţele 
fizico-chimice. Prin urmare, de fiecare dată cînd un fenomen 
social este explicat printr-un fenomen psihic, putem fi siguri 
că explicaţia e greşită. 

Ni se va obiecta, poate, că dacă societatea odată formată 
este într-adevăr cauza imediată a fenomenelor sociale, cau- 
zele care au dus la formarea sa sînt de natură psihologică. 
Se va concede, poate, că odată ce indivizii sînt adunaţi la un 
loc, asocierea lor poate produce o nouă viaţă, dar se va 
pretinde că aceasta se întîmpla numai datorită unor motive 
individuale. În realitate, oricît de adînc cobori în istorie, 
faptul asocierii este cel mai necesar dintre toate, căci el este 
sursa tuturor obligaţiilor. Ca urmare a naşterii mele, eu sînt 
legat în mod obligatoriu de un anumit popor. S-ar spune că, 


17. Iată motivele pentru care se poate şi trebuie să vorbim despre o 
conştiinţă colectivă, diferită de conştiinţele individuale. Pentru a 
justifica această distincţie, nu e nevoie să o ipostaziem pe prima ; 
ea trebuie denumită printr-un termen special, deoarece stările care 
o constituie diferă specific de cele ale conştiinţelor particulare. 
Această specificitate rezultă din aceea că nu sînt formate din aceleaşi 
elemente. Unele, într-adevăr, se datorează naturii fiinţei organico- 
psihică luată izolat, altele combinării mai multor fiinţe de acest gen. 
Rezultatele nu pot deci să nu difere, fiindcă componentele diferă în 
acest punct. Definiţia noastră a faptului social nu făcea, de altfel, 
decît să arate în alt mod această linie de separație. 

ulterior, odată adult, consimt la această obligaţie numai 
prin aceea că urmează să trăiesc în ţara mea. Dar ce 
importanţă are ? Această consimţire nu contrazice caracterul 
său imperativ. O presiune acceptată şi suportată de bună 
voie nu încetează de a fi o presiune. Care poate fi consecinţa 
unei astfel de adeziuni? Mai întîi, ea este forţată, căci, în 
imensa majoritate a cazurilor, ne este materialmente şi 
moralmente imposibil să renunţăm la naționalitatea noastră ; 
o astfel de schimbare e considerată în general o renegare. 
Apoi, în ce priveşte trecutul, care nu a putut fi consimţit şi 
care, totuşi, determină prezentul : eu nu mi-am dorit educaţia 
pe care am primit-o; dar ea, mai mult decît oricare altă 
cauză, mă înrădăcinează în pămîntul natal. În sfîrşit, con- 
simţirea nu ar putea avea valoare morală pentru viitor, de 
vreme ce el este necunoscut. Eu nu-mi cunosc chiar toate 
îndatoririle care-mi pot reveni într-o zi sau alta în calitatea 
mea de cetăţean; cum aş putea consimţi dinainte la ele? 
Or, tot ce este obligatoriu, am demonstrat-o, îşi are originea 
în afara individului. Atîta vreme cît nu se iese din istorie, 
faptul asocierii prezintă acelaşi caracter ca şi celelalte şi, 
prin urmare, se explică în acelaşi mod. Pe de altă parte, 
cum toate societăţile sînt născute din alte societăţi, fără 
întrerupere, putem fi siguri că, în tot cursul evoluţiei sociale, 
nu a existat nici un moment în care indivizii să fi deliberat 
într-adevăr dacă să intre sau nu în viaţa colectivă, dacă să 
intre mai curînd într-o anume viaţă colectivă decît în alta. 
Ca să punem această problemă, ar trebui să ne întoarcem pînă 
la originea oricărei societăţi. Dar rezolvările, întotdeauna 
îndoielnice, ce se pot invoca, nu ar putea nicicum afecta 
metoda după care trebuie abordate faptele date în istorie. 
Deci nu le vom discuta. 

Ar fi vorba de o suspectă neînțelegere a gîndirii noastre, 
dacă s-ar desprinde din cele precedente concluzia că socio- 
logia trebuie sau chiar poate face abstracţie de om şi de 
facultăţile sale. Dimpotrivă, e limpede că însuşirile generale 
ale naturii umane participă la munca de elaborare din care 
rezultă viaţa socială. Numai că nu ele o provoacă şi nici nu-i 
conferă forma sa specială ; ele o fac numai posibilă. Repre- 
zentările, emoţiile, dispoziţiile colective nu au drept cauză 
generatoare unele stări ale conştiinţei individuale, ci condiţiile 
în care se găseşte corpul social în ansamblul său. Fără 
îndoială, ele nu se puteau realiza decît cu condiţia ca naturile 
individuale să nu fie refractare ; dar acestea nu sînt decît 
materia indeterminată pe care factorul social o determină şi 
o transformă. Contribuţia lor constă numai în stări foarte 
generale, în predispoziţii vagi şi, prin urmare, plastice care, 
prin ele însele, nu ar fi putut lua formele definite şi complexe 
care caracterizează fenomenele sociale, dacă nu ar interveni 
alţi agenţi. 

Ce distanţă, bunăoară, între sentimentele pe care le 
încearcă omul în faţa unor forţe superioare lui şi instituţia 
religioasă, cu credinţele sale, cu practicile sale, atît de multe 
şi atît de complicate, cu organizarea sa materială şi morală ; 
între condiţiile psihice ale simpatiei pe care o simt două 
fiinţe de acelaşi sînge una pentru alta!” şi acest ansamblu 
stufos de reguli juridice şi morale care determină structura 
familiei, raporturile persoanelor între ele, raporturile lucru- 
rilor cu persoanele etc. ! Am văzut că, atunci cînd societatea 
se reduce la o mulţime neorganizată, sentimentele colective 


15. Dacă există înainte de orice viaţă socială. Vezi asupra acestui punct 
Espinas, Sociétés animales, p. 474. 

ce se formează pot nu numai să nu se asemene, ci să fie 
opuse mediei sentimentelor individuale obişnuite. Cu atît 
mai mare trebuie să fie presiunea pe care o suportă individul 
care trăieşte într-o societate cu reguli stabilite, în care, la 
acţiunea contemporanilor se adaugă aceea a generaţiilor 
anterioare şi a tradiţiei! Unei explicaţii pur psihologice a 
faptelor sociale nu poate decît să-i scape tot ceea ce ele au 
specific, adică social. 

Ceea ce a orbit atîţia sociologi în privinţa insuficienţei 
acestei metode psihologice a fost că, luînd efectul drept 
cauză, li s-a întîmplat foarte des să desemneze drept condiţii 
determinante ale fenomenelor sociale unele stări psihice, 
relativ definite şi particulare, care de fapt sînt consecinţele 
lor. Astfel, a fost considerat ca înnăscut omului un oarecare 
sentiment de religiozitate, un minimum de gelozie sexuală, 
de respect filial, de iubire părintească etc. şi prin aceasta s-a 
încercat să se explice religia, căsătoria, familia. Istoria arată 
însă că aceste înclinații, departe de a fi inerente naturii 
umane, sau lipsesc cu totul în unele împrejurări sociale, sau 
prezintă atîtea variante de la o societate la alta, încît reziduul 
ce se obţine înlăturînd toate aceste variaţii, căci numai acesta 
ar putea fi considerat de origine psihologică, se reduce la 
ceva atît de vag şi de schematic, încît se află la o distanţă 
infinită de faptele pe care trebuie să le explicăm. Aşadar, 
aceste sentimente rezultă din organizarea colectivă, nu au 
cum să fie baza ei. Nu este deloc dovedit că sociabilitatea ar 
fi fost, la origini, un instinct al neamului omenesc. Este 
mult mai firesc să vedem în ea un produs al vieţii sociale, 
care s-a organizat lent în noi; căci e un fapt observat că 
animalele sînt sociabile sau nu, după cum dispunerile aşeză- 
rilor lor le obligă la viaţă comună sau le depărtează de ea. 

Şi trebuie să mai adăugăm că, inclusiv între aceste înclinații 
în bună măsură determinate şi realitatea socială, distanţa 
rămîne considerabilă. 

Există, de altfel, un mijloc de a izola aproape complet 
factorul psihologic în aşa fel încît să putem preciza întinde- 
rea acţiunii sale, anume de a căuta în ce mod rasa afectează 
evoluţia socială. Într-adevăr, trăsăturile etnice sînt de ordin 
organico-psihic. Dacă fenomenele psihologice ar avea asupra 
societăţii eficacitatea cauzală care li se atribuie, viaţa socială 
ar trebui deci să varieze atunci cînd şi ele variază Or, noi nu 
cunoaştem nici un fenomen social care să depindă incontes- 
tabil de rasă. Cu siguranţă, nu am putea să atribuim acestei 
afirmaţii valoare de lege ; o afirmăm ca pe un fapt constant 
al practicii noastre. Formele de organizare cele mai diverse 
se întîlnesc în societăţi de aceeaşi rasă, în timp ce asemănări 
izbitoare se observă între societăţi de rase diferite. Cetatea 
a existat atît la fenicieni, cît şi la romani şi greci; o găsim 
pe cale de formare şi la kabyli. Familia patriarhală era 
aproape tot aşa de evoluată la evrei ca şi la hinduşi, dar ea 
nu se regăseşte la slavi, deşi aceştia sînt de rasă ariană. În 
schimb, tipul familial ce se întîlneşte la aceştia există şi la 
arabi. Familia maternă şi clanul se observă pretutindeni. 
Amănuntele mărturiilor judiciare, ale ceremoniilor nupţiale 
sînt aceleaşi la popoarele cele mai diferite din punct de 
vedere etnic. Contribuţia psihică este prea generală pentru a 
predetermina cursul fenomenelor sociale. Deoarece nu 
implică mai curînd o formă socială decît alta, ea n-o poate 
explica pe nici una. Există, e adevărat, fapte care de obicei 
sînt atribuite influenţei rasei. De exemplu, dezvoltarea lite- 
raturii şi artelor care a fost atît de rapidă şi de intensă în 

Atena şi atît de înceată şi de mediocră în Roma. Această 
interpretare, cu toate că e clasică, nu a fost niciodată 
demonstrată metodic ; ea pare să-şi aibă autoritatea numai 
în tradiţie. Nici măcar nu s-a încercat o explicaţie sociolo- 
gică a acestor fenomene ; sîntem convinşi că ea ar putea 
avea succes. În ultimă instanţă, cînd se explică caracterul 
artistic al civilizaţiei ateniene prin facultăţi estetice înnăscute, 
se procedează la fel ca în Evul mediu cînd se explica focul 
prin flogistic şi efectele opiului prin virtutea lui dormitivă. 

În sfirşit, dacă într-adevăr evoluţia socială ar avea ca 
origine constituţia psihologică a omului, nu vedem cum ar 
fi putut să se producă. Căci ar trebui să admitem că ea are 
ca motor vreun resort interior naturii umane. Dar care ar 
putea să fie acest resort? Să fie oare acel tip de instinct de 
care vorbeşte Comte, cel care-l împinge pe om să-şi reali- 
zeze din ce în ce mai mult natura sa? Înseamnă însă să 
răspundem la întrebare prin altă întrebare şi să explicăm 
progresul printr-o tendinţă înnăscută spre progres, adevărată 
entitate metafizică a cărei existenţă, de altfel, nu e dovedită 
de nimic ; căci speciile animale, chiar şi cele mai evoluate, 
nu simt nicidecum nevoia de a progresa şi chiar printre 
societăţile umane sînt multe care se simt bine rămînînd aşa 
cum sînt. Să fie oare, cum pare a crede dl Spencer, nevoia 
unei fericiri mai mari pe care formele din ce în ce mai 
complexe ale civilizaţiei ar fi destinate să o realizeze din ce 
în ce mai complet? Ar trebui atunci să dovedim că fericirea 
creşte odată cu civilizaţia şi am arătat în altă parte toate 
dificultăţile acestei ipoteze!$. Dar chiar atunci cînd unul sau 


16. Division du travail social, Cartea II, cap. I. 

altul dintre aceste două postulate ar trebui să fie admis, 
evoluţia istorică nu ar deveni mai inteligibilă ; căci expli- 
carea care ar rezulta ar fi pur finalistă şi am arătat mai sus 
că faptele sociale, ca toate fenomenele naturale, nu se explică 
numai prin aceea că s-au dovedit utile. Chiar atunci cînd s-a 
arătat că organizările sociale din ce în ce mai sofisticate 
care s-au succedat în cursul istoriei au avut mereu ca efect 
satisfacerea uneia sau alteia dintre înclinațiile noastre 
fundamentale, nu ne-a ajutat să înţelegem cum s-au produs 
ele. Faptul că ele erau utile nu ne arată ceea ce le-a făcut să 
fie. Chiar dacă s-ar explica cum am ajuns să le imaginăm, 
cum am ajuns să le facem dinainte un fel de plan astfel încît 
să ne reprezentăm serviciile pe care le putem aştepta de la 
ele — şi problema deja s-a complicat —, dorinţele care puteau 
constitui obiectul lor nu aveau capacitatea să le extragă din 
neant. Într-un cuvînt, acceptînd că ele sînt mijloacele nece- 
sare pentru a atinge scopul urmărit, problema rămîne aceeaşi : 
cum, adică din ce şi prin ce, aceste mijloace au fost 
constituite ? 

Ajungem deci la regula următoare : Cauza determinantă 
a unui fapt social trebuie căutată printre faptele sociale 
anterioare, nu printre stările conştiinţei individuale. Pe de 
altă parte, este uşor de înţeles că cele spuse mai sus se 
aplică la determinarea funcţiei, la fel ca şi la aceea a cauzei. 
Funcţia unui fapt social nu poate fi decît socială, adică ea 
constă în producerea de efecte utile social. Fără îndoială, se 
poate, şi se şi întîmplă, ca, printr-un ecou, el să servească 
şi individului. Dar acest rezultat fericit nu este raţiunea sa 
imediată de a fi. Putem deci completa propoziţia precedentă 
spunînd : Funcţia unui fapt social trebuie întotdeauna căutată 
în raportul pe care îl întreține cu vreun scop social. 

Pentru că sociologii au nesocotit adesea această regulă şi 
au privit fenomenele sociale dintr-un punct de vedere prea 
psihologic, teoriile lor sînt prea vagi, prea nesigure, prea 
depărtate de natura specifică a lucrurilor pe care ei cred că 
le explică. Istoricul, mai ales, care trăieşte în intimitatea 
realităţii sociale nu poate să nu resimtă acut că aceste 
interpretări prea generale sînt neputincioase în a sesiza 
faptele ; şi aceasta, fără îndoială, a produs în parte neîncre- 
derea pe care istoria a arătat-o sociologiei. Nu înseamnă, 
desigur, că studiul faptelor psihice nu ar fi indispensabil 
sociologului. Deşi viaţa colectivă nu ia naştere din viaţa 
individuală, ele se află în raporturi strînse ; deşi cea de a 
doua nu o poate explica pe prima, poate cel puţin să-i 
faciliteze explicaţiile. Mai întîi, cum am arătat, este evident 
că faptele sociale sînt produse printr-o prelucrare sui generis 
de fapte psihice. Dar, mai mult, această prelucrare nu este 
fără analogie cu aceea care se produce în fiecare conştiinţă 
individuală şi care transformă treptat datele primare (sen- 
zaţii, reflexe, instincte) din care e constituită la origini. Nu 
fără motiv s-a putut spune despre eu că este el însuşi o 
întreagă societate, cu acelaşi rang ca şi organismul, deşi în 
alt mod; psihologii au demonstrat importanţa factorului 
asociaţie pentru a explica viaţa spiritului. O cultură psiho- 
logică, mai mult decît o cultură biologică, constituie deci 
pentru sociolog o propedeutică necesară ; dar ea nu-i va fi 
utilă decît dacă se eliberează de ea după ce a primit-o şi 
dacă o depăşeşte, completînd-o printr-o cultură specific 
sociologică. Trebuie ca el să renunţe a face din psihologie 
centrul raţionamentelor sale, punctul din care trebuie să plece 
şi unde trebuie să revină din incursiunile în lumea socială şi 

în inima faptelor sociale, pentru a le observa direct şi fără 
intermediari, ceea ce solicită doar o pregătire generală în 
psihologie şi, la nevoie, sugestii utile ale acesteia” . 


III 


Fiind de aceeaşi natură cu fenomenele fiziologice, faptele 
de morfologie socială trebuie să fie şi ele explicate după 
regula enunțată. Şi totuşi, din cele de mai sus rezultă că ele 
joacă în viaţa colectivă, deci şi în explicaţiile sociologice, 
un rol principal. 

Într-adevăr, dacă condiţia determinantă a fenomenelor 
sociale constă, după cum am arătat, în însuşi faptul aso- 
cierii, ele trebuie să varieze odată cu formele acestei asocieri, 
adică după modurile în care sînt grupate părţile constitutive 
ale societăţii. Pentru că, pe de altă parte, ansamblul determi- 
nat, format prin reunirea elementelor de orice natură care 
intră în compoziţia unei societăţi, îl constituie mediul intern, 
aşa cum ansamblul elementelor anatomice, cu modul în 


17. Fenomenele psihice nu pot avea urmări sociale decît dacă sînt atît 
de strîns legate de fenomene sociale încît acţiunea unora şi a altora 
se confundă ; este cazul faptelor socio-psihice. De exemplu, un 
funcţionar este o forţă socială, dar este totodată şi un individ. El se 
poate servi de energia socială pe care o deţine în limitele naturii 
sale individuale, astfel că el poate avea influenţă asupra constituirii 
societăţii. La fel se întîmplă şi cu oamenii de geniu. Aceştia, chiar 
atunci cînd nu îndeplinesc o funcţie socială, trag din sentimentele 
colective, al căror obiect sînt, o autoritate care este şi ea o forţă 
socială pe care o pot pune, oarecum, în slujba unor idei personale. 
Aceste cazuri se datorează, totuşi, unor accidente individuale şi, prin 
urmare, nu pot să atingă trăsăturile constitutive ale speciei sociale 
care e obiectul ştiinţei. Restricţia enunțată mai sus nu este deci de 
mare importanţă pentru sociolog. 

care ele sînt dispuse în spaţiu, constituie mediul intern al 
organismelor, se va putea spune : Originea primă a oricărui 
proces social de oarece importanță trebuie căutată în con- 
Stituția mediului social intern. 

Să insistăm mai mult asupra acestui fapt. Elementele 
care compun mediul intern sînt de două feluri: lucrurile şi 
persoanele. Prin lucruri trebuie să înţelegem, pe lîngă obiec- 
tele materiale care sînt încorporate societăţii, produsele 
activităţii sociale anterioare, dreptul constituit, moravurile 
stabilite, monumentele literare, artistice etc. Dar e evident 
că nici de la unele, nici de la altele nu poate veni impulsul 
care determină transformările sociale ; căci ele nu posedă 
nici o putere motrice. Desigur, se cuvine să ţinem seama de 
ele în căutarea explicaţiilor. Ele au, într-adevăr, o anumită 
influenţă asupra evoluţiei sociale, a cărei viteză şi direcţie 
variază în funcţie de ele ; dar ele nu o pun în mişcare. Ele 
sînt materia la care se aplică forţele vii ale societăţii, însă 
nu degajă din ele însele nici o forţă vie. Rămîne deci, ca 
factor activ, mediul uman propriu-zis. 

Efortul principal al sociologului va trebui să fie îndreptat 
spre descoperirea diferitelor proprietăţi ale acestui mediu, 
susceptibile să exercite o acţiune asupra cursului fenome- 
nelor sociale. Pînă acum am găsit două serii de caracteristici 
care corespund acestei condiţii ; este vorba de numărul 
unităţilor sociale sau, cum am mai spus, volumul societăţii 
şi gradul de concentrare al masei, ceea ce am numit densi- 
tate dinamică. Prin ultimul termen trebuie să înţelegem nu 
restrîngerea materială a agregatului, care nu poate avea 
efect dacă indivizii sau, mai curînd, grupurile de indivizi 
rămîn separate prin bariere morale, ci restrîngerea morală, 
faţă de care precedenta nu este, în general, decît un auxiliar 

şi, mai general, o consecinţă. Densitatea dinamică poate fi 
definită, la volum egal, în funcţie de numărul indivizilor 
care sînt efectiv în relaţii nu numai comerciale, ci şi morale ; 
adică, nu numai că schimbă servicii sau îşi fac concurenţă, 
ci trăiesc o viaţă comună. Căci după cum raporturile pur 
economice lasă oamenii unii în afara altora, aşa pot exista şi 
unele relaţii foarte strînse între indivizi, dar care nu fac ca 
ei să participe la aceeaşi existenţă colectivă. De pildă, 
afacerile realizate dincolo de graniţe care despart popoare 
nu fac ca aceste graniţe să dispară. Or, viaţa comună nu 
poate fi îmbunătăţită decît prin cei ce colaborează eficient. 
Ceea ce exprimă cel mai bine densitatea dinamică a unui 
popor este gradul de coalescenţă a segmentelor sociale. 
Căci, dacă fiecare agregat parţial formează un tot, o indivi- 
dualitate distinctă separată de altele printr-o barieră, aceasta 
provine din faptul că acţiunea membrilor săi, în genere, 
rămîne localizată ; dacă, dimpotrivă, aceste societăţi par- 
tiale sînt în întregime unite în sînul societăţii totale sau tind 
să se contopească în ea, aceasta înseamnă că în aceeaşi 
măsură cercul vieţii sociale s-a extins. 

Cît despre densitatea materială - dacă cumva se înţelege 
prin aceasta nu numai numărul locuitorilor pe unitate de 
suprafaţă, ci şi dezvoltarea căilor de comunicaţie şi de 
transmitere - ea merge, de obicei, în acelaşi pas cu densitatea 
dinamică şi, în general, poate servi la măsurarea ei. Căci 
dacă diferitele părţi ale populaţiei încearcă să se apropie, 
inevitabil ele îşi deschid căi care să permită această apro- 
piere ; pe de altă parte, nu se pot stabili relaţii între puncte 
depărtate ale masei sociale decît dacă această distanţă nu 
este o piedică, adică dacă este, în fapt, suprimată. Cu toate 

acestea, există exceptii! şi te-ai putea expune la grave erori 
dacă ai judeca întotdeauna concentrarea morală a unei socie- 
tăţi după gradul de concentrare materială pe care îl prezintă. 
Drumurile, căile ferate etc. pot servi la impulsionarea aface- 
rilor mai mult decît la fuziunea populațiilor pe care nu le 
exprimă decît imperfect. Este cazul Angliei, a cărei densi- 
tate materială este superioară celei a Franţei şi în care totuşi 
coalescenţa segmentelor este mult mai puţin avansată, cum 
o dovedeşte persistenţa spiritului local şi a vieţii regionale. 

Am arătat în altă parte cum orice creştere în volum şi în 
densitate dinamică a societăţilor, făcînd viaţa socială mai 
intensă, lărgind orizontul pe care fiecare individ îl cuprinde 
cu gîndirea sa şi îl umple cu acţiunea sa, modifică profund 
condiţiile fundamentale ale existenţei colective. Nu vom 
reveni asupra aplicării acestui principiu, căci am mai făcut-o. 
Să adăugăm doar că el ne-a folosit la abordarea nu numai a 
problemei, prea generale, care făcea obiectul acestui studiu, 
ci şi la multe alte probleme mai speciale, şi că am putut 
astfel să-i verificăm exactitatea printr-un număr deja res- 
pectabil de experienţe. Cu toate acestea, sîntem departe de 
a fi găsit toate caracteristicile mediului social care sînt 
susceptibile să joace vreun rol în explicarea faptelor sociale. 
Tot ce putem spune este că acestea sînt singurele pe care 
le-am observat şi că încă nu am fost puşi în situaţia să 
căutăm altele. 


18. Nu am avut dreptate în lucrarea noastră, Division du travail social, 
cînd am prezentat densitatea materială ca expresie exactă a densităţii 
dinamice. Totuşi, această substituire este absolut legitimă în ce pri- 
veşte efectele economice ale acesteia, de exemplu, diviziunea muncii 
ca factor pur economic. 

Dar această întîietate, pe care o atribuim mediului social 
şi îndeosebi mediului uman, nu înseamnă că trebuie să 
vedem în el un fel de fapt ultim şi absolut, peste care nu s-ar 
cuveni să mai trecem niciodată. Dimpotrivă, este evident că 
starea în care se găseşte mediul în fiecare moment al istoriei 
depinde ea însăşi de cauze sociale, dintre care unele sînt 
inerente societăţii însăşi, pe cînd altele ţin de acţiuni şi 
reacţiuni între această societate şi vecinele sale. De altfel, 
ştiinţa nu cunoaşte cauze prime, în sensul absolut al cuvîntului. 
Pentru ea, un fapt este primar doar atunci cînd este destul 
de general pentru a putea explica un mare număr de alte 
fapte. Or, mediul social este, desigur, un factor de acest 
gen; căci schimbările care se produc în el, oricare le-ar fi 
cauzele, se repercutează în toate direcţiile organismului 
social şi nu pot să nu-i afecteze mai mult sau mai puţin toate 
funcţiile. 

Ceea ce am spus despre mediul general al societăţii se 
poate spune şi despre mediile particulare ale fiecăruia dintre 
grupurile pe care le cuprinde. De exemplu, după cum familia 
va fi mai mult sau mai puţin voluminoasă, mai mult sau mai 
puţin repliată asupra ei însăşi, viaţa domestică va fi cu totul 
alta. De asemenea, dacă corporaţiile profesionale se reconsti- 
tuie de aşa natură încît fiecare dintre ele să fie ramificată pe 
toată întinderea teritoriului în loc să rămînă închisă, ca 
odinioară, în limitele unei cetăţi, acţiunea pe care o vor 
exercita va fi foarte diferită de aceea pe care o exercitau altă 
dată. Mai general, viaţa profesională va fi cu totul alta după 
cum mediul propriu fiecărei profesiuni va fi intens în relaţii 
sau după cum urzeala îi va fi slabă, aşa cum este astăzi. Cu 
toate acestea, acţiunea acestor medii particulare nu ar putea 
să aibă importanţa mediului general, căci ele însele sînt 

supuse influenţei acestuia din urmă. Totdeauna trebuie să 
revenim la acesta. Influenţa pe care mediul general o exercită 
asupra grupurilor parţiale face să se schimbe constituţia lor. 

Această concepţie a mediului social ca factor determinant 
al evoluţiei colective este de cea mai mare importanţă. 
Deoarece, dacă o respingem, sociologia se află în imposi- 
bilitatea de a stabili vreun raport de cauzalitate. 

Într-adevăr, îndepărtînd această categorie de cauze, nu 
mai există condiţii concomitente de care ar putea să depindă 
fenomenele sociale ; căci dacă mediul social extern, adică 
cel format de societăţile proxime, este susceptibil de a avea 
vreo acţiune, aceasta se exercită numai asupra funcţiilor 
care au ca obiect atacul şi apărarea şi, mai mult, el nu poate 
să-şi facă simțită influenţa decît prin mijlocirea mediului 
social intern. Principalele cauze ale evoluţiei istorice nu 
s-ar găsi deci printre acele circumfusa; ele ar fi toate în 
trecut şi ar face chiar parte din această evoluţie în care ar 
constitui numai nişte faze mai vechi. Evenimentele actuale 
ale vieţii sociale ar deriva nu din starea actuală a societăţii, 
ci din evenimente anterioare, din precedente istorice, iar 
explicaţiile sociologice ar consta exclusiv în a lega prezentul 
de trecut. 

Raționamentul poate să pară, e adevărat, suficient. Nu se 
zice în mod curent că istoria are ca obiect tocmai înlănţuirea 
evenimentelor potrivit succesiunii lor? Dar e imposibil să 
concepi cum starea la care se găseşte civilizaţia la un moment 
dat ar putea fi cauza determinantă a stării care urmează. 
Etapele pe care omenirea le străbate treptat nu se nasc unele 
pe altele. Este clar că progresele săvîrşite într-o anumită 
epocă în domeniul juridic, economic, politic etc. fac posibile 
noi progrese, dar ce le predetermină ? Constituie un punct 

din care poţi să mergi mai departe ; însă ce ne determină să 
mergem mai departe ? Ar trebui să admitem atunci că există 
o tendinţă internă care împinge omenirea să depăşească fără 
încetare orice stadiu atins, fie pentru a se realiza deplin, fie 
pentru a-şi spori fericirea, iar obiectul sociologiei ar fi 
regăsirea ordinii după care s-a dezvoltat această tendinţă. 
Însă, fără a reveni la dificultăţile pe care le implică 
o asemenea ipoteză, legea care exprimă această evoluţie nu 
ar putea avea nimic cauzal. Un raport de cauzalitate, 
într-adevăr, nu se poate stabili decît între două fapte date ; 
or, această tendinţă internă care e considerată cauza acestei 
evoluţii nu este dată, ea nu este decît postulată şi construită 
de spirit după efectele pe care i le atribuim. Este un fel de 
capacitate motrice pe care ne-o imaginăm în interiorul miş- 
cării, pentru a o explica; dar cauza eficientă a acestei 
mişcări nu poate fi decît o altă mişcare, nu o virtualitate. 
Tot ce putem sesiza prin experienţă este un şir de schimbări 
între care nu există legătură cauzală. Starea anterioară nu o 
produce pe cea ulterioară, ci raportul dintre ele este strict 
cronologic. De asemenea, în aceste condiţii, orice previziune 
ştiinţifică este imposibilă. Putem spune doar cum s-au derulat 
lucrurile pînă acum, nu şi cum se vor succeda pe viitor, 
deoarece cauza care li se atribuie nu este determinată în 
mod ştiinţific, nici determinabilă. De obicei, e adevărat, se 
admite că evoluţia va urma aceeaşi direcţie ca şi în trecut, 
dar aceasta e un simplu postulat. Nimic nu ne garantează că 
faptele întîmplate exprimă complet natura acestei tendinţe 
pentru a putea deduce dinainte etapa la care va ajunge, din 
cele prin care a trecut succesiv. Dar însăşi direcţia pe care 
ea o urmează este, oare, rectilinie ? 

Iată de ce, în fapt, numărul de relaţii cauzale stabilite de 
către sociologi este atît de restrîns. Cu cîteva excepţii doar, 
exemplul cel mai ilustru fiind Montesquieu, vechea filosofie 
a istoriei căuta doar descoperirea direcţiei generale a ome- 
nirii, fără să încerce să lege etapele acestei evoluţii de nici 
o condiţie. Oricît de mari servicii ar fi adus Comte filosofiei 
sociale, termenii în care pune problema sociologică nu 
diferă de cei ai predecesorilor săi. De asemenea, faimoasa 
sa lege a celor trei stadii nu are nimic dintr-un raport de 
cauzalitate ; chiar să fie exactă, ea nu este şi nu poate fi 
decît empirică. Este o privire sumară aruncată asupra isto- 
riei trecute a umanităţii. În mod cu totul arbitrar, Comte 
consideră stadiul al treilea ca fiind ultimul al omenirii. Cine 
ne spune că nu va apărea un altul în viitor? În sfîrşit, legea 
care domină sociologia dlui Spencer nu pare să aibă o altă 
natură. Chiar dacă actualmente ar fi să căutăm fericirea 
noastră într-o civilizaţie industrială, nimic nu ne asigură că, 
pe urmă, nu o vom căuta în altă parte. Or, ceea ce asigură 
generalitatea şi universalitatea acestei metode e faptul că cel 
mai adesea priveşte mediul social ca un mijloc prin care 
progresul se realizează, nu drept cauza care îl determină. 

Pe de altă parte, tot în raport cu mediul trebuie să se 
măsoare valoarea utilă sau, cum am spus, funcţia feno- 
menelor sociale. Dintre schimbările pe care le determină 
mediul social, sînt utile doar acelea care sînt în raport cu 
starea în care se găseşte, pentru că el este condiţia esenţială 
a existenţei colective. Din acest punct de vedere, concepţia 
pe care am prezentat-o este, credem, fundamentală ; căci 
numai ea permite explicarea modului în care caracterul util 
al fenomenelor sociale poate varia fără să depindă totuşi de 

configurații arbitrare. Dacă, într-adevăr, ne reprezentăm 
evoluţia istorică animată de un fel de vis a tergo care împinge 
oamenii înainte, nu poate avea decît un singur punct în 
raport cu care se calculează utilitatea sau nocivitatea fenome- 
nelor sociale, pentru că o tendinţă motrice poate avea numai 
un scop şi numai unul. Prin urmare, nu există şi nici nu 
poate exista decît un singur tip de organizare socială care să 
se potrivească perfect omenirii, iar diferitele societăţi 
istorice nu sînt decît aproximări succesive ale acestui model 
unic. Nu credem că e necesar să arătăm cum un asemenea 
simplism nu se poate împăca cu diversitatea şi complexitatea 
recunoscută a formelor sociale. Dacă, dimpotrivă, potrivirea 
sau nepotrivirea instituţiilor nu se poate stabili decît în 
raport cu un mediu dat, ştiind că aceste medii sînt diverse, 
înseamnă că există o diversitate de puncte de reper şi de 
tipuri care, deşi calitativ deosebite unele de altele, sînt în 
mod egal fondate în natura mediilor sociale. 

Problema pe care am abordat-o este strîns legată de aceea 
a constituirii tipurilor sociale. Dacă există specii sociale, 
este pentru că viaţa colectivă depinde, înainte de toate, de 
condiţii simultane ce prezintă o anumită diversitate. Dacă, 
dimpotrivă, principalele cauze ale evenimentelor sociale ar 
fi toate în trecut, fiecare popor nu ar mai fi decît prelungirea 
celui care l-a precedat şi diferitele societăţi şi-ar pierde 
individualitatea pentru a nu mai fi decît momente diverse 
ale unei singure şi unice evoluţii. Deoarece, pe de altă 
parte, constituirea mediului social depinde de modul de 
compunere al agregatelor sociale, iar pe de altă parte aceste 
două expresii sînt în fond sinonime, avem acum dovada că 
nu există caractere mai relevante decît cele pe care le-am 
semnalat ca fiind baza clasificării sociologice. 

În sfîrşit, trebuie să înţelegem mai bine cît ar fi de 
nedrept să ne legăm de aceşti doi termeni: condiții exte- 
rioare şi mediu pentru a acuza metoda noastră că ar căuta 
originile vieţii în afara fiinţelor. Dimpotrivă, afirmaţiile de 
pînă acum se reduc la ideea conform căreia cauzele feno- 
menelor sociale sînt interne societăţii. Mai curînd s-ar putea 
imputa pe drept teoriei care derivă societatea din individ că 
încearcă să scoată ce-i înăuntru din afară, pentru că explică 
fiinţa socială prin altceva decît prin ea însăşi, şi mai multul 
prin mai puţin, pentru că încearcă să deducă întregul din 
parte. Principiile de mai sus ignoră atît de puţin caracterul 
spontan al oricărei fiinţe, încît, dacă s-ar aplica biologiei şi 
psihologiei, ar trebui să se admită că însăşi viaţa individuală 
se elaborează în întregime în interiorul individului. 


IV 


Regulile care au fost stabilite mai sus creionează o anumită 
concepţie asupra societăţii şi asupra vieţii colective. 

Două teorii se despart în acest punct. 

Pentru unii — cum ar fi Hobbes, Rousseau -—, între individ 
şi societate există o ruptură. Omul este, în mod natural, 
refractar vieţii în comun, nu poate să i se supună decit 
forţat. Scopurile sociale nu sînt punctele de întîlnire ale 
scopurilor individuale, ci sînt mai curînd antagonice. De 
asemenea, pentru a-l determina pe individ să le respecte, 
este necesar să se exercite asupra lui o constrîngere ; în 
instituirea şi organizarea acestei constrîngeri constă, prin 
excelenţă, opera socială. Atîta doar, pentru că individul e 
privit ca singura şi unica realitate a regnului uman, această 
organizare, care are ca obiect să-l împiedice şi să-l înfrîneze, 

nu poate fi concepută decît ca artificială. Ea nu are bază 
naturală, deoarece este destinată să îl amenințe cu violenţa, 
împiedicîndu-l să-şi ducă la capăt pornirile antisociale. Este 
o operă de artă, o maşină construită în întregime de mîna 
oamenilor, care, ca toate produsele de acest tip, nu este 
ceea ce este decît pentru că oamenii au dorit aceasta ; un 
decret al voinţei a creat-o, un alt decret o poate transforma. 
Nici Hobbes, nici Rousseau nu par să realizeze absurdul de 
a-l concepe pe individ ca autor al unei maşinării care are 
rolul esenţial de a-l domina şi constrînge ; sau li s-a părut că 
anulează această contradicţie disimulînd-o pentru ochii 
victimelor prin abilul artificiu al pactului social. 

Reversul acestei idei a inspirat atît pe teoreticienii drep- 
tului natural, cît şi pe economişti, iar mai recent pe 
dl Spencer”. Pentru ei, viaţa socială este în mod esenţial 
spontană, iar societatea este un lucru natural. Însă, dacă îi 
conferă acest caracter, nu înseamnă că îi recunosc o natură 
specifică, ci doar că îi găsesc o bază în natura individului. 
Ca şi gînditorii precedenţi, ei nu văd în ea un sistem care 
există prin sine însuşi, în virtutea unor cauze care-i sînt 
specifice. Dar pe cînd primii o înțelegeau ca pe o convenţie, 
pe care nici o legătură nu o fixează de realitate, care pluteşte 
în gol, aceştia consideră ca bază instinctele fundamentale 
ale inimii omeneşti. Omul este în mod natural înclinat spre 
viaţă politică, domestică, religioasă, spre schimburi econo- 
mice etc. şi din aceste înclinații se naşte organizarea socială. 
Prin urmare, pretutindeni unde este naturală, nu are nevoie 
să se impună. Dacă se recurge la constrîngere, înseamnă că 


19. Viziunea lui Comte asupra acestei teme dă dovadă de un eclectism 
destul de ambiguu. 

nu este ce ar trebui să fie sau că circumstanţele sînt anormale. 
În principiu, dacă laşi forţele individuale în libertate, ele se 
organizează social. 

Noi nu acceptăm nici una, nici alta dintre aceste teorii. 

Fără îndoială, facem din constrîngere caracteristica ori- 
cărui fapt social. Numai că această constrîngere nu rezultă 
dintr-o maşinărie mai mult sau mai puţin savantă, destinată 
să ascundă oamenilor capcanele în care ei înşişi au căzut. 
Ea se datorează numai faptului că individul se găseşte în 
faţa unei forţe care îl domină şi căreia i se supune ; dar forţa 
aceasta este naturală. Ea nu derivă dintr-o convenţie pe care 
voința omenească a adăugat-o în întregime realității; ea 
iese din însăşi adîncurile realităţii şi este produsul necesar 
al unor cauze date. De asemenea, pentru a-l face pe individ 
să i se supună de bună voie, nu e necesar să recurgem la nici 
un artificiu ; este suficient să-l facem conştient de starea sa 
de dependenţă şi de inferioritate naturală - ori prin religie 
îşi face o reprezentare sensibilă şi simbolică, ori prin ştiinţă 
ajunge să-şi formeze o noţiune adecvată şi definită. Cum 
superioritatea pe care societatea o are asupra lui nu este 
doar fizică, ci şi intelectuală şi morală, ea nu se teme de 
nici o examinare a sa, cu condiţia să fie justă. Reflecţia, 
făcîndu-l pe om să înţeleagă cît de bogată, de complexă şi 
de durabilă este fiinţa socială faţă de fiinţa individuală, nu 
poate decît să-i releve raţiunile inteligibile ale supunerii 
care îi este pretinsă şi sentimentele de ataşament şi de 
respect pe care obişnuinţa le-a fixat în inima sa”. 


20. Iată de ce nu orice constrîngere este normală. Merită acest nume 
doar aceea care corespunde vreunei superiorităţi sociale, adică intelec- 
tuale sau morale. Aceea însă pe care un individ o exercită asupra 

Numai o critică superficială ar putea să reproşeze 
concepţiei noastre asupra constrîngerii sociale că reeditează 
teoriile lui Hobbes şi Machiavelli. Dacă însă, contrar acestor 
filosofi, spunem că viaţa socială este naturală, nu o facem 
pentru că îi găsim sursa în natura individului; ea se naşte 
direct din fiinţa colectivă, care este, prin ea însăşi, o natură 
sui generis ; ea rezultă din această prelucrare specială la 
care sînt supuse conştiinţele particulare prin faptul asocierii 
lor şi din care se desprinde o nouă formă de existentă”. 
Dacă recunoaştem, cu unii, că ea se prezintă individului sub 
aspectul constrîngerii, admitem, cu ceilalţi, că este un pro- 
dus spontan al realităţii; ceea ce leagă logic cele două 
elemente, contradictorii în aparenţă, e că această realitate 
din care emană depăşeşte individul. Adică termenii de 
constringere şi de spontaneitate nu au, în terminologia 
noastră, sensul pe care Hobbes îl dă primului şi dl Spencer 
celui de al doilea. 

În rezumat, am adus obiecţii majorităţii încercărilor de a 
explica raţional faptele sociale : fie distrug orice idee de 


altuia pentru că este mai puternic sau mai bogat, mai ales dacă 
această bogăţie nu exprimă valoarea sa socială, e anormală şi nu se 
poate păstra decît prin violenţă. 

21. Teoria noastră este chiar mai contrapusă celei a lui Hobbes decît 
aceea a dreptului natural. Într-adevăr, pentru adepţii acesteia din 
urmă, viaţa colectivă nu este naturală decît în măsura în care poate 
fi dedusă din natura individuală. Dar formele cele mai generale ale 
organizării sociale pot, la rigoare, să fie derivate din această origine. 
Cît despre detaliu, el e prea depărtat de generalizarea extremă a 
proprietăţilor psihice pentru a putea fi legat de ea; el pare deci 
discipolilor acestei şcoli tot atît de artificial cît şi adversarilor lor. 
Pentru noi, dimpotrivă, totul este natural, chiar şi configuraţiile cele 
mai particulare ; căci totul este întemeiat în natura societăţii. 


REGULI CU PRIVIRE LA EXPLICAREA FAPTELOR SOCIALE 165 


disciplină socială, fie nu reuşesc să o menţină decît prin 
artificii înşelătoare. Regulile pe care le-am expus ar permite, 
dimpotrivă, să construim o sociologie care consideră spiritul 
de disciplină condiţia esenţială a oricărei vieţi în comun, 
întemeindu-l totuşi pe rațiune şi adevăr. 


Capitolul VI 


Reguli cu privire 
la administrarea probei 
I 


N-avem decît o singură cale pentru a demonstra că un 
fenomen este cauza altuia, anume să comparăm cazurile în 
care ele sînt simultan prezente sau simultan absente şi să 
verificăm dacă variațiile pe care le prezintă în aceste com- 
binaţii diferite de circumstanţe dovedesc că unul depinde de 
celălalt. Dacă faptele pot fi produse în mod artificial, după 
dorinţa observatorului, atunci metoda este aceea a experimen- 
tului propriu-zis. Dacă, dimpotrivă, producerea faptelor nu 
este la dispoziţia noastră şi nu putem decît să le comparăm 
aşa cum s-au produs spontan, atunci metoda care se foloseşte 
este aceea a experimentului indirect sau metoda comparativă. 

Am văzut că explicaţia sociologică constă exclusiv în a 
stabili raporturi de cauzalitate, fie că e vorba de a stabili o 
legătură între un fenomen şi cauza lui, fie, dimpotrivă, între 
o cauză şi efectele sale utile. De vreme ce, pe de altă parte, 
este evident că fenomenele sociale nu se supun acţiunii 
sociologului, metoda comparativă este singura care se 
potriveşte sociologiei. E adevărat, Comte n-a considerat-o 
suficientă ; el a găsit necesar să o completeze prin ceea ce 
el numeşte metoda istorică ; dar cauza se află în concepţia 
sa particulară despre legile sociologice. Potrivit lui, acestea 

trebuie în principal să exprime nu raporturi de cauzalitate 
definite, ci sensul în care se îndreaptă evoluţia umană în 
general ; ele nu pot fi descoperite deci cu ajutorul unor 
comparații, căci pentru a putea compara diferitele forme pe 
care le ia un fenomen social la diverse popoare trebuie să-l 
fi scos din seriile temporale cărora aparţine. Or, dacă se 
începe prin a fragmenta astfel dezvoltarea umană, te afli în 
imposibilitatea de a-i regăsi logica. Pentru a reuşi, nu sînt 
potrivite analizele, ci sintezele largi. Trebuie să le apropii 
unele de altele şi să reuneşti într-una şi aceeaşi intuiţie 
stările succesive ale umanităţii în aşa fel încît să faci sesizabilă 
„creşterea continuă a fiecărei dispoziţii fizice, intelectuale, 
morale şi politice” !. Aceasta este raţiunea de a fi a acestei 
metode, pe care Comte o numeşte istorică şi care, prin 
urmare, dacă respingi concepţia fundamentală a sociologiei 
lui Comte, rămîne fără obiect. 

E adevărat că Mill declară experimentul, chiar cel indirect, 
inaplicabil în sociologie. Dar ceea ce este suficient deja 
pentru a-i slăbi autoritatea argumentării este faptul că el 
o aplică în mod egal şi fenomenelor biologice, şi chiar 
faptelor fizico-chimice cele mai complexe? ; or, nu mai 
trebuie demonstrat că chimia şi biologia nu pot fi decît 
ştiinţe experimentale. Nu există deci nici o rațiune pentru 
care criticile sale ar fi mai bine fondate în ce priveşte socio- 
logia ; căci fenomenele sociale nu se disting de precedentele 
decît printr-o complexitate mai mare. Această deosebire 
poate foarte bine să implice în sine că utilizarea raţiona- 
mentului experimental în sociologie are mai multe dificultăţi 


1. Cours de philosophie positive, IV, p. 328. 
2. Systeme de logique, II, p. 478. 

chiar decît în celelalte ştiinţe ; dar nu vedem de ce el ar fi 
absolut imposibil. 

În plus, teoria lui Mill are la bază un postulat care, fără 
îndoială, este legat de principiile fundamentale ale logicii 
sale, dar care este în contradicţie cu toate rezultatele ştiinţei. 
El admite, într-adevăr, că un acelaşi consecvent nu rezultă 
totdeauna din acelaşi antecedent, ci poate fi datorat cînd 
unei cauze, cînd alteia. Această concepţie a legăturii cauzale, 
lipsită de orice determinare, o face aproape inaccesibilă 
analizei ştiinţifice ; căci ea introduce o asemenea complicaţie 
în înlănţuirea cauzelor şi efectelor, încît mintea se pierde 
iremediabil printre ele. Dacă un efect poate să derive din 
cauze diferite, pentru a cunoaşte ceea ce-l determină într-un 
ansamblu de circumstanţe date, ar trebui ca experimentul să 
aibă loc în condiţii de izolare irealizabile în mod practic, 
mai ales în sociologie. 

Dar această pretinsă axiomă a pluralităţii cauzelor este o 
negare a principiului cauzalităţii. Fără îndoială, dacă se 
crede, alături de Mill, că efectul şi cauza sînt cu totul 
diferite, că între ele nu există nici o relaţie logică, nu e 
nimic contradictoriu să se admită că un efect poate urma 
cînd unei cauze, cînd alteia. Dacă raportul care uneşte pe C 
cu A este pur cronologic, el nu exclude un alt raport de 
acelaşi tip care ar uni de exemplu pe C cu B. Dar dacă, 
dimpotrivă, legătura cauzală are ceva inteligibil, ea nu ar 
putea fi complet indeterminată. Dacă constă într-un raport 
care rezultă din natura lucrurilor, un acelaşi efect nu poate 
întreţine raportul acesta decît cu o singură cauză fiindcă el 
nu poate exprima decît o singură cauză, fiindcă el nu poate 
exprima decît o singură natură. Doar filosofii au pus mereu 
la îndoială inteligibilitatea relaţiei cauzale. Pentru savant, ea 

nu este o problemă; inteligibilitatea relaţiei cauzale este 
presupusă de metoda ştiinţei. Cum să-ţi explici altfel rolul 
atît de important al deducţiei în raţionamentul experimental 
şi principiul fundamental al proporţionalităţii dintre cauză 
şi efect? Cît despre cazurile aduse în discuţie şi la care se 
pretinde că se observă o pluralitate de cauze, pentru ca ele 
să fie ilustrative, ar trebui să se fi stabilit în prealabil sau că 
pluralitatea aceasta nu este numai aparentă, sau că unitatea 
exterioară a efectului nu acoperă complet o pluralitate reală. 
De cîte ori nu a redus ştiinţa doar la una singură cauze a 
căror diversitate, la prima vedere, părea ireductibilă ! Stuart 
Mill ne dă el însuşi un exemplu, amintind că, după teoriile 
moderne, producerea căldurii prin frecare, percuție, acţiune 
chimică etc. derivă dintr-una şi aceeaşi cauză. Invers, cînd 
e vorba despre efect, savantul distinge adesea ceea ce omul 
de rînd confundă. Pentru simţul comun, cuvîntul „febră” 
înseamnă una şi aceeaşi stare morbidă ; pentru ştiinţă, există 
o multitudine de „febre” diferenţiate în mod specific şi 
pluralitatea cauzelor se află în raport cu aceea a efectelor ; 
iar dacă între toate aceste specii nosologice există totuşi 
ceva comun, se întîmplă pentru că aceste cauze, deopotrivă, 
se suprapun prin unele trăsături ale lor. 

Este cu atît mai important să fie exorcizat acest principiu 
din sociologie, cu cît destul de mulţi sociologi se află sub 
influenţa lui, chiar şi atunci cînd ei nu au nici o obiecţie 
împotriva utilizării metodei comparative. Astfel, se spune 
în mod curent că crima poate fi deopotrivă produsă de cele 
mai diverse cauze ; la fel sinuciderea, pedeapsa etc. Prac- 
ticînd în acest spirit raţionamentul experimental, degeaba se 
vor reuni un număr considerabil de fapte, nu se vor putea 
obţine niciodată legi precise, raporturi determinate de 


REGULI CU PRIVIRE LA ADMINISTRAREA PROBEI 171 


cauzalitate. Nu se va putea desemna decît în mod vag un 
consecvent rău definit unui grup confuz şi nedefinit de 
antecedente. Dacă se doreşte folosirea metodei comparative 
în mod ştiinţific, adică conformîndu-te principiului de cauza- 
litate aşa cum se desprinde din ştiinţă, va trebui să fie luată 
ca bază de comparaţie următoarea propoziţie : Unui acelaşi 
efect îi corespunde întotdeauna o aceeaşi cauză. Astfel, 
pentru a relua exemplele de mai sus, dacă sinuciderea depinde 
de mai mult de o cauză, înseamnă că, în realitate, există mai 
multe feluri de sinucidere. La fel şi cu crima. Pentru 
pedeapsă, dimpotrivă, dacă s-a crezut că ea se explică la fel 
de bine prin cauze deosebite, înseamnă că n-a fost perceput 
elementul comun care se regăseşte în toate aceste ante- 
cedente şi în virtutea căruia ele produc efectul lor comun”. 


II 


Cu toate acestea, dacă diferitele procedee ale metodei 
comparative nu sînt inaplicabile în sociologie, nu toate au 
forţă demonstrativă egală. 

Metoda numită a reziduurilor, chiar dacă constituie, alt- 
minteri, o formă a raţionamentului experimental, nu este, 
ca să spunem aşa, de nici un folos în studiul fenomenelor 
sociale. Dincolo de aceea că nu poate servi decît în ştiinţe 
destul de avansate, de vreme ce presupune deja cunoscut un 
număr important de legi, fenomenele sociale sînt mult prea 
complexe pentru ca, într-un caz dat, să se poată despărţi cu 
exactitate efectul de toate cauzele, minus una. 

Din aceeaşi rațiune sînt greu utilizabile şi metoda con- 
cordanţei, şi aceea a diferenţei. Ele presupun, într-adevăr, 


3. Division du travail social, p. 87. 

că toate cazurile comparate sau concordă într-un singur 
punct, sau diferă prin unul. Fără îndoială, nu există ştiinţă 
care să fi putut face vreodată experimente în care caracterul 
riguros unic al unei concordanţe sau al unei diferenţe să fie 
stabilit în mod irefutabil. Nu eşti niciodată sigur că nu ţi-a 
scăpat vreun antecedent care concordă sau care diferă cu 
consecventul, în acelaşi timp şi în acelaşi mod ca unicul 
antecedent cunoscut. Totuşi, cu toate că eliminarea absolută 
a oricărui element parazitar ar fi o limită ideală care nu 
poate fi cu adevărat atinsă, în fapt, este sigur că ştiinţele 
fizico-chimice şi chiar ştiinţele biologice se apropie destul 
de mult de ea pentru ca, în foarte multe cazuri, demonstraţia 
să poată fi privită ca suficientă din punct de vedere practic. 
Ca urmare a complexităţii prea mari a fenomenelor, alături 
de imposibilitatea oricărei experienţe artificiale, în socio- 
logie, lucrurile nu stau la fel. Deoarece nu s-ar putea face 
un inventar, fie şi incomplet, al tuturor faptelor care coexistă 
în sînul unei aceleiaşi societăţi sau care s-au succedat în 
cursul istoriei sale, nu poţi fi niciodată sigur, chiar şi apro- 
ximativ, că două popoare concordă sau diferă sub toate 
raporturile, minus unul. Şansele de a lăsa să scape un 
fenomen sînt cu mult superioare acelora de a le lua în calcul 
pe toate şi a nu neglija nici unul. Prin urmare, o asemenea 
metodă de demonstraţie nu poate da naştere decît la ipoteze 
care, reduse la ele însele, sînt aproape lipsite de orice 
caracter ştiinţific. 

Însă cu totul altfel este metoda variațiilor concomitente. 
Într-adevăr, pentru ca ea să aibă capacitate demonstrativă, 
nu e nevoie ca toate variațiile diferite de cele cu care sînt 
comparate să fi fost riguros excluse. Simplul paralelism al 
valorilor pe care le iau în timp două fenomene, numai să fi 

fost stabilit într-un număr suficient de cazuri îndeajuns de 
variate, este dovada că între ele există o relaţie. Metoda îşi 
datorează acest privilegiu faptului că atinge raportul cauzal, 
nu din afară, ca precedentele, ci dinăuntru. Ea nu ne face 
pur şi simplu să vedem două fapte care se însoțesc sau care 
se exclud exterior”, într-un fel în care nimic nu dovedeşte 
direct că ele ar fi unite printr-o legătură internă; dimpo- 
trivă, ea ni le arată substituindu-se reciproc şi continuu, cel 
puţin în ce priveşte cantitatea lor. Dar această substituție, ea 
singură e de ajuns să demonstreze că ele nu sînt străine unul 
de altul. Modul în care un fenomen se dezvoltă îi exprimă 
natura ; pentru ca două dezvoltări să-şi corespundă, trebuie 
să existe de asemenea o corespondenţă între naturile manifes- 
tate. Concomitenţa constantă este deci, prin ea însăşi, 
o lege, oricare ar fi situaţia fenomenelor rămase în afara 
comparaţiei. Aşa încît, pentru a o contesta, nu e suficient să 
arăţi că ea eşuează la cîteva aplicări particulare ale metodei 
concordanţei sau diferenței; altminteri, am putea atribui 
acestui gen de dovezi o autoritate pe care nu o poate avea în 
sociologie. Cînd două fenomene variază regulat unul în 
raport cu celălalt, trebuie să păstrăm acest raport chiar 
atunci cînd, în unele cazuri, unul dintre aceste fenomene 
s-ar prezenta fără celălalt. Căci se poate întîmpla sau cauza 
să fi fost împiedicată să-şi producă efectul prin acţiunea 
vreunei cauze contrare, sau ca ea să fie prezentă, dar sub 
o formă diferită de aceea care s-a observat mai înainte. Fără 
îndoială, există motive, cum se spune, de a cerceta faptele 
din nou, nu însă de a părăsi pe loc rezultatele unei 
demonstraţii sistematice. 


4. În cazurile metodei diferenţei, absenţa cauzei exclude prezenţa efec- 
tului. 


174 REGULILE METODEI SOCIOLOGICE 


E adevărat că legile stabilite prin acest procedeu nu se 
prezintă întotdeauna de la prima vedere sub forma 
raporturilor de cauzalitate. Concomitenţa se poate datora 
sau situaţiei că unul dintre fenomene este cauza celuilalt, 
sau că ambele sînt efecte ale unei aceleaşi cauze, sau, mai 
mult, că există între ele un al treilea fenomen, intercalat dar 
neobservat, care este efectul primului şi cauza celui de al 
doilea. Rezultatele acestei metode au deci nevoie să fie 
interpretate. Dar care este acea metodă experimentală care 
permite să fie obţinut mecanic un raport de cauzalitate fără 
ca faptele pe care le stabileşte să aibă nevoie să fie elaborate 
de spirit? Este important ca această elaborare să fie condusă 
metodic şi iată cum vom putea proceda. Se va căuta mai 
întîi, cu ajutorul deducţiei, cum unul dintre cei doi termeni 
l-a putut produce pe celălalt; apoi se va încerca verificarea 
rezultatului acestei deducţii cu ajutorul unor experienţe, 
adică al unor comparații noi. Dacă deducţia este posibilă şi 
dacă verificarea se confirmă, dovada este gata. Dacă, dimpo- 
trivă, nu se observă între aceste fapte nici o legătură directă, 
mai ales dacă ipoteza unei asemenea legături contrazice legi 
deja demonstrate, se va căuta un al treilea fenomen de care 
celelalte două depind în mod egal sau care să fi putut servi 
ca intermediar între ele. De exemplu, se poate stabili în 
modul cel mai sigur că dispoziţia spre sinucidere variază 
odată cu dispoziţia spre instrucţie. Dar este imposibil de 
înţeles cum instrucţia poate duce la sinucidere ; o astfel de 
explicaţie este în contradicţie cu legile psihologiei. Instrucţia, 
mai ales aceea redusă la cunoştinţe elementare, nu afectează 
decît regiunile cele mai superficiale ale conştiinţei ; dimpo- 
trivă, instinctul de conservare este una dintre tendinţele 
noastre fundamentale. El n-ar putea fi deci sensibil afectat 


REGULI CU PRIVIRE LA ADMINISTRAREA PROBEI 175 


de un fenomen atît de îndepărtat şi cu un ecou atît de slab. 
Se ajunge astfel la întrebarea dacă nu cumva şi un fapt, şi 
celălalt sînt urmările unei aceleaşi stări. Cauză comună este 
slăbirea tradiţionalismului religios care intensifică deopo- 
trivă nevoia de ştiinţă şi înclinația spre sinucidere. 

Există însă şi un alt motiv care face din metoda variațiilor 
concomitente instrumentul prin excelenţă al cercetărilor 
sociologice. Într-adevăr, chiar în circumstanţele cele mai 
favorabile, celelalte metode nu pot fi folosite în mod util 
decît dacă numărul faptelor comparate este considerabil. 
Dacă nu pot fi găsite două societăţi care să nu difere sau 
care să nu se asemene decit într-un singur punct, se poate 
constata cel puţin că două fapte sau se însoțesc, sau se 
exclud foarte frecvent. Dar, pentru ca această constatare să 
aibă o valoare ştiinţifică trebuie ca ea să fi fost făcută de 
foarte multe ori; ar trebui să fii aproape sigur că toate 
faptele au fost trecute în revistă. Or, nu numai că un inventar 
aşa de complex nu este posibil, ci chiar faptele care se 
acumulează astfel nu pot fi niciodată stabilite cu o precizie 
suficientă, tocmai fiindcă sînt prea numeroase. Nu numai că 
există riscul omiterii unor fapte esenţiale şi care le contrazic 
pe cele deja cunoscute, dar nu există nici garanţia 
cunoaşterii suficiente a acestora din urmă. De fapt, ceea ce 
a discreditat adesea raţionamentele sociologilor este faptul 
că ei, folosind cu predilecție metoda concordanţei sau pe 
aceea a diferenţei, dar mai ales pe prima, s-au preocupat 
mai mult să îngrămădească dovezile decît să le critice şi să 
le aleagă. Astfel, li se întîmplă mereu să pună pe acelaşi 
plan observaţiile confuze, făcute pe fugă, ale călătorilor şi 
textele exacte ale istoriei. Văzînd aceste demonstraţii, nu te 
poţi abţine să-ţi spui că un singur fapt ar putea fi suficient să 

le infirme, şi chiar faptele pe care ele se bazează nu inspiră 
întotdeauna încredere. 

Metoda variațiilor concomitente nu ne obligă nici la 
aceste enumerări incomplete, nici la asemenea observaţii 
superficiale. Pentru a da rezultate, ajung cîteva fapte. S-a 
dovedit că, într-un anumit număr de cazuri, dacă două 
fenomene variază la fel, poţi fi sigur că te afli în prezenţa 
unei legi. Neavînd nevoie să fie numeroase, documentele 
pot fi alese şi, mai mult, studiate îndeaproape de către 
sociologul care le foloseşte. El va putea şi, prin urmare, va 
trebui să ia ca obiect principal al inducţiilor sale societăţile 
în care credinţele, tradiţiile, obiceiurile, dreptul s-au incor- 
porat în forme scrise, autentice. Fără îndoială, el nu va 
dispreţui învăţămintele etnografiei (nu există fapte care ar 
putea fi dispreţuite de savant), ci le va pune la adevăratul lor 
loc. În loc să facă din ele centrul de gravitație al cercetărilor 
sale, el nu le va utiliza, în general, decît ca o completare la 
cele datorate istoriei ; sau, cel puţin, se va strădui să le 
confirme prin acestea din urmă. Nu numai că va limita 
astfel, cu mai mult discernămînt, aria comparaţiilor sale, 
dar le va gestiona cu mai mult spirit critic ; căci chiar prin 
aceasta se va lega de un ordin restrîns de fapte şi va putea să 
le controleze cu mai multă atenţie. Fără îndoială, el nu are 
de refăcut opera istoricilor, dar nici nu mai poate primi în 
mod pasiv şi de oriunde informaţiile utilizate. 

Nu trebuie însă să credem că sociologia ar fi într-o stare 
mult inferioară celorlalte ştiinţe din pricină că nu se poate 
servi decît de un singur procedeu experimental. Acest incon- 
venient este, într-adevăr, compensat de bogăţia variațiilor 
care se oferă spontan comparaţiilor sociologului, bogăţie de 
negăsit în celelalte regnuri ale naturii. Schimbările care au 

loc într-un organism în cursul unei existente individuale sînt 
puţin numeroase şi foarte restrînse ; cele ce pot fi provocate 
artificial fără a distruge viaţa sînt şi ele cuprinse în limite 
înguste. E adevărat că s-au produs unele schimbări importante 
pe firul evoluţiei zoologice, dar organismele n-au păstrat în 
ele însele decît urme rare şi vagi, iar condiţiile care le-au 
determinat sînt şi mai dificil de reconstituit. Dimpotrivă, 
viaţa socială este o serie neîntreruptă de transformări, para- 
lele altor transformări în condiţiile existenţei colective ; la 
dispoziţia noastră avem nu numai pe acelea care se raportează 
la o epocă recentă, ci şi un mare număr dintre cele prin care 
au trecut popoarele dispărute şi care au ajuns pînă la noi. În 
ciuda lacunelor sale, istoria umanităţii este mult mai clară 
şi mai completă decît aceea a speciilor animale. Mai mult, 
există o mulţime de fenomene sociale care se produc în 
întreaga societate, dar care iau forme diverse după regiuni, 
profesii, confesiuni etc. Aşa sînt, de exemplu, crima, 
sinuciderea, natalitatea, nupţialitatea, economisirea etc. Din 
diversitatea acestor medii speciale rezultă, pentru fiecare 
din aceste ordine de fapte, noi serii de variaţii, în afară de 
cele produse de evoluţia istorică. Dacă sociologul nu poate 
folosi cu aceeaşi eficacitate toate procedeele cercetării 
experimentale, singura metodă de care trebuie să se servească, 
aproape excluzîndu-le pe celelalte, poate fi foarte rodnică în 
mîinile sale, căci are, pentru a o folosi, resurse incomparabile. 

Dar ea nu produce rezultatele scontate decît dacă este 
practicată cu rigoare. Nu dovedeşti nimic dacă, cum se 
întîmplă adesea, te mulţumeşti să arăţi prin exemple mai 
mult sau mai puţin numeroase că, în cazuri răzlețe, faptele 
au variat conform ipotezei. Din aceste concordanţe spo- 
radice şi fragmentare, nu se poate trage nici o concluzie 

generală. A ilustra o idee nu înseamnă a o demonstra. 
Trebuie să compari nu variaţii izolate, ci serii de variaţii, 
constituite în mod regulat, ai căror termeni se leagă unii de 
alţii printr-o gradaţie pe cît posibil continuă şi care, mai 
mult, este de o extindere rezonabilă. Căci variațiile unui 
fenomen nu permit să induci legea din ele decît dacă exprimă 
în mod clar maniera în care el se dezvoltă în circumstanţe 
date. Or, pentru aceasta trebuie să existe între variaţii aceeaşi 
succesiune ca între diferitele momente ale aceleaşi evoluţii 
naturale ; mai mult decît atît, trebuie ca această evoluţie pe 
care ele o reprezintă să fie destul de îndelungată pentru ca 
sensul ei să nu fie îndoielnic. 


III 


Dar maniera în care trebuie constituite aceste serii diferă 
de la caz la caz. Ele pot cuprinde fapte împrumutate sau de 
la una şi aceeaşi societate — sau de la mai multe societăţi de 
acelaşi tip — sau de la mai multe specii sociale distincte. 

Primul procedeu poate fi suficient, la rigoare, cînd este 
vorba de fapte de o mare generalitate şi asupra cărora avem 
informaţii statistice destul de întinse şi de variate. De 
exemplu, comparînd curba care exprimă evoluţia sinuciderii 
într-o perioadă de timp suficient de lungă cu variațiile pe 
care le prezintă acelaşi fenomen după provincii, clase, medii 
rurale sau urbane, sexe, vîrstă, stare civilă etc., poţi ajunge, 
chiar fără a extinde cercetările dincolo de o singură ţară, să 
stabileşti adevărate legi, deşi ar fi întotdeauna preferabil 
să confirmi aceste rezultate prin alte observaţii făcute asupra 
altor popoare de aceeaşi specie. Dar nu te poţi mulţumi cu 
comparații atît de limitate decît cînd se studiază vreunul 

dintre aceste curente sociale care, deşi variabile de la o zonă 
la alta, sînt răspîndite în întreaga societate. Cînd, dimpo- 
trivă, e vorba de o instituţie, de o regulă juridică sau morală, 
de o cutumă organizată, care este aceeaşi şi funcţionează la 
fel pe tot cuprinsul ţării şi care nu se schimbă decît în timp, 
nu te poţi limita la studiul unui singur popor ; căci, atunci, 
n-ai avea ca obiect al dovezii decît o singură pereche de 
curbe paralele, şi anume cele care exprimă evoluţia istorică 
a fenomenului considerat şi a cauzei ipotetice, dar numai în 
una şi aceeaşi societate. Fără îndoială, chiar acest singur 
paralelism, dacă este constant, este un fapt considerabil, dar 
el nu ar putea, de unul singur, să constituie o demonstraţie. 

Luînd în considerare mai multe popoare de aceeaşi specie, 
dispui deja de un cîmp de comparaţie mult mai întins. Mai 
întîi, se poate confrunta istoria unui popor cu aceea a altuia 
şi se poate observa dacă, la fiecare din ele luate în parte, 
acelaşi fenomen evoluează în timp, în funcţie de aceleaşi 
condiţii. Apoi pot fi stabilite comparații între aceste dez- 
voltări diferite. De exemplu, va fi determinată forma pe 
care faptul studiat o ia în aceste societăţi diferite în 
momentul cînd ajunge la apogeul său. Deşi aparţin aceluiaşi 
tip, societăţile sînt totuşi individualităţi distincte, iar forma 
faptului social nu este pretutindeni aceeaşi ; ea este mai 
mult sau mai puţin accentuată, de la caz la caz. Se va obţine 
astfel o nouă serie de variaţii, ce va fi comparată cu cele 
care prezintă, în acelaşi moment şi în fiecare din aceste ţări, 
condiţia luată în considerare. Astfel, după ce se va urmări 
evoluţia familiei patriarhale de-a lungul istoriei Romei, 
Atenei, Spartei, se vor clasa aceleaşi cetăţi după gradul 
maxim de dezvoltare atins de acest tip familial în fiecare din 

ele şi se va vedea după aceea dacă, în raport cu starea 
mediului social de care tipul familial pare, în primă instanţă, 
să depindă, ele încă se mai clasifică în aceeaşi manieră. 

Dar chiar şi această metodă singură nu este de ajuns. Ea 
nu se aplică, într-adevăr, decît la fenomene care au luat 
naştere pe durata vieţii popoarelor comparate. Dar o socie- 
tate nu-şi creează întrutotul organizarea sa, ci o moşteneşte, 
în parte, gata făcută de la cele care au precedat-o. Ceea ce 
îi este astfel transmis nu este, în cursul istoriei sale, produsul 
unei dezvoltări, de aceea nu poate fi explicat dacă nu se iese 
din limitele speciei din care face parte. Elementele aditive 
care se supra-adaugă acestui fond primitiv şi care îl trans- 
formă sînt singurele care pot fi tratate în acest mod. Dar, cu 
cît ne plasăm mai sus pe scara socială, cu atît caracterele 
dobiîndite de fiecare popor înseamnă mai puţin pe lîngă 
caracterele moştenite. Este, dealtfel, condiţia oricărui pro- 
gres. Astfel, elementele noi introduse în dreptul domestic, 
dreptul de proprietate, morala, încă de la începutul istoriei 
noastre, sînt relativ puţin numeroase şi puţin însemnate, în 
comparaţie cu cele pe care ni le-a lăsat moştenire trecutul. 
Inovaţiile care se produc nu ar putea fi înţelese dacă nu s-ar 
cerceta mai întîi aceste fenomene fundamentale, care le sînt 
rădăcinile, şi ele nu pot fi studiate decît cu ajutorul unor 
comparații mult mai întinse. Pentru a putea explica starea 
actuală a familiei, a căsătoriei, a proprietăţii etc., ar trebui 
să ştim care le sînt rădăcinile, elementele simple din care 
sînt compuse aceste instituţii, iar asupra acestor două puncte, 
istoria comparată a marilor societăţi europene ne-ar putea 
aduce importante clarificări. Trebuie să ne întoarcem cu 
mult înapoi. 

Prin urmare, pentru a înţelege o instituţie socială 
aparţinînd unei specii determinate, vor fi comparate formele 
diferite pe care ea le prezintă, nu numai la popoarele de 
această specie, ci în toate speciile anterioare. Este vorba, de 
exemplu, despre organizarea domestică? Se va constitui 
mai întîi tipul cel mai rudimentar care a existat vreodată, 
pentru ca apoi să urmărim pas cu pas modul în care, 
progresiv, s-a complicat. Metoda aceasta, căreia i-am putea 
spune genetică, ar oferi deopotrivă analiza şi sinteza fenome- 
nului. Căci, pe de o parte, ne-ar arăta în stare disociată 
elementele care îl compun, prin aceea că ne-ar face să le 
vedem adăugîndu-se succesiv unele altora şi, în acelaşi timp, 
graţie acestui cîmp larg de comparaţie, metoda ar fi mult 
mai potrivită să determine condiţiile de care depind formarea 
şi asocierea lor. Prin urmare, un fapt social de oarecare 
complexitate nu se poate explica decit cu condiţia să îi 
urmăreşti dezvoltarea integrală prin toate speciile sociale. 
Sociologia comparată nu este o ramură a sociologiei ; este 
sociologia însăşi, în măsura în care încetează să fie pur 
descriptivă şi aspiră la explicarea faptelor. 

Pe parcursul acestor comparații întinse, se comite adesea 
o eroare care falsifică rezultatele. Uneori, pentru a aprecia 
sensul în care se dezvoltă evenimentele sociale, s-a întîmplat 
să se compare simplist ceea ce se petrece în declinul unei 
specii cu ceea ce se produce la debutul speciei următoare. 
Procedînd astfel, s-a crezut că se poate spune, de exemplu, 
că slăbirea credințelor religioase şi a oricărui tradiţionalism 
n-ar putea fi niciodată altceva decît un fenomen pasager în 
viaţa popoarelor, deoarece el nu apare decît în timpul ultimei 
perioade a existenţei lor, pentru a înceta imediat ce o nouă 

evoluţie reîncepe. Dar, cu o atare metodă, rişti să iei drept 
mers regulat şi necesar al progresului ceea ce este efectul 
unei cu totul alte cauze. Într-adevăr, starea în care se găseşte 
o societate tînără nu este simpla prelungire a stării în care 
ajunseseră, la sfîrşitul carierei lor, societăţile pe care le 
succede, ci provine, în parte, chiar din această tinereţe care 
împiedică produsele experienţelor popoarelor anterioare să 
fie imediat asimilabile şi utilizabile. Astfel, copilul primeşte 
de la părinţi facultăţi şi predispoziţii care nu intră în joc 
decît tîrziu în viaţa sa. Este deci posibil, pentru a relua 
exemplul de mai sus, ca această revenire a tradiţionalismului 
care se observă la începutul fiecărei istorii să se datoreze nu 
faptului că un recul al aceluiaşi fenomen nu poate fi decît 
trecător, ci condiţiilor speciale în care se află orice societate 
la început. Comparaţia nu poate fi corectă decît dacă se 
înlătură acest factor al vîrstei care o tulbură ; pentru asta, 
va fi Suficient să evaluăm societăţile de comparat la aceeaşi 
perioadă a dezvoltării lor. Astfel, pentru a şti în ce sens 
evoluează un fenomen social, se va compara ceea ce este el 
în tinereţea fiecărei specii cu ceea ce devine în tinereţea 
speciei următoare şi după cum el va prezenta mai multă, 
mai puţină, sau tot atîta intensitate de la o etapă la alta vom 
spune că el progresează, regresează sau stagnează. 


Concluzie 


Pe scurt, trăsăturile distinctive ale acestei metode sînt 
următoarele : 

În primul rînd, este independentă de orice filosofie. 
Deoarece sociologia s-a născut din marile doctrine filoso- 
fice, ea a păstrat obiceiul de a se sprijini pe orice sistem cu 
care se descoperă solidară. Aşa se face că a fost în mod 
succesiv pozitivistă, evoluționistă, spiritualistă, chiar dacă 
trebuia să se mulţumească a fi sociologie şi atît. Chiar noi 
am ezita să o denumim naturalistă, în afara cazului în care 
termenul ar traduce ideea că faptele sociale sînt explicabile 
în mod natural, dar, în acest caz, epitetul este aproape 
inutil, de vreme ce semnifică doar că sociologul face ştiinţă 
şi nu este un mistic. Repudiem însă termenul dacă i se dă un 
sens legat de vreo doctrină cu privire la esenţa lucrurilor 
sociale, dacă, de exemplu, se interpretează că ele sînt reducti- 
bile la diferite forţe cosmice. Sociologia, pentru a fi ştiinţă 
de sine stătătoare, nu e obligatoriu să se angajeze în marile 
dezbateri de idei care polarizează metafizica. Nici să susţină 
mai mult libertatea decît determinismul. Singura condiţie 
pe care o solicită este ca principiul de cauzalitate să se 
aplice la fenomenele sociale. Chiar şi acest principiu este 
cerut de ea nu ca o necesitate raţională, ci doar ca un 
postulat empiric, produs al unei inducţii legitime. Pentru că 
legea de cauzalitate a fost verificată în celelalte regnuri ale 


184 REGULILE METODEI SOCIOLOGICE 


naturii, pentru că, treptat, ea şi-a extins puterea explicativă 
din lumea fizico-chimică la lumea biologică şi de aici la 
lumea psihologică, sîntem îndreptăţiţi să acceptăm că este 
la fel de adevărată şi pentru lumea socială; iar astăzi se 
poate adăuga că cercetările întreprinse pe baza acestui postulat 
tind să-l confirme. Dar problema de a şti dacă natura legă- 
turii cauzale exclude orice contingenţă nu este rezolvată. 

În plus, însăşi filosofia are tot interesul în această emanci- 
pare a sociologiei. Atîta timp cît sociologul nu a luat 
suficientă distanţă de filosoful din el, nu examinează lucru- 
rile sociale decît prin latura lor cea mai generală, aceea prin 
care se aseamănă cel mai mult cu celelalte lucruri din 
univers. Or, dacă sociologia astfel concepută poate ilustra 
cu fapte exotice o filosofie, ea nu poate să o îmbogăţească 
cu deschideri noi, pentru că nu aduce nimic nou în obiectul 
pe care îl studiază. În realitate însă, dacă faptele funda- 
mentale ale celorlalte regnuri se regăsesc în regnul social, 
ele apar aici sub forme speciale care fac să li se înţeleagă 
mai bine natura, fiindcă sînt expresia lor cea mai înaltă. 
Numai că pentru a le percepe sub acest aspect, trebuie să 
ieşim din generalităţi şi să intrăm în detaliul faptelor. De 
aceea, sociologia, pe măsură ce se va specializa, va furniza 
materiale tot mai originale reflecţiei filosofice. Deja cele de 
mai sus ne-au făcut să întrevedem cum noţiuni esenţiale, 
precum acelea de specie, de organ, de funcţie, de sănătate şi 
de boală, de cauză şi de scop, se prezintă acum într-o 
perspectivă cu totul nouă. De altfel, nu este oare sociologia 
destinată să ne arate în toată splendoarea o idee - ideea de 
asociere, care ar putea foarte bine să fie baza nu numai a 
unei psihologii, ci a unei întregi filosofii ? 

Faţă de doctrinele practice, metoda noastră permite şi 
pretinde aceeaşi independenţă. Sociologia astfel înţeleasă 
nu va fi nici individualistă, nici comunistă, nici socialistă, 
în înţelesul obişnuit al acestor cuvinte. Din principiu, ea va 
ignora aceste teorii, cărora nu le va putea recunoaşte valoarea 
ştiinţifică, de vreme ce ele tind în mod direct nu să exprime 
faptele, ci să le reformeze. Dacă sociologia se interesează 
de aceste teorii, o face în măsura în care le vede ca fapte 
sociale, care o pot ajuta să înţeleagă realitatea socială ce-şi 
manifestă trebuinţele care dinamizează societatea. Asta nu 
înseamnă că n-ar trebui să se ocupe de problemele practice. 
S-a putut vedea, dimpotrivă, că preocuparea noastră con- 
stantă era să orientăm sociologia astfel încît să aibă succese 
practice. Ea întilneşte în mod necesar aceste probleme la 
capătul cercetărilor sale. Dar, din faptul că ele nu i se arată 
sociologului decît la capăt, că, prin urmare, ele se desprind 
din fapte şi nu din pasiuni, poate fi prevăzut că sociologul 
trebuie să-şi pună aceste probleme în cu totul alţi termeni 
decît mulţimea şi că soluţiile, altminteri parţiale, pe care 
sociologul le poate aduce nu vor coincide exact cu nici una 
dintre soluţiile adoptate de partide. Dar rolul sociologiei 
din acest punct de vedere trebuie să constea tocmai în 
eliberarea noastră de toate partidele, nu atît opunînd o 
doctrină doctrinelor, cît făcînd spiritele să adopte în faţa 
acestor probleme o atitudine specială, pe care numai ştiinţa 
o poate da prin contactul direct cu lucrurile. Ea e singura, 
într-adevăr, care ne poate învăţa să tratăm cu respect, dar 
fără fetişism, instituţiile istorice, oricare ar fi ele, ajutîndu-ne 
să sesizăm ceea ce au, în acelaşi timp, necesar şi provizoriu, 
forţa lor de rezistenţă şi variabilitatea lor infinită. 

În al doilea rînd, metoda noastră este obiectivă. Ea este 
dominată în întregime de ideea că faptele sociale sînt lucruri 
şi trebuie tratate ca atare. Fără îndoială, acest principiu se 
regăseşte, sub o formă puţin diferită, la baza doctrinelor lui 
Comte şi Spencer. Dar aceşti mari gînditori mai curînd i-au 
dat o formula teoretică decît să o pună în practică. Pentru a 
nu rămîne literă moartă, nu era suficient doar să o stipuleze ; 
trebuia să facă din ea baza unei întregi discipline care să-l 
însoţească pe savant chiar din momentul abordării obiectului 
de studiu, pas cu pas, în toate demersurile lui. Adică să 
instituie această disciplină atît de dragă nouă. Am arătat 
cum sociologul trebuie să îndepărteze noţiunile pe care le 
avea anterior despre fapte pentru a se afla cu adevărat în faţa 
faptelor ; cum trebuie să ajungă la ele prin caracterele lor 
cele mai obiective; cum trebuie să afle chiar de la ele 
mijlocul de a le clasa în sănătoase şi morbide, cum, în 
sfîrşit, trebuie să se inspire din acelaşi principiu în 
explicaţiile ce-l ispitesc, ca şi în felul în care probează 
aceste explicaţii. Căci odată ce ai sentimentul că te afli în 
faţa unor lucruri, chiar nu te mai gîndeşti să le explici prin 
calcule utilitare şi prin raționamente, oricare ar fi ele. Se 
înţelege uşor distanţa care există între aceste două tipuri de 
cauze şi de efecte. Un lucru este o forţă care nu poate fi 
produsă decît de o altă forţă. Pentru a explica faptele sociale, 
trebuie deci să cauţi energiile capabile să le producă. Nu 
numai că explicaţiile sînt altele [atunci cînd consideri faptele 
sociale lucruri], dar ele sînt demonstrate în mod diferit sau, 
mai bine spus, numai atunci simţi nevoia să le demonstrezi. 
Pentru că, dacă fenomenele sociologiei nu ar fi decît sisteme 
de idei obiectivate, a le explica ar însemna să le regîndeşti 
în ordinea lor logică, iar această explicaţie ar fi propria sa 

probă ; ar putea necesita cel mult confirmarea prin cîteva 
exemple. Or, numai experienţele metodice pot smulge 
lucrurilor secretul lor. 

Dar dacă considerăm faptele sociale ca lucruri, înseamnă 
să le considerăm ca lucruri sociale. A treia trăsătură 
caracteristică a metodei noastre este aceea de a fi exclusiv 
sociologică. Adesea aceste fenomene au părut, din cauza 
extremei lor complexităţi, fie că erau refractare ştiinţei, fie 
că nu puteau ajunge ştiinţifice decît reduse la condiţiile lor 
elementare, psihice sau organice, adică dezbrăcate de 
propria lor natură. Noi am încercat, dimpotrivă, să stabilim 
că este posibil să le abordăm în mod ştiinţific fără a le ştirbi 
nimic din trăsăturile lor specifice. Chiar am refuzat să 
reducem această imaterialitate sui generis care le caracte- 
rizează la aceea, deja complexă totuşi, a fenomenelor psiho- 
logice ; cu atît mai mult ne-am interzis să o resorbim, pe 
urma şcolii italiene, în proprietăţile generale ale materiei 
organizate!. Am arătat că un fapt social nu poate fi explicat 
decît printr-un alt fapt social şi, în acelaşi timp, am arătat 
cum acest tip de explicaţie este posibil, atrăgînd atenţia că 
mediul social intern este motorul principal al evoluţiei colec- 
tive. Sociologia nu este deci anexa nici unei alte ştiinţe ; ea 
însăşi este o ştiinţă distinctă şi autonomă, iar sentimentul a 
ceea ce are special realitatea socială este atît de necesar 
sociologului, încît doar o cultură specific sociologică îl 
poate pregăti pentru înţelegerea faptelor sociale. 

Estimăm că acest progres este cel mai important dintre 
cele care îi rămîn sociologiei de făcut. Fără îndoială, cînd 
o ştiinţă este pe cale de a se naşte, eşti mai mult decît 


1. Deci e inadecvată calificarea metodei noastre drept materialistă. 

obligat, pentru a o ajuta, să te referi la singurele modele 
care există, adică acelea ale ştiinţelor deja formate. Există 
acolo o comoară de experienţă, de care ar fi o nesăbuinţă să 
nu profităm. Cu toate acestea, o ştiinţă nu se poate considera 
definitiv constituită decît atunci cînd a ajuns să aibă 
o personalitate independentă. Căci ea nu are rațiune de a fi 
decît dacă obiectul său este o ordine de fapte pe care nu 
o studiază alte ştiinţe. Dar este imposibil ca aceleaşi noţiuni 
să se poată potrivi de minune la lucruri de naturi diferite. 


Acestea par să fie principiile metodei sociologice. 

Acest ansamblu de reguli va părea poate complicat în 
mod inutil, dacă îl comparăm cu procedeele care sînt folosite 
în mod curent. Tot acest ansamblu de precauţii poată să pară 
prea laborios pentru o ştiinţă care, pînă aici, nu cerea nimic 
altceva de la cei care i se consacrau decît o cultură generală 
şi filosofică ; şi este sigur, într-adevăr, că punerea în practică 
a unei astfel de metode nu ar putea avea ca efect răspîndirea 
curiozităţii vizavi de sociologie. Cînd, drept condiţie de 
iniţiere prealabilă, se cere oamenilor să renunţe la con- 
ceptele pe care sînt obişnuiţi să le aplice unei ordini de 
lucruri, pentru a le gîndi cu eforturi noi, nu te poţi aştepta 
să recrutezi o clientelă numeroasă. Dar nu acesta este scopul 
pe care ni-l propunem. Credem, dimpotrivă, că a sosit 
momentul pentru sociologie să renunţe la succese mondene, 
ca să spunem aşa, şi să îmbrace caracterul ezoteric al 
oricărei ştiinţe. Ea va cîştiga astfel în demnitate şi în auto- 
ritate ceea ce va pierde poate în popularitate. Căci atâta timp 
cît va rămîne amestecată în lupele partidelor, atîta timp cît 
se mulţumeşte să prelucreze, cu mai multă logică decît omul 
obişnuit, ideile comune şi cît, prin urmare, nu presupune 

nici o competenţă specială, ea nu este are dreptul să 
vorbească destul de tare pentru a reduce la tăcere pasiunile 
şi prejudecățile. Desigur, este încă departe momentul în 
care va putea să joace acest rol în mod eficace; totuşi, 
trebuie să ne străduim de pe acum pentru ca într-o zi să fie 
în stare să-l îndeplinească. 

